
הכנסת העשרים
מושב שלישי
<פרוטוקול מס' 376>
מישיבת ועדת הפנים והגנת הסביבה
יום שלישי, ט"ז באדר התשע"ז (14 במרס 2017), שעה 8:00
<סדר-היום:>
<הצעת חוק התכנון והבנייה (תיקון מס' 109), התשע"ו–2016.>
נכחו:

<חברי הוועדה:> 
דוד אמסלם – היו"ר
אכרם חסון – מ"מ היו"ר
עבדאללה אבו מערוף

טלב אבו עראר

זאב בנימין בגין

זוהיר בהלול

יעל גרמן

תמר זנדברג

חברי הכנסת:
יוסף ג'בארין

ג'מאל זחאלקה
עבד אל חכים חאג' יחיא

אחמד טיבי

אוסאמה סעדי
<מוזמנים:> 
	ארז קמיניץ
	–
	עוזר ראשי, משרד המשפטים

	יפעת רווה
	–
	עו"ד, ייעוץ וחקיקה, משרד המשפטים

	מרגנית לוי
	–
	עו"ד, עוזרת ראשית, מחלקת ייעוץ וחקיקה, משרד המשפטים

	בת אור כהנוביץ'
	–
	מנהלת המחלקה להנחיית התובעים, פרקליטות המדינה, משרד המשפטים

	אשר זליגר
	–
	פרקליט, משרד המשפטים

	יוחאי אלבס
	–
	מנהל תחום אכיפה, מחוז ירושלים, משרד האוצר

	אמיר ליפשיץ
	–
	קמ"ד תכנון, המשרד לביטחון פנים

	שבתי גרברצ'יק
	–
	דובר למגזר דתי חרדי, חט' הדוברות, המשרד לביטחון פנים

	סיגלית יאמין
	–
	יועמ"ש, מתפ"א, המשרד לביטחון פנים

	שירה תם
	–
	יועמ"ש, רשות מקרקעי ישראל

	חוסיין הייב
	–
	ראש מועצה מקומית טובא זנגריה 

	מודר יונס 
	–
	עו"ד, ראש מועצת ערערה

	נירית אהרון
	–
	עו"ד לשכה משפטית, רשות הטבע והגנים הלאומיים

	מאיר דויטש
	–
	מנהל מח' מדיניות ויחסי ממשל, תנועת "רגבים"

	עובד ארד
	–
	רכז שטח, תנועת "רגבים"

	אשרת מימון
	–
	מנהלת פיתוח מדיניות, עמותת עיר עמים

	מיכה דרורי
	–
	יועמ"ש, התנועה הקיבוצית והמועצות האזוריות

	ד"ר יעלה רענן 
	–
	מועצה אזורית לכפרים הלא מוכרים בנגב

	שרון קרני
	–
	עו"ד, עמותת במקום

	ראיד אבו אלקיעאן
	–
	אום אל-חיראן

	מעיגל אלהואשלה
	–
	אזרח, מועצה אזורית נווה מדבר 

	הלון פאחרה 
	–
	חוקרת אקדמאית

	מחמד אבו גוידר
	–
	מוזמן/ת

	עווד אלחורי
	–
	מוזמן/ת

	עבד אלחמיד אסיד
	–
	מוזמן/ת

	אבראהים בדויה
	–
	מוזמן/ת

	פהמי חלבי
	–
	מוזמן/ת

	פאיז מנסור
	–
	מוזמן/ת

	אחמד סאלח
	–
	מוזמן/ת

	זוהדי עיסמי
	–
	מוזמן/ת

	יהושע שלמה זוהר
	–
	שדלן/ית (גורן עמיר יועצים בע"מ), מייצג/ת את מקורות חברת המים הלאומית


<ייעוץ משפטי: >
תומר רוזנר
לירון אדלר מינקה

רוני טיסר
<מנהלת הוועדה:>
לאה קריכלי
<רישום פרלמנטרי:>
רונית יצחק
הצעת חוק התכנון והבנייה (תיקון מס' 109), התשע"ו–2016
<היו"ר דוד אמסלם:>
בוקר טוב, רבותי, נתחיל את הישיבה. ברשותכם, אני מבקש לפתוח את ישיבת ועדת הפנים והגנת הסביבה בנושא הצעת חוק התכנון והבנייה (תיקון מס' 109), התשע"ו–2016, מ/1074, הכנה לקריאה שנייה ושלישית. איזה פרק חסר לנו?
<לירון אדלר מינקה:>
יש לנו פרק סימן חדש שנוסף לגבי עיכובי ביצוע של כל הצווים שיש בחוק; יש כל מיני תיקונים עקיפים לחוקים אחרים; יש לנו את פרק מערכת הביטחון שלא עולה היום בעצם לדיון.

<היו"ר דוד אמסלם:>
מתי אתם רוצים להעלות אותו?

<אוסאמה סעדי (הרשימה המשותפת):>
הביטחון לא עולה היום?

<לירון אדלר מינקה:>
הבנתי שסוכם שהנושא של מערכת הביטחון לא יעלה היום, ושנשב עם מערכת הביטחון ונסכם אתם דברים.
<היו"ר דוד אמסלם:>
על זה דיברתי אתמול, אבל אנחנו צריכים להעלות את זה מחר. אין לנו הרבה ימים.

<לירון אדלר מינקה:>
ביום חמישי.

<רוני טיסר:>
ביום חמישי יש לנו דיון, ונקיים אתם היום דיון פנימי.

<היו"ר דוד אמסלם:>
אז מה נעשה עכשיו?

<לירון אדלר מינקה:>
זה בגדול. שוב, יש לנו כמה תיקונים בחוק, תיקונים עקיפים, עיכוב ביצוע, יש פה כמה דברים לדיון.
<היו"ר דוד אמסלם:>
קחו את ההובלה, תתחילו להתקדם.

<לירון אדלר מינקה:>
הסעיף הראשון בפרק י' בחוק הקיים מדבר על ביטול היתר עקב מתן פרטים בלתי נכונים, והוועדה המקומית יכולה לבטל היתר. עכשיו אנחנו מחליפים בעצם את כל פרק העונשין. בעצם המיקום של הסעיף הזה בתוך פרק העונשין לא היה נכון, ולכן הוא יהיה במסגרת הפרק שמדבר על רישוי. 
"הוספת סעיף 151ב. 5א. אחרי סעיף 151א יבוא: 
ביטול עקב מתן פרטים בלתי נכונים 151ב. 
(א) ניתן לאדם אישור או היתר לפי חוק זה על סמך פרטים בלתי נכונים שמסר ולא חל על המקרה סעיף 228, רשאית הוועדה המקומית לבטל את האישור או ההיתר לפי העניין, וזאת לאחר שנתנה לאותו אדם הזדמנות להשמיע את טענותיו, ולאחר ששקלה את מידת הסתמכותו של אותו אדם על ההיתר שניתן לו ואת מידת הנזק הציבורי הצפוי אם יישאר ההיתר בתוקפו; היה האישור או ההיתר לעניין עבודה, לא תוכל הוועדה המקומית לבטלו לאחר שהסתיימה אותה עבודה. 
(ב) דין החלטת הוועדה המקומית לבטל אישור או היתר כאמור, כדין החלטת סירוב לעניין סעיף 152".
זה אומר שאפשר להגיש ערר על ההחלטה הזאת של הוועדה המקומית.

<אוסאמה סעדי (הרשימה המשותפת):>
מה זה סעיף 228?

<לירון אדלר מינקה:>
228 זה סעיף שנמצא בפרק העונשין, והוא מדבר על זה שכשיש הליך רישוי בדרך מקוצרת אז נותנים היתר לאדם על סמך הצהרה שהוא מסר. יש לנו שם שני סעיפים: 228 ו-229. 228 מדבר על בן-אדם שמסר מידע כוזב. זאת אומרת זה לא עניין של טעות, אלא מידע כוזב שעקב זה אנחנו אומרים שההיתר בטל ושאפשר להרשיע אותו בזה שהוא מסר מידע כוזב, ושבית-המשפט יכול להורות על ביטול ההיתר. 
יש עוד סעיף שמדבר על בטלות היתר כשמדובר על הליך רישוי בדרך מקוצרת. כשנתנו לבן-אדם היתר על סמך הצהרה שהוא מסר ומסתבר שההצהרה הזאת לא הייתה נכונה, יש לו אחריות מוגברת, כי בעצם הסתמכנו על ההיתר שלו, לכן במקרה כזה ההיתר יהיה בטל. 
אם זה לא מקרה של מידע כוזב ולא של הליך רישוי בדרך מקוצרת, אלא מקרה אחר, הייתה טעות, הוא מסר פרטים בטעות, עדיין יכול להיות לוועדה המקומית שיקול דעת לבטל לו את ההיתר אם היא רואה בכך צורך; ואם היא שוקלת את מכלול השיקולים, את ההסתמכות של אותו אדם על ההיתר שניתן לו, ומצד שני את הנזק שיהיה בזה שההיתר הזה ימשיך להיות בתוקף. כי, שוב, מדובר על היתר שניתן על סמך איזושהי טעות בעובדות.

בכל מקרה, האמירה היא שאם זה היה היתר לגבי עבודה והעבודה כבר הסתיימה, אי-אפשר יהיה יותר לבטל את ההיתר. 
<אוסאמה סעדי (הרשימה המשותפת):>
לא הבנתי. יש היתר ויש אישור או היתר לעניין העבודה, כל ההיתרים זה לבנייה.

<יוחאי אלבס:>
יש גם היתר לשימוש.

<אוסאמה סעדי (הרשימה המשותפת):>
מה? שימוש?

<לירון אדלר מינקה:>
היתר לשימוש חורג.

<יוחאי אלבס:>
היתר לשימוש חורג.

<אוסאמה סעדי (הרשימה המשותפת):>
את אומרת, היתר לבנייה שאי-אפשר לבטל אותו.

<לירון אדלר מינקה:>
אם הוא כבר סיים את העבודה. שוב, מדובר במקרה הזה של טעות.
<אוסאמה סעדי (הרשימה המשותפת):>
אם הוא כבר בנה שתי קומות? בן-אדם קיבל היתר לא על סמך פרטים כוזבים שהוא נתן, לא על סמך מידע, קיבל היתר, התחיל לבנות, קיבל ארבע קומות, כבר בנה שתי קומות, באו ועצרו אותו, מה הוא אשם? אני לא מבין.

<לירון אדלר מינקה:>
ניסינו לעשות כאן סעיף שבאמת יש בו את האיזונים.

<אוסאמה סעדי (הרשימה המשותפת):>
אבל אין איזון פה. בן-אדם קיבל היתר, התחיל לבנות, עשה שלושת-רבעי.

<יוחאי אלבס:>
חבר הכנסת, הסעיף הזה מדבר על היתר שניתן אחרי שאדם מסר פרטים לא נכונים, זו הסיבה שאנחנו מדברים על ביטול ההיתר. בן-אדם מסר פרטים שהם לא נכונים, מודד או כל אדם אחר.
<אוסאמה סעדי (הרשימה המשותפת):>
היא אמרה שיש שני סעיפים, יש את 228 ו-229. יש סעיף שהוא מסר פרטים לא נכונים.
<יוחאי אלבס:>
228 זה סעיף שמדבר על רישוי עצמי. סעיף 151(ב) מדבר על ביטול היתר שניתן על סמך מידע לא נכון שמסר אותו אדם. זה רישוי עצמי, זה רישוי שמסר אדם והוועדה נתנה לו היתר. 
<היו"ר דוד אמסלם:>
מה זה רישוי עצמי?

<יוחאי אלבס:>
רישוי עצמי זה כל הנושא של תקנות הפטור. אם בן-אדם עכשיו בונה פרגולה או מבנים שלא צריכים לקבל היתר אלא דרך רישוי עצמי, זה העניין, זה פרגולה, זה מחסן בחצר, זה ריצוף.
<לירון אדלר מינקה:>
זה לא דווקא על דברים של הפטור, יש בסעיף 145 - - -

<היו"ר דוד אמסלם:>
דרך אגב, גם היום זה דורש היתר. בניית מחסן לא דורשת היתר?
<יוחאי אלבס:>
שוב, לפי תקנות הפטור יש מחסנים שלא דורשים היתר. אם זה עד שישה מטרים, זה כפוף כמובן גם לנושא של ההוראות המרחביות של הוועדה המקומית.
<היו"ר דוד אמסלם:>
מה זאת אומרת? זה משתנה?
<יוחאי אלבס:>
זה משתנה מרשות לרשות, נכון.

<יעל גרמן (יש עתיד):>
אבל רישוי עצמי זה לא אותו רישוי שאנחנו יכולים לעשות שלא דרך הוועדה, אלא דרך גופים חיצוניים לוועדה שהוסמכו על-ידי הוועדה? זו לא הסמכות של רישוי עצמי?

<יוחאי אלבס:>
כל הרישוי עובר דרך הוועדה, גם רישוי עצמי.
<היו"ר דוד אמסלם:>
הוא אומר שברישוי עצמי אתה בכלל לא צריך רישיון.
<לירון אדלר מינקה:>
אלו לא דווקא המקרים של הפטור.

<היו"ר דוד אמסלם:>
הוא טוען שאתה פטור.

<לירון אדלר מינקה:>
יש מקרים של הפטור, זה דבר אחד. יש עוד מקרים שהליך הרישוי הוא הליך יותר קצר, ושם בחלק מהמקרים אפשר לתת היתר על סמך הצהרה של האדם שהוא מצהיר שהפרטים שהוא מסר בבקשה נכונים, ושהבקשה עומדת בתנאי התוכנית ובכל התנאים שזה צריך לעמוד. זה סעיף נפרד, זה לא הסעיף הזה.
<היו"ר דוד אמסלם:>
אני מבין. אם בן-אדם נתן פרטים כוזבים, בסדר. אבל אם בן-אדם לא נתן שום פרטים כוזבים וקיבל היתר, והסתבר תוך כדי תנועה שכנראה מישהו שם טעה, טעות - - -

<עבדאללה אבו מערוף (הרשימה המשותפת):>
אנוש בתום לב.

<היו"ר דוד אמסלם:>
טעות אנוש שגילה.

<יוחאי אלבס:>
אז זה לא הסעיף הזה. זה סעיף שאדם מסר - - -

<אוסאמה סעדי (הרשימה המשותפת):>
פרטים לא נכונים.

<לירון אדלר מינקה:>
זה הסעיף הזה. זה סעיף שהוא לא מסר מידע כוזב בכוונה, הוא לא מסר מידע מטעה.
<יוחאי אלבס:>
"על סמך פרטים בלתי נכונים שהוא מסר".

<לירון אדלר מינקה:>
זו לא הכוונה. יש לנו סעיף אחר בפרק העונשין שמדבר על אדם שמסר מידע כוזב, שמסר ידיעה מטעה, שהוא עשה את זה בכוונה.

<יוחאי אלבס:>
228.

<לירון אדלר מינקה:>
זה 228. אז באמת אפשר להרשיע אותו בזה, וגם אחר כך בית-המשפט יכול לבטל את ההיתר. פה מדובר באמת על טעות יותר בתום לב. אנחנו עדיין רוצים לאפשר לוועדה המקומית שאם היא מגלה שהמקרה הוא כזה שהיא לא הייתה צריכה לתת את ההיתר – זאת אומרת שאם הפרטים הנכונים היו בידיה היא לא הייתה נותנת את ההיתר – והיא נתנה את ההיתר וגילתה בסופו של דבר שזה היה על סמך מידע לא נכון, יש לה את האפשרות לבטל. כמובן שהיא צריכה לעשות את זה בסבירות ולשקול את כל השיקולים, ולשקול כמה הבן-אדם הסתמך. אם הוא כבר כמעט בסוף הבנייה כמובן שזה ישפיע.
<היו"ר דוד אמסלם:>
את זה הבנתי. אבל מה המצב היום? בכלל, אני שואל שאלה עקרונית בלי קשר לשום דבר.
<לירון אדלר מינקה:>
יש סעיף כזה.
<רוני טיסר:>
היום יש את סעיף 216 בחוק.

<היו"ר דוד אמסלם:>
מה הוא אומר?

<רוני טיסר:>
הסעיף גם מדבר על הסיטואציה הזאת בו נמסרו פרטים לא נכונים. ההבדל בין החוק היום למצב המוצע היום בחוק, ששם כתוב שניתן לבטל את ההיתר רק אם אדם לא החל בבנייה.

<היו"ר דוד אמסלם:>
ואם הוא החל?

<לירון אדלר מינקה:>
ואם הוא החל כבר אי-אפשר לבטל, ואז זה קצת מעקר את הסעיף הזה.

<רוני טיסר:>
אלא אם כן, כמובן, בית-המשפט יחליט שההיתר בטל מעיקרו ונפל בו פגם.

<היו"ר דוד אמסלם:>
עזבי, עוד פעם בית-המשפט. 
<רוני טיסר:>
אז כאן אנחנו אומרים שברוב המקרים כן יחלו בבנייה, וזה סעיף שבעצם אין לו תוחלת כאן – לבקשת הממשלה, קבענו איזון אחר.
<היו"ר דוד אמסלם:>
לא הצלחתי להבין את הרעיון. אני מבין שבמצב הנוכחי היום בן-אדם שקיבל היתר בתום לב, נקרא לזה – אם הוא שיקר שימו בצד, זה ברור – אם הוא התחיל לבנות אז אני מבין מה שאתם אומרים, אז לא עוצרים אותו. זאת אומרת, אומרים לו: טוב, תשמע, טעינו, זה לא אתה, התחלת. אז היום אתם בעצם מציעים שנוכל לעצור לאותו בן-אדם את הבנייה, וגם נהרוס לו את מה שהוא בנה עד היום?

<לירון אדלר מינקה:>
כל עוד הוא לא סיים.

<רוני טיסר:>
ולאחר שהוועדה שקלה.
<היו"ר דוד אמסלם:>
למה? מה הרעיון?
<אוסאמה סעדי (הרשימה המשותפת):>
מה הרציונל?

<היו"ר דוד אמסלם:>
מה הרציונל בעניין?

<רוני טיסר:>
המחשבה שהמבנה הזה לא היה צריך לבוא לעולם, כביכול.
<היו"ר דוד אמסלם:>
אבל גם לפני כן הוא לא היה צריך לבוא לעולם.

<לירון אדלר מינקה:>
נכון. אבל ברגע שאנחנו כותבים: אי-אפשר יהיה לבטל את ההיתר ברגע שהתחילו בבנייה, ואנשים בדרך כלל כן מתחילים, זה קצת מעקר את הסעיף מתוכן. כי ברגע שמתחילים: שמת אבן אחת, כבר אי-אפשר יהיה לעשות אתה כלום.

<אכרם חסון (כולנו):>
אבל אין תשובה למקבל ההיתר אם הוא עשה את זה בתום לב ולא באשמתו. למה שיהרסו לו אם הוא לא אשם?

<לירון אדלר מינקה:>
הוועדה כמובן תצטרך לשקול את מכלול השיקולים. הכנסנו כאן בסעיף את זה שהיא תצטרך לשקול את מידת הנזק אל מול ההסתמכות של הבן-אדם. למשל, לפי הסעיף הקיים היום הוא כבר שם שתי אבנים, אז הוא יגיד שהוא התחיל בבנייה, וזהו, כבר אי-אפשר יהיה. עכשיו כאן, אם הוא בנה שתי קומות, בוודאי שהוא כבר הסתמך, אז יהיה צריך להביא את זה יותר בחשבון.
<היו"ר דוד אמסלם:>
הבנתי. אז יש לי רעיון. תראו, בכל אופן, תחדדו, יש שלבי בנייה, יש יסודות, את יודעת, בסופו של דבר אני חוזר עוד הפעם, הרציונל סביב זה שאתה לא עוצר בן-אדם כזה בגלל שאתה אשם בעצם – הוא לא אשם, הוא הגיש את ההיתר, הוא ביקש את הבקשה, נתנו לו את ההיתר, יכול להיות שהפקיד טעה. הבן-אדם התחיל לעבוד, התחיל לבנות את ביתו. הסתבר תוך כדי תנועה – אם הוא לא התחיל אז הוא לא התחיל, אז אפשר להגיד לו: תשמע, לא קרה שום דבר, טעינו. אבל אם הוא התחיל בבנייה, לדעתי, תחשבו באיזה שלב אפשר לעצור אותו. אם נניח הוא בנה שתי קומות, אז מה נגיד לו? ומה נעשה עם המבנה הקיים? מה? נגיד לו: תהרוס אותו? 
<ארז קמיניץ:>
אני לא יודע אם אפשר להכשיר אותו או לא.
<היו"ר דוד אמסלם:>
אני עוד לא בזה. אגיד לאן אני מושך. נניח שבן-אדם התחיל לבנות שלד, הגיע לשלוש קומות של שלד, נניח שעצרנו אותו ולקחנו לו את ההיתר, הרי הוא לא יהרוס את השלד. אז מה? זה יישאר ככה 30 שנה? כל היישוב יעבור לידו יראה אותו? לכן, יש פה את העניין של תום הלב. לדעתי אתם צריכים עד השלב שאפשר להגיד לו: תשמע, הנזק לא גדול, תהרוס אותו, וגם נשפה אותך בגין הנזק. הרי בסופו של דבר אנחנו גרמנו לו לזה.

<לירון אדלר מינקה:>
זו גם טעות שלו, זה לא לגמרי שלנו.

<היו"ר דוד אמסלם:>
בוודאי שגם בתכנון האורבני הדבר הזה, המונומנט הזה לא יכול להישאר ככה 60-50 שנה, אין לנו עניין, זה מכער את כל הסביבה.
<ארז קמיניץ:>
הבעיה היחידה זה שכתוב פה שאלו פרטים שהוא מסר.

<יוחאי אלבס:>
אבל זה לא מגיע לדרגה של חוסר תום הלב שדיברנו עליו.

<היו"ר דוד אמסלם:>
אנחנו מדברים על תום לב.

<אוסאמה סעדי (הרשימה המשותפת):>
זה שונה ממידע כוזב שהוא מסר בכוונה.

<היו"ר דוד אמסלם:>
ארז, אז נגדיר את זה אחרת, נשים שתי הגדרות.

<ארז קמיניץ:>
אני מסכים עם זה, בסדר.

<היו"ר דוד אמסלם:>
אחד, אם זה נעשה באמת בתום לב; דבר שני, תבחנו באיזה שלב באמת אפשר לעצור אותו שזה רברסיבילי עוד, נשפה אותו גם בגין זה, בסדר?
<זאב בנימין בגין (הליכוד):>
אם אפשר לפי מגבלת הזמן בהנחה – אני לא יודע איך הפקידות עובדת מבחינת היכולת לגלות טעות, פרטים לא נכונים, אבל נניח שאנחנו אומרים: בסדר, אנחנו נותנים לכם, לוועדות, זמן של חצי שנה-תשעה חודשים כדי לגלות את אותה טעות. לא גילינו במשך חצי שנה-שנה אז בסדר, צריכים לחיות עם הטעות, גם זאת יכולה להיות אפשרות.
<היו"ר דוד אמסלם:>
זה לא עניין של זמן. השאלה של הזמן לא חשובה.

<זאב בנימין בגין (הליכוד):>
גם היא חשובה.

<היו"ר דוד אמסלם:>
אסביר לך למה זה לא כל כך חשוב. השאלה של הביצוע חשובה. 
<זאב בנימין בגין (הליכוד):>
ברור.

<היו"ר דוד אמסלם:>
זה אומר מתי הוא התחיל לבנות. יכול להיות שבן-אדם מקבל היתר ומתחיל לבנות עוד – כמה זמן ההיתר תקף?

<ארז קמיניץ:>
שנה.

<היו"ר דוד אמסלם:>
שנה. הוא אומר: תשמע, אני מתחיל לקראת סוף השנה. ויש אחד שמקבל היתר ומתחיל מחר בבוקר. אם תגיד שישה חודשים, אז ההוא בכלל עוד לא התחיל, ועדיין אפשר לקחת את זה אחורה. מצד שני, השני תוך שישה חודשים כבר היה יכול לגמור את הבית. לכן, מה שחשוב כאן זה הביצוע בשטח, מה קרה בשטח. 
<זאב בנימין בגין (הליכוד):>
אז יש טעם רב בדברי לירון, אם הוא הניח נדבך אחד. זה חשוב.
<היו"ר דוד אמסלם:>
לכן אמרתי שיש שלביות ביצוע. אפשר לומר אם זה גם מקובל בנושא של חוק התכנון, אם עשית כבר את היסודות וכו', לא שמת איזה שני בלוקים והלכת, יש מושגים כאלה. אז אתה אומר: תשמע, אם הוא כבר בנה את היסודות ויצק רצפה ראשונה אז אתה יכול להתייחס לזה כתחילת ביצוע. 
<זאב בנימין בגין (הליכוד):>
השאלה מי הוא המחליט ואיך מחליטים האם הנזק לבונה הוא גדול מדי, האם הנזק לציבור הוא גדול מדי. איפה מנגנון ההחלטה? 
<לירון אדלר מינקה:>
זה סעיף שנותן את הסמכות לוועדה המקומית להחליט.
<היו"ר דוד אמסלם:>
אלו לא דברים שקורים כל רבע שעה.

<זאב בנימין בגין (הליכוד):>
גם לבית-המשפט לעניינים מינהליים?

<לירון אדלר מינקה:>
לא, בתוך מוסדות התכנון, בוועדת ערר.
<ארז קמיניץ:>
יש פה סיטואציה שניתן היתר על סמך עובדות לא נכונות, זו הסיטואציה, היא לא קורית הרבה פעמים. היא מדי פעם קורית, וצריך לחשוב מה עושים בסיטואציה כזאת.

<היו"ר דוד אמסלם:>
אלו גם עובדות לא נכונות.

<זאב בנימין בגין (הליכוד):>
אז שם זה הרגע האחרון לחשוב.

<ארז קמיניץ:>
מאה אחוז. אני רק אומר שבסופו של דבר זו לא הסיטואציה שבה יש בנייה שלא לפי היתר, זאת אומרת, ניתן היתר. זו לא הסיטואציה הרגילה שאנחנו מכירים של עבירות הבנייה הרגילות. יש פה סיטואציה יחסית חריגה, היא לא קורית הרבה, מצבים שבהם אדם בנה לפי היתר שניתן לו. סעיף אחר דיבר על מצב שבו הוא באמת פעל בכזב, בכחש וכו'. פה אלו עובדות לא נכונות שנמסרו, אבל אין פה איזו אמירה חזקה.

<טלב אבו עראר (הרשימה המשותפת):>
היו מקרים כאלו?

<ארז קמיניץ:>
רגע. הבנו את מה שהיושב-ראש אמר, ובהחלט נחשוב על הדברים האלה ונראה איך מייצרים סעיף אולי יותר מדתי בעניין הזה לאור התקדמות הבנייה. 
<עבדאללה אבו מערוף (הרשימה המשותפת):>
אני מציע לעזור לכם לחשוב.

<היו"ר דוד אמסלם:>
תודה. 

<עבדאללה אבו מערוף (הרשימה המשותפת):>
בוקר טוב, אני מציע לחשוב ככה: איפה שכתוב למעלה "ההיתר שניתן לו ואת מידת הנזק הציבורי", להוסיף: במידה ויש נזק ציבורי.
<ארז קמיניץ:>
מה זה נזק ציבורי?

<היו"ר דוד אמסלם:>
מדובר על בנייה פרטית. 

<עבדאללה אבו מערוף (הרשימה המשותפת):>
כתוב שם: "ההיתר שניתן לו ואת מידת הנזק הציבורי", במידה ויש נזק ציבורי, להוסיף את המשפט הזה.
<היו"ר דוד אמסלם:>
טוב.

<עבדאללה אבו מערוף (הרשימה המשותפת):>
הלאה. "לא תוכל הוועדה המקומית לבטלו" אם יתקיים אחד מאלה, לפני: "לאחר שהסתיימה אותה עבודה": א. במידה שאין נזק לציבור; ב. במידה שהוא ביצע יותר משליש מהעבודה, מהבנייה; ג. לאחר שהסתיימה אותה עבודה, אז לא תוכל הוועדה המקומית לבטלו. במידה שיש אחד מאלה.

<היו"ר דוד אמסלם:>
מאה אחוז. תודה. זה לא מצטבר, זה אחד מהם. מישהו רוצה להעיר עוד הערה על הסעיף?
<טלב אבו עראר (הרשימה המשותפת):>
השאלה שלי היא איפה קורה מקרה כזה שניתן היתר בנייה לכתובת לא נכונה או למקום לא נכון?
<ארז קמיניץ:>
זה לא מקום לא נכון.

<היו"ר דוד אמסלם:>
הייתה איזו טעות בפרטים, לפעמים זה יכול להיות קו הבניין בטעות או משהו שקרה שם, איזושהי אינפורמציה שנעשתה בתום לב, לא שמישהו התכוון לשקר. אתה יודע, אנחנו בני-אדם, לפעמים יש טעויות, זו הכוונה.
<עבדאללה אבו מערוף (הרשימה המשותפת):>
אפשר לחזור על (ב) עוד פעם, לקרוא ולהסביר?

<רוני טיסר:>
"(ב) דין החלטת הוועדה המקומית לבטל אישור או היתר כאמור, כדין החלטת סירוב לעניין סעיף 152".

המשמעות של הסעיף הזה שתהיה אפשרות להגיש ערר לוועדת ערר, זאת אומרת שיהיה הליך של השגה על החלטת הוועדה המקומית לבטל את ההיתר.
<היו"ר דוד אמסלם:>
רבותי, ממשיכים. לאן אנחנו ממשיכים?

<תומר רוזנר:>
יש לנו כמה הערות שטרם שמעתם. יש פה הפניה לסעיף 228, היא הפניה שגויה כיוון שבסעיף 228 מדברים על סמכות בית-המשפט לבטל היתר שניתן על יסוד מידע כוזב. להבדיל מהמצב היום שהחוק קובע שההיתר בטל, כאן ניתנת סמכות לבית-המשפט לעשות את זה. לכן, ההפניה צריכה להיות לסעיף 229 שמדבר על היתר שבטל באופן אוטומטי. במצב כזה שההיתר בטל באופן אוטומטי, שם לא יחול הסעיף הזה. ולעומת זאת, צריך להבהיר בסעיף קטן חדש (ג) שנוסיף, שאין בסמכות לפי סעיף זה לפגוע בסמכות של בית-המשפט לבטל לפי סעיף 228(ב).

<היו"ר דוד אמסלם:>
זה תמיד. בסדר גמור.

<עבדאללה אבו מערוף (הרשימה המשותפת):>
הסבר.

<היו"ר דוד אמסלם:>
תומר אומר שיש סעיף אחר - - -

<עבדאללה אבו מערוף (הרשימה המשותפת):>
229.

<היו"ר דוד אמסלם:>
כן. שמבטל את העסק באופן אוטומטי במצב שבן-אדם משקר.
<תומר רוזנר:>
לא. שם מדובר על מצב שבן-אדם מקבל היתר בדרך מקוצרת, ההיתר ניתן לו כמעט באופן אוטומטי על יסוד ההצהרות שהוא מצהיר. 
<עבדאללה אבו מערוף (הרשימה המשותפת):>
אז למה שלא יהיה ברור גם כאן? במידה שקיבל למשל בדרך רמאות, זיוף או משהו כזה, למה שלא יהיה ברור?
<תומר רוזנר:>
יש פה שני מצבים.

<עבדאללה אבו מערוף (הרשימה המשותפת):>
בבקשה תסביר.

<תומר רוזנר:>
אסביר. בסעיף של אם הוא משקר או מרמה, אז אחרי שבית-המשפט מרשיע אותו בזה שהוא שיקר הוא יכול לבטל לו את ההיתר. זו סמכות בסעיף שכבר הוקרא, ובית-המשפט יכול לבטל לו את ההיתר. יש סעיף נוסף שאומר שאם מדובר בהיתר בדרך מקוצרת שניתן על יסוד פרטים לא נכונים, לא משנה אם הוא לא שיקר, כי אז זה כשסומכים עליו - - -
<עבדאללה אבו מערוף (הרשימה המשותפת):>
אז זה לא 229-228.

<תומר רוזנר:>
כן, בדיוק.

<לירון אדלר מינקה:>
שמסדיר את המצב.

<היו"ר דוד אמסלם:>
יש שלושה מצבים, כמו שאמר תומר.

<עבדאללה אבו מערוף (הרשימה המשותפת):>
בסדר. אם בן-אדם זייף, שיקר, זה מובן, על זה אנחנו לא מדברים.

<היו"ר דוד אמסלם:>
על זה אנחנו מדברים.

<עבדאללה אבו מערוף (הרשימה המשותפת):>
לא על זה אנחנו מדברים. זה מובן. 

<היו"ר דוד אמסלם:>
עבדאללה, נעשה סדר, ואני רוצה להתקדם. יש סעיף שבן-אדם משקר, שים בצד.
<עבדאללה אבו מערוף (הרשימה המשותפת):>
כן, על זה מדובר.

<היו"ר דוד אמסלם:>
יש סעיף שבן-אדם נותן לעצמו את ההיתר, יש לו הקלות, הוא רק נותן - - -
<עבדאללה אבו מערוף (הרשימה המשותפת):>
בקיצור, 229-228 זה טעות?

<היו"ר דוד אמסלם:>
אנחנו מתכוונים שפה ניתן לו היתר בטעות. אני עוד פעם חוזר.

<עבדאללה אבו מערוף (הרשימה המשותפת):>
מספר 228 זו טעות?

<היו"ר דוד אמסלם:>
למה הפרטים האלה כל כך חשובים?

<עבדאללה אבו מערוף (הרשימה המשותפת):>
זה חשוב מאוד.

<תומר רוזנר:>
זו טעות.

<היו"ר דוד אמסלם:>
כן, זו טעות. 

<עבדאללה אבו מערוף (הרשימה המשותפת):>
אז זהו, זו טעות. אז במקום 229-228, והתוכן אותו דבר.

<היו"ר דוד אמסלם:>
כן.

<תומר רוזנר:>
כן, אתה מוסיף שזה לא גורע מהסמכות של בית-המשפט לבטל היתר שניתן על יסוד מידע כוזב, שזה 228(ב).
<עבדאללה אבו מערוף (הרשימה המשותפת):>
בסדר גמור.

<היו"ר דוד אמסלם:>
נתקדם, בבקשה.
<תומר רוזנר:>
עכשיו אנחנו עוברים לפרק חדש שעוסק בעיכוב ביצוע של צווים באופן כללי. היום המצב הוא שיש מה שנקרא בלגן מאוד מאוד גדול בנושא של עיכובי ביצוע של צווים. כאן הממשלה ביקשה להכניס מעט סדר. ניסינו לעזור ולהוסיף קצת יותר סדר ממה שהממשלה אפילו ביקשה. 
למעשה, היום יש הרבה מאוד מצבים שהביצוע של צווים מינהליים ושיפוטיים מעוכב עשרות פעמים למשך שנים רבות כל פעם בטענה אחרת, הנה, הנה, או-טו-טו יש לי היתר ביד, הנה, או-טו-טו נותנים לי, ודברים כאלה. והתוצאה היא שיש עשרות, מאות, ואולי אפילו אלפים של צווים שהביצוע שלהם מעוכב למשך שנים רבות. למעשה, זה דבר שגורם למצב לא תקין. בתי-המשפט נוטים לעכב ביצוע של צווים כאלה כמעט באופן אוטומטי. ופה הממשלה ביקשה בהצעת החוק להכניס טיפה יותר כללים וסדר בעניין הזה לגבי כל הצווים. 
בהצעה המקומית היו הסדרים מפוזרים בכל מיני מקומות בהצעת החוק, ניסינו יחד בעצה אחת עם הממשלה לרכז אותם בשני סעיפים. הסעיף הראשון מתייחס למצבים של צווים שתלויים ועומדים, זאת אומרת שיש עליהם עדיין הליך תקיפה בבית-משפט, יש בקשה לביטול, יש ערעור, שם זה מצב אחד; ומצד שני שיש צו סופי. למעשה, היום גם כשיש צו סופי של בית-משפט נגיד להרוס בניין אחרי שכבר בן-אדם הורשע בהליך, ניתן לו צו להריסה, ואפילו בית-המשפט עיכב במסגרת גזר הדין את ביצוע הצו למשך נגיד שנה. לאחר שעוברת השנה הזאת מגיש אותו אדם, היום לפי המצב הנוכחי, בקשה חדשה לעיכוב ביצוע אם הוא טוען שיש נסיבות חדשות, טוען שיש דברים חדשים, ובעצם גורם לעיכוב בלתי נגמר של הצווים. כמובן שזה יוצר בעיה מאוד קשה באכיפה.

<לירון אדלר מינקה:>
הסעיף השני הוא גם כשאין הליך בכלל.

<תומר רוזנר:>
צו חלוט יכול להיות משני טעמים: או שלא תקפו אותו בכלל. זאת אומרת, הבן-אדם אומר: אוקיי, אני מבין שעשיתי פה בנייה לא חוקית, אבל אני רוצה זמן להתארגן, שזה בסדר. אומרים: אם אתה רוצה זמן להתארגן אתה יכול לבקש מבית-משפט עיכוב ביצוע, אתה לא חייב לבקש לבטל את הצו. אם אתה חושב שהבנייה לא חוקית אתה יכול לבקש עיכוב ביצוע בלבד, זה המצב היום, זה המצב שגם מוצע בהצעת החוק. 

והמצב השני, שיש פסק-דין סופי שאחרי ששמעו את כל הצדדים, או במסגרת כתב אישום או שלא במסגרת כתב אישום נתנו צו מינהלי או צו שיפוטי, התקיים הליך מלא, סדור ומושלם, וניתן פסק-דין סופי שגם במסגרתו יכול בית-המשפט לעכב את הביצוע, לקבוע שההריסה נגיד תבוצע בעוד x חודשים. 
בשני המצבים האלה מבקשת הממשלה לצמצם מאוד את האפשרות לעכב ביצוע של צו שהוא למעשה חלוט, ולאפשר אומנם עיכוב ביצוע כדי לאפשר התארגנות. למשל, במצבים שיש סיכוי טוב לקבל היתר בנייה באותו מקום, לאפשר עיכוב ביצוע לתקופה מוגדרת. 

שני הסעיפים האלה שיוקראו בעצם מתייחסים לשני המצבים שתיארתי: אחד, מצב של צו שהוא לא חלוט, שלגביו יש הליך משפטי או שעוד לא הגיע מועד לביצוע, או שאפשר לבקש עיכוב ביצוע יחסית ביתר קלות; והמצב השני שיש כבר צו חלוט – או במסגרת פסק-דין או שלא במסגרת, שלא נתקף בכלל – ואז יש פה הצעה לצמצם מאוד את האפשרות לעיכוב ביצוע.

<אוסאמה סעדי (הרשימה המשותפת):>
בוקר טוב. אבל גם בחלופה הראשונה, תומר.

<ארז קמיניץ:>
בוקר טוב. אפשר להגיד עוד כמה דברים?

<עבדאללה אבו מערוף (הרשימה המשותפת):>
אבל כל מה שתומר הסביר לא כתוב כאן באותה צורה.
<ארז קמיניץ:>
זה כתוב.

<עבדאללה אבו מערוף (הרשימה המשותפת):>
לא, זה לא כתוב. בבקשה, אז בוא נקרא.
<ארז קמיניץ:>
אז נעבור על הפרטים. אני רוצה להוסיף קצת לדברים שנאמרו על-ידי היועץ המשפטי של הוועדה. אחד התיקונים המשמעותיים שרצינו להכניס – והכנסנו את זה להצעה הממשלתית כמובן, ופה זה מופיע בצורה יותר מסודרת וזה יותר אלגנטי חקיקתית בוודאי – אבל אחד הדברים המשמעותיים מבחינתנו הוא עמידה על ביצועם של צווים. 
המצב שאנחנו מזהים אותו כבעייתי מאוד במערכת – ואדוני היושב-ראש, אתה התייחסת לזה לאורך הדיונים – היא העובדה שהליכי האכיפה בתכנון ובנייה נמשכים לאורך זמן רב. וההימשכות הזאת, אדוני, היא זו שגוררת יותר קושי לבצע, היא גוררת את התופעה שאנחנו מכנים "חוק הבנייה והתכנון". כי בסופו של דבר מבנה שנמצא בשימוש אסור או בבנייה אסורה לאורך תקופה ארוכה מייצר עובדות בשטח, עם העובדות בשטח האלה אחר כך קשה מאוד להתמודד. 
אני חושב שזה אינטרס של כולם, כמובן גם של הכנסת שקובעת את הנורמה הכללית, אבל גם של גופי הביצוע, גם של המדינתיים, ובוודאי בוודאי של גופי הביצוע המקומיים. ואגב, דיברו אתי בעניין הזה הרבה גורמים מהשלטון המקומי. ככל שהבנייה נמצאת לאורך זמן רב יותר, ככל שיש שימוש ארוך יותר במבנה מסוים, כך הדבר מקשה מאוד על הגופים הפנימיים דווקא, על הוועדות המקומיות לאכוף את החוק. 
והדבר הזה מאוד חשוב מבחינתנו, כי אנחנו רוצים למנוע את הטלטלה הזאת או את המהלך הזה בין שורה של בתי-משפט, שאחרי שבית-משפט כבר התייחס למצב ואמר שצריך להרוס, בסוף, ברגע האחרון מוצאים איזשהו בית-משפט שלא מכיר את כל העובדות ואת כל ההשתלשלות, והוא נותן איזשהו עיכוב ביצוע, ואחר כך צריך להגיע עד לעליון עוד פעם. והדבר הזה מייצר קשיים מאוד מאוד משמעותיים מבחינתנו. זו המהות שנמצאת בסעיפים, אפשר אחר כך כמובן לדבר על הפרטים.

<אוסאמה סעדי (הרשימה המשותפת):>
אפשר רק מבחינה עקרונית. כפי אמר ארז, ובאמת זה הרציו של כל התיקון הזה, והוא באמת מדבר בשיא השקיפות שהם רוצים למנוע את שיקול הדעת של בית-המשפט, ובזה אנחנו חלוקים. כי לבוא אפריורי ולהגיד: אני לא רוצה לתת שיקול דעת וסמכות לבית-המשפט בדברים כאלה, שאנחנו יודעים שזה לא משהו אריתמטי חשבונאי, אחד פלוס אחד הם שתיים. מדובר בבנייה שאדם השקיע את כל כספו, ולפעמים לוקח הלוואות ומשכנתאות ובונה בית. ואנחנו יודעים שלאף אחד אין את התחביב הזה לבנות בצורה לא חוקית, במיוחד כשאנחנו עושים את כל הקנסות האלה הגבוהים. זה נטל כבד ביותר עם קנס מתמשך, עם כל הדברים האלה - - -
<זאב בנימין בגין (הליכוד):>
- - -

<היו"ר דוד אמסלם:>
רבותי, אני לא יכול להתרכז. בני, אתה עושה לי דיונים כל הזמן, דיוני זוטא, אני לא יכול. בבקשה.

<זאב בנימין בגין (הליכוד):>
הם לא בלתי קשורים לנושא, זה ניסיון לסייע.

<היו"ר דוד אמסלם:>
בוודאי, הכול קשור, אבל זה רק מפריע לשמוע את אוסאמה.

<אוסאמה סעדי (הרשימה המשותפת):>
זה באמת מפריע לי. ולכן אני אומר שאני יכול להבין שיגידו קריטריונים שבית-המשפט צריך לקחת בחשבון, שהוא צריך לנמק, שהוא צריך לקבוע לוחות זמנים דחוסים ודחופים לדון בבקשות האלה. אבל לשלול בכלל את הסמכות מבית-המשפט – איך אמר ארז? אז נגיד שהבן-אדם - - -
<ארז קמיניץ:>
אתה לא שולל.

<אוסאמה סעדי (הרשימה המשותפת):>
אתה שולל. הנה, גם תומר אמר - - -
<קריאות:>
- - -

<אוסאמה סעדי (הרשימה המשותפת):>
זה שולל.

<עבדאללה אבו מערוף (הרשימה המשותפת):>
תקרא, זה שולל.

<אוסאמה סעדי (הרשימה המשותפת):>
בחלופה השנייה של תומר - - -

<ארז קמיניץ:>
 בכל מקרה יש דיון משפטי. 

<עבדאללה אבו מערוף (הרשימה המשותפת):>
כתוב במפורש: "למעט צו הפסקת עבודה מינהלי". 
<ארז קמיניץ:>
אחר כך ניגע בפרטים.

<עבדאללה אבו מערוף (הרשימה המשותפת):>
ניגע בפרטים. אלו הפרטים. איזה פרטים?

<ארז קמיניץ:>
אבל אני לא רוצה שגם ייאמרו דברים – אי-אפשר להגיד שזה לא בבית-משפט. זה בבית-משפט, ויש אפשרות לעכב ביצוע כמעט לגבי כל הצווים, נדבר על זה, יש אפשרות להוביל את זה לבית-משפט עוד פעם. מה שאנחנו לא רוצים זה את ההתמשכות של עוד פעם ועוד פעם ועוד פעם ועוד פעם. 
<אוסאמה סעדי (הרשימה המשותפת):>
אז בוא נכתוב את זה, זה מה שאמרתי.
<קריאות:>
- - -

<עבדאללה אבו מערוף (הרשימה המשותפת):>
ההתמשכות של עוד פעם ועוד פעם ועוד פעם, זה מינהל התכנון והבנייה, זו לא ההתמשכות שלכם. זו ההתמשכות.
<היו"ר דוד אמסלם:>
עבדאללה, לא צועקים פה. לא כל הערה צריך לצעוק.
<עבדאללה אבו מערוף (הרשימה המשותפת):>
אני חושב שכן שכל הערה צריך לצעוק.
<היו"ר דוד אמסלם:>
לא.

<עבדאללה אבו מערוף (הרשימה המשותפת):>
אני חושב שכן.
<היו"ר דוד אמסלם:>
אבל, עבדאללה, עזוב, נו, אני מכבד אותך. לא אצלי. בגדול, אני מציע שנקריא.
<אוסאמה סעדי (הרשימה המשותפת):>
אני רוצה להמשיך. ברמת העיקרון, בין מה שאומר ארז לבין מה שכתוב המרחק רב. יכול להיות שבאמת יש הצדקה לכל העניין הזה של ההתמשכות, אבל מה אשם האזרח? האזרח, זכותו, ואפילו חובתו לערער, לנצל את כל האמצעים המשפטיים העומדים לרשותו. בסופו של דבר מדובר בביתו. מה אתם רוצים מהבן-אדם? שיגיד: יאללה, תהרסו? 
<היו"ר דוד אמסלם:>
אז נגדיר. הבנתי.

<אוסאמה סעדי (הרשימה המשותפת):>
אפשר להגדיר התמשכות, שהבקשות האלה צריכות להידון תוך 30 יום, לתת החלטה מיידית.
<היו"ר דוד אמסלם:>
אוסאמה, הבנו, בואו נתקדם בהקראה ונבין. בבקשה, תמר.
<תמר זנדברג (מרצ):>
בהמשך לדברים של אוסאמה. תראו, החוק הזה באופן כללי, ספציפית הסעיפים האלה – יושבים כאן נציגי הייעוץ המשפטי לממשלה, אני חושבת שמי שחסר כאן, מכיוון שעכשיו אנחנו מגיעים לסעיפים שהם מאוד מאוד בלבת כל התיקון הזה גם מצד הנפגעים וגם מצד האכיפה, כמו ששמענו, חסר לנו כאן מינהל התכנון. הרי זה לא עבריינות מסוג של פשע, עבריינות רגילה שמשרד המשפטים מתרשם שאין אכיפה ויש בעיה. חסרה לנו כאן הזווית שנוכל להתרשם. אומר למשל ארז, זה מגיע גם מהרשויות המקומיות שיש התמשכות וכו'. לי חסר כאן מאוד לשמוע. 
הרי זאת עבריינות שהיא תכנונית, זאת עבריינות שיש טענה שהיא נובעת מזה שאין תוכניות וקשה לקבל היתרים, אז אנשים בינתיים – זה כאילו עבריינות שנובעת מעוני, להבדיל. כלומר, היא כאילו נובעת מאיזשהו סוג של חוסר ברירה. אני חושבת שגם לצורך הדיון, על מנת שבמקום שזה יהיה רק נציגי הרשות האוכפת או המשפטית ואנחנו, שנשמע באמת ממוסדות התכנון איך זה נראה בשטח. למה? מה? אנשים פה עושים את זה כי זה הבית שלהם? זה גורמים עבריינים?

<לירון אדלר מינקה:>
את לא יודעת מה דעתם.

<היו"ר דוד אמסלם:>
עשינו כאן דיון עם מינהל התכנון, הוא הציג לנו את כל הנתונים ואת כל התוכניות.
<תמר זנדברג (מרצ):>
אני יודעת, אבל זה היה דיון כללי.

<היו"ר דוד אמסלם:>
כן, באופן כללי. עכשיו אנחנו מדברים כאן על עבירות בנייה. אני לא נכנס כרגע מה הסיבה שבן-אדם – דרך אגב, רוב עבירות הבנייה לא נובעות כתוצאה מאילוץ כזה כמו שאת אומרת.
<תמר זנדברג (מרצ):>
אז זאת השאלה.
<היו"ר דוד אמסלם:>
אז אני אומר לך, בגדול, אנשים עושים עבירות בנייה. זה לא חשוב.
<אוסאמה סעדי (הרשימה המשותפת):>
הרוב, אדוני, במגזר שלנו נובע - - -
<היו"ר דוד אמסלם:>
אתה מדבר רק על המגזר.

<ארז קמיניץ:>
זה נרטיב לא נכון.
<תמר זנדברג (מרצ):>
רק להשלים את הטיעון. על מנת שנדע, יכול להיות שמה שאתה אומר זה נכון, אבל מכיוון שאלה סעיפים של עיכוב ביצוע, זה נאמר כאן, אלו הסעיפים שבסופו של דבר גורמים מצד המדינה להתארכות הזאת הכאילו מסטיק ובלי סוף; ומצד שני, יש כאן פעם אחת את הנושא של מיצוי זכויות, שכמובן צריך לעמוד עליו. אבל פעם שנייה, אתה יודע, יש את הדרך הארוכה קצרה, והקצרה ארוכה, יכול להיות שאם נבין את הרציונל התכנוני, למה? מה הבעיה כאן מבחינה תכנונית? בסוף הדרך יש אכיפה, ועל זה אנחנו מדברים כאן. 
אבל יכול להיות שיש כאן פלונטרים ברמת התכנון שהם אלה שמקשים ויוצרים את הדבר, ואם רק נסתכל על קצה הדרך של האכיפה כבר בתחילת הדרך – במקום בתחילת הדרך לפתור את המוקש שהוא תכנוני, אז כל הדברים האלה, במיוחד שבסוף הם הקטנים של עיכוב ביצוע, כי בזה מתבטא בסוף מיצוי הזכויות של האזרח – אז נבין את התמונה. אני מבינה שאין פה ממינהל התכנון, אבל ועדות מקומיות - - -
<אלעד פישר:>
אני מהלשכה המשפטית של מינהל התכנון.
<ארז קמיניץ:>
אז קודם כול יש פה ממינהל התכנון.

<תמר זנדברג (מרצ):>
אבל אתה בקיא בזה?

<ארז קמיניץ:>
וגם אני בקיא, בסדר?
<תמר זנדברג (מרצ):>
אין ספק. בסדר, ארז, כל אחד - - -
<ארז קמיניץ:>
באיזשהו מקום זה קצת מעליב ששום דבר מכל מה שאמרנו בתחילת הדיונים בעצם לא מגיע לידי ביטוי בדיון עכשיו.

<היו"ר דוד אמסלם:>
ארז, תן לי, אני אענה לחברת הכנסת זנדברג.

<תמר זנדברג (מרצ):>
וזה קצת מעליב שמה שאנחנו אמרנו - - -
<עבדאללה אבו מערוף (הרשימה המשותפת):>
ארז, אנחנו עדיין בדיון.

<ארז קמיניץ:>
שמנו לב, יש הערות שביקשתם והכנסנו פנימה.

<היו"ר דוד אמסלם:>
תמר, אני רוצה להתקדם.

<תמר זנדברג (מרצ):>
בסדר, בשביל זה אנחנו מקיימים דיון.
<היו"ר דוד אמסלם:>
תמר, אני אתן לך את התשובה. אנחנו כבר נמצאים פה לדעתי בדיון השביעי-שמיני אולי. לפני שהתחלנו את הדיון ביקשתי לתת לנו את תשתית הנתונים ברמת המקרו. לגבי מה שאת אומרת, תראי, אין ספק, בלי קשר עכשיו למה סיבת העבירה, אתה לא נכנס כרגע בחוק עכשיו ושואל מה סיבת העבירה? למה הבן-אדם – מה הקשיים שלו? אתה מתייחס לעבירה, אם לבן-אדם יש רישיון או אין רישיון. כמו שברישיון נהיגה אתה לא שואל כמה טסטים הוא עבר וכו' כשהוא עבר באדום. 
<תמר זנדברג (מרצ):>
אבל אם בן-אדם גונב לחם אתה כן שואל אם הוא היה רעב.
<היו"ר דוד אמסלם:>
אנחנו לא שם. 

<זאב בנימין בגין (הליכוד):>
אלו טיעונים לעונש.

<היו"ר דוד אמסלם:>
שנייה, בני, אני עונה לה, נמשיך. אני עונה לך. בגדול, אני מקבל את מה שארז אמר. אחד מהדיונים קמו פה דווקא מהמגזר, ואמרו לי: תשמע, אם אתם באים אחרי שבע-שמונה שנים הבן-אדם כבר גמר את הבית, אז איך אתם? אמרתי: ואלה, אתה צודק. למה זה קרה? זה מזכיר לי את אותו אחד שרצח את ההורים שלו, אחרי זה בכה בבית-המשפט שהוא יתום. הרי מה קורה פה? אותו אחד הולך לבית-המשפט, הרי זה מה שאני הייתי עושה, הולך לכל אינסטנציה לעכב את זה, אולי בסוף אני אצליח להציל את זה.

<זאב בנימין בגין (הליכוד):>
בינתיים הוא בונה.

<היו"ר דוד אמסלם:>
כן. מה קורה בסוף? אחרי עשר שנים – ויש פה הליכים שנמרחים שנים על גבי שנים – הרי יש כאן בעיות בבתי-משפט, זה לא הדיון כאן, אבל אני מספר לכם. ישבתי עם שרת המשפטים לגבי נושא אחר, הייתי בשוק באיזו כמות תיקים שופט אחד צריך לטפל, לא יכול להיות, לא הגיוני. אז לפעמים אתה ניגש לבית-משפט, בגלל זה לפעמים לוקח ארבע-חמש שנים בכלל עד ששומעים אותך.
<שרון קרני:>
תיתן עוד תקנים לשופטים ואל תהרוג את האנשים - - -
<היו"ר דוד אמסלם:>
שנייה, מה שמך, בבקשה?

<שרון קרני:>
שרון קרני מעמותת במקום.

<היו"ר דוד אמסלם:>
קיבלת ממני רשות דיבור?

<שרון קרני:>
לא.

<היו"ר דוד אמסלם:>
אז למה את אומרת לי עכשיו? אני מדבר עם חברי הכנסת, את לא חייבת להגיב על כל דבר שאני אומר, זה בסדר.
<שרון קרני:>
סליחה.

<היו"ר דוד אמסלם:>
לכן אני אומר, בגדול, שיש פה בעיה אחת ברמה העקרונית, אי-אפשר לתת להליכים להתמשך. זה קורה בבתי-משפט עם שופטים. ודרך אגב, החוק מגביל גם את השופטים, מגביל אותם בענישה, מגביל אותם באינסטנציה, כמה ערכאות ערעור יש לך. יכול להיות שאני נותן לבן-אדם 100 ערכאות ערעור, למה לא? לא פה, לא שם.

<אוסאמה סעדי (הרשימה המשותפת):>
אבל זה לא המצב, אדוני. אבל זה לא המצב. 

<עבדאללה אבו מערוף (הרשימה המשותפת):>
אתה צריך למצוא את האיזון.

<היו"ר דוד אמסלם:>
אתה לא צריך.

<אוסאמה סעדי (הרשימה המשותפת):>
אתה אומר שכאילו אנחנו פה באים כל הזמן מתקיפים את בית-המשפט. אנחנו כאילו כל הזמן מטילים את האחריות על בתי-המשפט שכביכול ההתמשכות של בתי-משפט, אבל אני אומר שזה לא נכון. לפעמים בתיקים האלה קובעים דיונים מהיום למחר, קובעים דיון תוך שבוע, גם הערעור, גם בית-המשפט העליון, הפרקליטות. ארז, כשהוא רוצה הוא הולך למחוזי והולך לעליון ומקבל פסקי-דין. אז זה שאתה מצייר תמונה כאילו כל הבעיה היא בבתי-משפט לא נכונה. 
<היו"ר דוד אמסלם:>
הבנתי, אוסאמה. בוא נתקדם. אוסאמה, אם זה לא נכון אז לא קרה כלום. 

<אוסאמה סעדי (הרשימה המשותפת):>
קרה כלום. כי מה שעושים פה, הם רוצים לבוא וכתוב, ותכף נקרא את זה, שבמקום שרשאי בית-המשפט שישקול את כל השיקולים, עכשיו אומרים לו: אנחנו מגבילים את שיקול הדעת שלך, מגבילים את הסמכות שלך. לא יעלה על הדעת שבית-משפט - - -
<היו"ר דוד אמסלם:>
אבל הבנו.

<אוסאמה סעדי (הרשימה המשותפת):>
בסופו של יום למי האזרח יכול לפנות? נגיד שיש בעיה תכנונית, שיש בעיה קשה שבית-משפט יכול לפנות - - -

<היו"ר דוד אמסלם:>
אבל הבנו. אוסאמה, אתה חוזר על עצמך עוד הפעם.

<אוסאמה סעדי (הרשימה המשותפת):>
לא, אני לא חוזר. 
<היו"ר דוד אמסלם:>
אתה אמרת את זה כבר. הבנתי. קודם אמרת. הרי מה קורה לך? אתה אומר את זה כל פעם ועוד הפעם ועוד הפעם.
<אוסאמה סעדי (הרשימה המשותפת):>
אולי אני אשכנע אותך בפעם הבאה.

<היו"ר דוד אמסלם:>
שמעתי אותך, הבנו. מה חשבת? שלא הבנו מה שאמרת קודם? 

<אוסאמה סעדי (הרשימה המשותפת):>
אולי בפעם השלישית זה יובן אחרת?
<היו"ר דוד אמסלם:>
הבנו הכול. בוא נעשה את ההקראה, ובמסגרת ההקראה ננסה למצוא גם את האיזונים שלבן-אדם בוודאי יש איזו זכות לערער על החלטה. לא שכל היום הוא רק יערער ונעבוד רק בערעורים. בבקשה.
<עבדאללה אבו מערוף (הרשימה המשותפת):>
דרך אגב, כבוד היושב-ראש, כאן אנחנו יודעים במשרד המשפטים, ואנחנו יודעים את עמדת הסנגוריה הציבורית, הוזמנה לוועדה והם לא רצו לבוא? למה שהם לא יהיו כאן ויביעו את דעתם? הם הוזמנו?

<תומר רוזנר:>
ברור שהם הוזמנו.

<היו"ר דוד אמסלם:>
כולם מוזמנים.

<עבדאללה אבו מערוף (הרשימה המשותפת):>
אנחנו ביקשנו. מוזמנים? הוזמנו?

<מיכה דרורי:>
- - -

<היו"ר דוד אמסלם:>
אחרי שאני אקריא אתן לך. 

<מיכה דרורי:>
זה כללי. 
<היו"ר דוד אמסלם:>
בבקשה.

<מיכה דרורי:>
אני חושב שהניסיון לעשות סדר בפרק הזה יצר תקלה כבדה ביותר, מכיוון שיצרו כללים זהים לצו מינהלי, לצו שיפוטי, לעבירת בנייה, לעבירת שימוש. זאת אומרת, אין פה שום פרופורציה. יצרו סעיף סל שלא משנה על איזה צו אתה מבקש לעכב חלים אותם כללים. בבסיס של החוק היה הבדל. קודם כול הסמכות בחוק החדש לצווים מינהליים היא הרבה יותר גדולה ממה שהייתה בחוק המקורי. מתי בן-אדם יראה שופט? 
<עבדאללה אבו מערוף (הרשימה המשותפת):>
לא יראה.

<מיכה דרורי:>
יש אפשרות שעל סמך פקיד אחד, צו אחד, תבוצע הריסה בלי ששופט או שופטת יכולים היו להתערב פעם אחת, זה לא הגיוני.

<ארז קמיניץ:>
איך הגעת לזה? למה אתה אומר דברים לא נכונים?

<מיכה דרורי:>
כי זה המצב.

<היו"ר דוד אמסלם:>
לכן חבל שנתתי לך את זכות הדיבור. נקריא, נבין מה כתוב, ואחרי זה תעיר. בבקשה.
<לירון אדלר מינקה:>
עיכוב ביצוע זמני עד להכרעה, סעיף 211. 

"הוגשה בקשה לביטול צו מינהלי שניתן לפי פרק זה או הוגש ערעור על החלטת בית משפט במסגרתה נדון צו לפי פרק זה, למעט צו הפסקת עבודה מינהלי או צו הפסקת עבודה שיפוטי או צו למניעת פעולות לא יעכב בית המשפט הדן בבקשה לביטול או בית משפט של ערעור את ביצוע הצו; ואולם רשאי בית המשפט כאמור לעכב את ביצוע הצו עד למועד ההכרעה." 
אנחנו נוסיף כאן: אם ראה כי הדבר מוצדק מנסיבות העניין.
"ובלבד שנוכח כי העבודה או השימוש שעליהם חל הצו אינם מסכנים את שלום הציבור ובטיחותו.
(ב)(1) בית המשפט יחליט בבקשה לעיכוב ביצוע."
<היו"ר דוד אמסלם:>
תסבירו את הסעיף הזה.

<לירון אדלר מינקה:>
אני אולי אקרא את כל הסעיף, ואז נסביר את כל התמונה?
<תומר רוזנר:>
היא תקרא את כל הסעיף.

<היו"ר דוד אמסלם:>
בסדר.

<עבדאללה אבו מערוף (הרשימה המשותפת):>
היא תקרא את כל הסעיף.
<לירון אדלר מינקה:>
רק את הסעיף הזה.

<יעל גרמן (יש עתיד):>
אני לא מבינה את הלמעט הזה.

<עבדאללה אבו מערוף (הרשימה המשותפת):>
נכון, יעל, לבטל.

<לירון אדלר מינקה:>
בגלל שיש לזה הסדר בהמשך הסעיפים.

<אוסאמה סעדי (הרשימה המשותפת):>
אולי תקריאי את (ב), ואז נדון על זה.

<היו"ר דוד אמסלם:>
בבקשה.

<לירון אדלר מינקה:>
אני רק אגיד שההסדר לגבי צו הפסקת עבודה מינהלי או שיפוטי נמצא בהמשך הסעיף כאן.

"(ב)(1) בית המשפט יחליט בבקשה לעיכוב ביצוע על יסוד הבקשה ותגובת הרשות האוכפת בלבד, ואולם אם ראה צורך בקיום דיון בבקשה, יחליט בבקשה לאחר שקיים דיון במעמד הצדדים; בית המשפט יחליט, בבקשה בהקדם האפשרי."

<זאב בנימין בגין (הליכוד):>
מה המשפט האחרון אומר? 

<היו"ר דוד אמסלם:>
בני, תן לנו להקריא, נעבור אחד אחד אחר כך. בבקשה.

<תומר רוזנר:>
נעבור את כל הסעיף, ואני אסביר הכול בצעד צעד.

<לירון אדלר מינקה:>
"(2) על אף האמור בפסקה (1), בית המשפט רשאי לתת צו עיכוב זמני (ג) בית המשפט רשאי להתנות מתן צו עיכוב זמני בתנאים שיבטיחו את קיומו של הצו נשוא הבקשה או הערעור, ובכלל זה הפקדת ערובה, וכן בחיוב המבקש בתשלום ההוצאות שנגרמו או ייגרמו בשל עיכוב ביצוע הצו האמור.
(ד) על אף האמור בסעיף קטן (א), לא יעכב בית המשפט את ביצועו של צו הריסה שניתן לפי פרק זה, אם מצא כי נמשכה העבודה לגביה ניתן הצו, לאחר שהומצא הצו.

(ה) הוגשה בקשה לביטולו של צו הפסקת עבודה מינהלי, צו הפסקת עבודה שיפוטי, או צו למניעת פעולות, לא יעוכב ביצועו, ובית המשפט יחליט בבקשה לביטול הצו בתוך 30 ימים מיום הגשתה לאחר שקיים דיון במעמד הצדדים."
<היו"ר דוד אמסלם:>
תומר, תסביר לנו מהתחלה אחד אחד. 
<תומר רוזנר:>
אולי אתה רוצה שארז יסביר? איך שאתה רוצה. אנחנו מדברים עכשיו על המצב שבו יש לנו צו שהוא עוד לא חלוט. זאת אומרת, ניתן צו מינהלי, ואפשר לבקש לבטל אותו, וביקשו לבטל אותו. או מצב של צו מינהלי או צו שיפוטי שהוגש עליו ערעור או שיש בקשה לצו שיפוטי, וניתן צו שיפוטי, ועכשיו הוגש עליו ערעור. זאת אומרת, הצו שאנחנו מדברים עליו הוא צו לא חלוט. במצב הזה יכול בית-המשפט לעכב את ביצוע הצו.

<יעל גרמן (יש עתיד):>
תסביר לנו מה זה למעט. אני רואה שזה מבטל את הרישה.

<עבדאללה אבו מערוף (הרשימה המשותפת):>
להוריד את המילה למעט.

<תומר רוזנר:>
את הכול אני אסביר.

<ארז קמיניץ:>
זה סך הכול שלושה צווים באותו סעיף.

<תומר רוזנר:>
יש לנו צווים מיוחדים בהקשר הספציפי שאנחנו מדברים עליו כאן. הצווים האלה הם צווים שיש לנו עבודה שמתבצעת בפועל ורוצים להפסיק אותה בעודה באיבה, מה שנקרא. זאת אומרת, אנחנו לא מדברים על בנייה שכבר בוצעה, אנחנו מדברים על עבודה שממש רואים שהיא מתבצעת בפועל, ורוצים עכשיו להפסיק אותה. ברור שאם אנחנו ניתן צו עיכוב ביצוע העבודות יימשכו, אז אין פה מה לעכב. הצווים של הפסקת בנייה – בין אם זה צו מינהלי ובין אם זה צו שיפוטי או צו למניעת פעולות, שזה צו שרואים שמתבצעות עבודות הכנה לבנייה, ורואים עכשיו שהרכבים מתחילים להגיע לשטח – רוצים למנוע את המשך העבודה. לא מדברים עכשיו על בנייה שנעשתה ורוצים להרוס אותה או על שימוש שמתבצע ורוצים למנוע אותו.

<ארז קמיניץ:>
תומר, אם אפשר להוסיף עוד. אנחנו הרי עוסקים בשאלה של עיכוב ביצוע. אנחנו רוצים לעכב כדי לאפשר המשך דיון בערכאה גבוהה יותר. כי אנחנו מדברים כרגע על סעיף שבו ההליכים בעודם באיבם, זה לא משהו חלוט, זה לא משהו סופי, ההליכים נמשכים. עכשיו השאלה היא איך אנחנו שומרים על הסטטוס-קוו, איך אנחנו שומרים על מצב שבו לא ייעשה שינוי? הסעיף מדבר על עיכובי ביצוע. אפשר להגיש בקשה לעיכובי ביצוע אגב ההליך, בית-המשפט יבחן אותה. אמרנו שביחס לצווים – שהם כשלעצמם שמירה על הסטטוס-קוו, הפסקת ביצוע של עבודה, ניתן צו להפסקת ביצוע של עבודה, אין מה לעכב אותו, כי אם אני אעכב אותו הוא ימשיך את הבנייה.

<אוסאמה סעדי (הרשימה המשותפת):>
ארז, זה לא ברור. אני מדבר עכשיו מבחינה משפטית.

<ארז קמיניץ:>
מאה אחוז.

<אוסאמה סעדי (הרשימה המשותפת):>
תראו, כשמגישים צו מניעה זמני, ואתה יודע את זה, גם בהליכים אזרחיים רגילים, אם הסעד המבוקש בבקשה למניעה זמנית הוא הסעד העיקרי הסופי, בית-משפט לא תמיד נותן צו כזה. כי הוא אומר: בעצם, אם אני נותן לך את הצו של מניעה זמנית אז אתה כבר השגת את כל הסעד העיקרי שלך. 
<ארז קמיניץ:>
למה? עד הדיון.

<אוסאמה סעדי (הרשימה המשותפת):>
ולכן אני אומר, זה במסגרת השיקולים. מה שאתם עושים פה, אתם רוצים לשלול את כל הסמכות של בית-המשפט.

<ארז קמיניץ:>
להפך.

<לירון אדלר מינקה:>
אנחנו אומרים לו לדון מהר בצווים האלה.

<קריאות:>
- - -

<עבדאללה אבו מערוף (הרשימה המשותפת):>
אתם לא אומרים לו לדון. אומרים לו למעט, אז זה - - - 

<היו"ר דוד אמסלם:>
אי-אפשר ככה. עבדאללה, תן לו לסיים, אחרי זה אני יעבור אליך.

<אוסאמה סעדי (הרשימה המשותפת):>
אתם אומרים: קודם כול הוא לא רשאי בכלל לתת צו עיכוב. הוא ידון. בסעיף (ה): "הוגשה בקשה לביטולו של צו הפסקת עבודה מינהלי, צו הפסקת עבודה שיפוטי" "לא יעוכב ביצועו".

<עבדאללה אבו מערוף (הרשימה המשותפת):>
לא יעוכב.

<אוסאמה סעדי (הרשימה המשותפת):>
לא יעוכב. 

<תומר רוזנר:>
בדיוק. לכן יתקיים דיון מהיר. 

<לירון אדלר מינקה:>
אבל הדיון חייב להיות מהיר.

<זאב בנימין בגין (הליכוד):>
לא יעוכב ביצועו של פסק-הדין.
<אוסאמה סעדי (הרשימה המשותפת):>
לא יעוכב ביצועו, "ובית המשפט יחליט בבקשה".

<ארז קמיניץ:>
נכון, אנחנו לא רוצים שהוא ימשיך לבנות.

<זאב בנימין בגין (הליכוד):>
אז העבודה תמשיך להיפסק. 

<אוסאמה סעדי (הרשימה המשותפת):>
בדיוק.

<זאב בנימין בגין (הליכוד):>
נכון, נו.

<ארז קמיניץ:>
מה הבעיה בזה?

<זאב בנימין בגין (הליכוד):>
אני לא רואה בעיה.

<קריאות:>
- - -

<היו"ר דוד אמסלם:>
דקה. בבקשה.

<אוסאמה סעדי (הרשימה המשותפת):>
הבעיה בזה שקודם כול אומרים לבית-המשפט: אל תעכב את הביצוע, לא קשור מה. 

<ארז קמיניץ:>
איפה ביצוע? אבל אנחנו מפסיקים אותו.
<היו"ר דוד אמסלם:>
אנחנו רוצים להפסיק את הביצוע של הבונה.
<תומר רוזנר:>
של העבודה.

<היו"ר דוד אמסלם:>
של העבודה.

<עבדאללה אבו מערוף (הרשימה המשותפת):>
אצלי ברור משפט אחד, סליחה, עם כל - - -

<זאב בנימין בגין (הליכוד):>
- - -

<היו"ר דוד אמסלם:>
עבדאללה. בני, חכו, אחרי זה אני אעבור אליך.

<אוסאמה סעדי (הרשימה המשותפת):>
קודם כול יש כמה סוגים של צווים, יש גם צו שימוש. מה זה צו למניעת פעולות?
<תומר רוזנר:>
זה כשיש פעולות הכנה, כשאתה רואה מישהו שמתחיל, מביא את הבלוקים לשטח, והוא עוד לא בונה. 
<היו"ר דוד אמסלם:>
מתארגן.

<תומר רוזנר:>
מתארגן. אתה רוצה להפסיק אותו, אתה אומר לו: תעצור.

<אוסאמה סעדי (הרשימה המשותפת):>
אתם מתארים לעצמכם שמישהו יבוא לבית-משפט ויגיד לו: אני רוצה לעכב את הביצוע, בית-משפט ככה יגיד לו: ואללה, לך תעכב ביצוע?

<תומר רוזנר:>
מה בית-המשפט יעשה? יגיד לו: תמשיך לבנות?

<לירון אדלר מינקה:>
זה מבטל את הצו. אבל אם אתה נותן פה עיכוב ביצוע - - -
<אוסאמה סעדי (הרשימה המשותפת):>
אבל אתה מדבר על בקשה לעיכוב ביצוע, בקשה לצו מניעה זמני. 
<תומר רוזנר:>
מה יעכב את הביצוע?

<אוסאמה סעדי (הרשימה המשותפת):>
למה אתה רוצה לשלול את כל הסמכות של בית-המשפט? על זה אני מתווכח. אני לא אומר שבית-משפט צריך לתת. אני לא אומר שהוא צריך לתת. יכול להיות שבית-המשפט - - -
<היו"ר דוד אמסלם:>
אבל טענת את הטענה הזאת לפני עשר דקות. אמרת את אותה טענה, הבנתי את הבסיס שלך, אל תחזור עליה עוד פעם. אתה אומר: אנחנו מצמצמים את שיקול הדעת של בית-המשפט, נכון? זה מה שאתה אומר.

<אוסאמה סעדי (הרשימה המשותפת):>
מבטלים אותו כליל.

<היו"ר דוד אמסלם:>
גם מבטלים, בסדר?

<אוסאמה סעדי (הרשימה המשותפת):>
מבטלים אותו.

<היו"ר דוד אמסלם:>
טענת את זה כבר. 

<אוסאמה סעדי (הרשימה המשותפת):>
לא. אני מתווכח - - -

<היו"ר דוד אמסלם:>
מה לא? לא טענת?
<אוסאמה סעדי (הרשימה המשותפת):>
אני מתווכח עם ארז עכשיו על הטיעון המשפטי שלו.

<תומר רוזנר:>
אני אחזור על זה.
<היו"ר דוד אמסלם:>
תומר, אני רוצה להתקדם. 

<אוסאמה סעדי (הרשימה המשותפת):>
אני אומר: בית-משפט – וזאת הלכה פסוקה, ותבדקו את זה, תומר – לא ייתן צו מניעה זמני אם צו המניעה הזמני הוא הסעד העיקרי.

<תומר רוזנר:>
בדיוק, יפה. 
<אוסאמה סעדי (הרשימה המשותפת):>
אבל זאת הלכה פסוקה, למה צריך להכניס אותו?

<היו"ר דוד אמסלם:>
אנחנו כותבים את זה.

<אוסאמה סעדי (הרשימה המשותפת):>
אתה אומר שלא, אתה אומר ההפך. 

<תומר רוזנר:>
הם כתבו. לא, זה בדיוק מה שאני - - -
<אוסאמה סעדי (הרשימה המשותפת):>
אתה אומר לו: אל תעכב את הביצוע. אתה לא נותן לו שיקול דעת, אתה מגביל אותו.
<זאב בנימין בגין (הליכוד):>
ביצוע ההקפאה. אוסאמה, אתה רוצה להקפיא את המצב עד לדיון.
<תומר רוזנר:>
ברשותך, חבר הכנסת סעדי, עיכוב ביצוע של צו הפסקת עבודה הוא בעצם ביטול של הצו. זה הסעד הסופי. מה זה אומר להמשיך את העבודה? ביטלת את הצו, אין הפסקת עבודה, אז נתת את הסעד הסופי במסגרת הסעד הזמני. 
<אוסאמה סעדי (הרשימה המשותפת):>
יכול להיות שבית-משפט יראה שיש מקרה חריג, שיש נסיבות חריגות, אז הוא - - -

<ארז קמיניץ:>
אז הוא דן בזה.

<אוסאמה סעדי (הרשימה המשותפת):>
הוא לא דן בזה. אבל למה אתה מונע ממנו לתת צו עיכוב במקרים החריגים?
<קריאה:>
בדיוק מאותה סיבה שאתה אומר.

<לירון אדלר מינקה:>
כי זה מבטל את הצו.
<תומר רוזנר:>
כי זה הסעד הזמני של הצו הסופי.
<אוסאמה סעדי (הרשימה המשותפת):>
אז יכול להיות שצריך לבטל את הצו ולקיים דיון. מה קרה? יכול להיות שבית-המשפט יראה את נסיבות העניין, אני רוצה לעכב, לראות את הנסיבות פה, ואני קובע דיון תוך שבוע ימים. למה אתה מונע ממנו? 

<קריאות:>
- - -

<לירון אדלר מינקה:>
זה הסעד העיקרי.

<תומר רוזנר:>
זה הסעד העיקרי.

<ארז קמיניץ:>
למה אני מונע ממנו להמשיך לבנות ולאכלס?

<היו"ר דוד אמסלם:>
זה הסעד העיקרי, אוסאמה. אבל אתה חוזר על הטענה הבסיסית.
<אוסאמה סעדי (הרשימה המשותפת):>
זו הטענה שלי.

<היו"ר דוד אמסלם:>
אבל אמרת אותה מהתחלה.

<ארז קמיניץ:>
בוא נחשוב למה אני מונע ממנו להמשיך לבנות ולאכלס את המבנה. אני חושב שזה ברור.
<היו"ר דוד אמסלם:>
ארז, זה ברור לנו, זה בסדר. אני רוצה חזרה בהדרכה – תומר, רק שנייה. אני רוצה להקריא עוד פעם את סעיף 211(א) כדי שאני אבין.
"הוגשה בקשה לביטול צו מינהלי שניתן לפי פרק זה או הוגש ערעור על החלטת בית משפט במסגרתה נדון צו לפי פרק זה."
זאת אומרת, יש צו מינהלי או צו שיפוטי, באמת מהוורסיות, לא משנה למה – עכשיו הוא מחריג: 

"למעט צו הפסקת עבודה מינהלי או צו הפסקת עבודה שיפוטי או צו למניעת פעולות."

אז איזה צווים כן נשארו? זה צו הריסה.

<תומר רוזנר:>
צו הריסה, צו שימוש.

<ארז קמיניץ:>
שימוש והריסה אחרי זה.

<לירון אדלר מינקה:>
הפסקת שימוש.

<היו"ר דוד אמסלם:>
אנחנו מדברים עכשיו על צו שימוש והריסה בעיקר.
<ארז קמיניץ:>
נכון.
<היו"ר דוד אמסלם:>
"לא יעכב בית המשפט הדן בבקשה לביטול או בית משפט של ערעור את ביצוע הצו; ואולם" - - -

<ארז קמיניץ:>
אלא אם כן צריך להיות - - -
<היו"ר דוד אמסלם:>
 "אולם רשאי בית המשפט כאמור לעכב" – 

כל הניסוח הזה לא נכון, ולדעתי צריך לעבור ישר לסוף.

<תומר רוזנר:>
אתה צודק.

<היו"ר דוד אמסלם:>
אם הוא ראה שיש סכנה לשלום הציבור ובטיחותו, נכון?

<תמר זנדברג (מרצ):>
אפשר להסביר איזה צווים אפשר לעכב?
<היו"ר דוד אמסלם:>
מה שכרגע.

<תמר זנדברג (מרצ):>
זאת שלילה כפולה ומשולשת.
<תומר רוזנר:>
זה ניסוח שאפשר לתקן.

<אוסאמה סעדי (הרשימה המשותפת):>
זו לא בעיה של ניסוח. 

<היו"ר דוד אמסלם:>
תן לי, דיברת איזה 20 דקות.
<אוסאמה סעדי (הרשימה המשותפת):>
בקושי חמש דקות.

<היו"ר דוד אמסלם:>
בכל ורסיה אצלך זה חמש דקות, במצטבר 20 דקות.

<תמר זנדברג (מרצ):>
אפשר להגיד איזה כן ואיזה לא במקום - - -
<היו"ר דוד אמסלם:>
לכן אנחנו מדברים בסעיף הזה בעיקר על צו הריסה ועל צו שימוש.
<עבדאללה אבו מערוף (הרשימה המשותפת):>
סעיף קטן (א).

<היו"ר דוד אמסלם:>
סעיף קטן (א), עכשיו אני שם.

<אוסאמה סעדי (הרשימה המשותפת):>
הריסה, מינהלי או שיפוטי.

<היו"ר דוד אמסלם:>
אל תתקן אותי. לא אמרתי מינהלי או שיפוטי אז זה שניהם ביחד. מדובר גם על מינהלי וגם על שיפוטי. פה אנחנו אומרים שבית-המשפט לא יעכב את הצו, נכון? בשום מקרה.
<לירון אדלר מינקה:>
בהריסה ושימוש כן.
<תומר רוזנר:>
בהריסה ושימוש הוא יכול לעכב.

<קריאות:>
- - -

<ארז קמיניץ:>
הוא יוכל לעכב את זה רק לאחר דיון.

<תומר רוזנר:>
הפסקת עבודה ב-(ה).

<היו"ר דוד אמסלם:>
אני מדבר על הסעיף זה.

<תמר זנדברג (מרצ):>
זו עברית לא ברורה בכלל.

<מיכה דרורי:>
כתוב שהוא לא יעכב צו הריסה והוא כן - - -
<היו"ר דוד אמסלם:>
שנייה. אני קורא את העברית שכתובה פה, אולי אני לא מבין. "הוגשה בקשה לביטול צו" – מי הגיש את הבקשה? הבן-אדם. 

<רוני טיסר:>
נכון.

<היו"ר דוד אמסלם:>
איזה צו? אמרנו להוציא, להוציא, להוציא, מדובר על בן-אדם שהיה לו צו הריסה וצו שימוש, והוא החליט שהוא רוצה להגיש את הבקשה לערעור. 

<ארז קמיניץ:>
נכון.

<היו"ר דוד אמסלם:>
אם זה במינהלי - הגיש במינהלי, אם בשיפוטי - הגיש ערעור. אומרים לי: אינסטנציית הערעור: תשמעו, אתם לא מקבלים את הבקשה לעיכוב.

<ארז קמיניץ:>
אלא אם כן.

<היו"ר דוד אמסלם:>
אלא אם כן יש לו - - -
<לירון אדלר מינקה:>
נוסיף כאן: אלא אם כן הוא ראה שהדבר מוצדק בנסיבות העניין. את זה אנחנו צריכים להוסיף פה: בית-המשפט כן יכול לעכב אם הוא ראה שזה מוצדק בנסיבות העניין ואין סכנה לבטיחות.

<אוסאמה סעדי (הרשימה המשותפת):>
אז למה אתם מתקנים את הסעיף הקיים?

<קריאות:>
- - -

<אוסאמה סעדי (הרשימה המשותפת):>
למה אתה לא גוזר את - - -

<היו"ר דוד אמסלם:>
אוסאמה, רק שנייה. אני אוציא אותך, אוסאמה. אתה חושב שמותר לך הכול כאן. בוא תחליף אותי, גם ככה יש לי דיון למעלה, ותעשה מה שאתה רוצה. 
<אוסאמה סעדי (הרשימה המשותפת):>
גם לי יש דיון למעלה.

<היו"ר דוד אמסלם:>
אז מספיק. אתה מדבר, אמרתי לך, יש לך תכונה שאם אני לא מקבל את עמדתך, אתה תגיד אותה 100 פעם ותפריע כל הזמן.
<אוסאמה סעדי (הרשימה המשותפת):>
לא, אני עונה ללירון.

<היו"ר דוד אמסלם:>
אל תענה.
<אוסאמה סעדי (הרשימה המשותפת):>
אוקיי.

<היו"ר דוד אמסלם:>
אני שואל שאלה אחרת. אני עוד בשלב ההבנה, אתה כבר התקדמת. אתה מבין מצוין, אנחנו עוד לא מבינים.

<תמר זנדברג (מרצ):>
נכון.

<היו"ר דוד אמסלם:>
אנחנו מדברים בסעיף הזה על צו שהוא בעצם צו הריסה וצו איסור שימוש.
<תומר רוזנר:>
אלה העיקריים.

<היו"ר דוד אמסלם:>
ואמרנו לבן-אדם: תשמע, יש לך צו הריסה ביד. הוא עכשיו ערער. אנחנו אומרים לבית-המשפט – זה לא רק בית-המשפט, אני מבין שזה גם האינסטנציה המינהלית – תשמעו, אתם לא מקבלים את הערעור, אין מצב.

<ארז קמיניץ:>
לא.

<רוני טיסר:>
לא. אומרים לו: אתה לא מעכב.

<היו"ר דוד אמסלם:>
זה מה שאני מבין. מה זה לא לעכב? הכוונה היא לא לעכב - - -

<לירון אדלר מינקה:>
אלא אם יתקיימו התנאים.

<קריאות:>
- - -

<עבדאללה אבו מערוף (הרשימה המשותפת):>
בשביל מה כל הניסוח הזה? כבוד היושב-ראש, רציתי לדבר שתי מילים ולהקל עליך ועליו. אני שותק, שותק, אבל יש גבול, גם אני רוצה להתבטא, עם כל הכבוד.
<היו"ר דוד אמסלם:>
אני אתן לך, עבדאללה, אני בשלב של ההבנה.
<עבדאללה אבו מערוף (הרשימה המשותפת):>
הם לא מבינים את עצמם.

<היו"ר דוד אמסלם:>
סליחה, עבדאללה, אתה רוצה להחליף אותי? באמת, בוא תחליף אותי, אני אקום.

<עבדאללה אבו מערוף (הרשימה המשותפת):>
לא, לא. סליחה.

<קריאות:>
- - -

<היו"ר דוד אמסלם:>
אני רוצה להבין ואתה אומר לי שאתה רוצה לדבר? 

<עבדאללה אבו מערוף (הרשימה המשותפת):>
סליחה.

<היו"ר דוד אמסלם:>
תראה איך הדיון נהיה פה עכשיו, כמו שוק. זה בגלל שנתתי לחבר שלך לדבר פה 20 דקות, ואני נינוח.
<עבדאללה אבו מערוף (הרשימה המשותפת):>
בבקשה.

<היו"ר דוד אמסלם:>
אני רוצה להבין. יש צו הריסה, ההריסה זה ביצוע הריסה, זה לא: חבר'ה, יש לנו זמן עכשיו בשאנטי, בואו ניסע עכשיו לתאילנד, נשתה בירה, נחזור. הבן-אדם רץ ואומר: חבר'ה, תעכבו לי את ההריסה. אני מניח שיש לו גם אופציה לערער על זה, אבל כרגע יש שני שלבים: יש סור מרע ויש עשה טוב, מבחינתו. הוא אומר: קודם כול תעצרו כדי שנוכל לדבר. אני מניח שגם צו ההריסה הוא במיידי. זאת אומרת, עד שהוא בכלל יתחיל לדבר, מחר בבוקר ישלחו את הבאגר, הוא בכלל רק התחיל לרוץ לעורך-דין. אני רוצה להבין את הרעיון.
<ארז קמיניץ:>
אני מסביר. 

<היו"ר דוד אמסלם:>
אתה לא נותן לו אופציה לערער על ההריסה?

<ארז קמיניץ:>
אני רוצה להסביר.

<היו"ר דוד אמסלם:>
בבקשה. 
<יעל גרמן (יש עתיד):>
אפשר לשאול?

<היו"ר דוד אמסלם:>
בואו נבין מה כתוב, אחרי זה תשאלי.

<יעל גרמן (יש עתיד):>
בהקשר לזה, פשוט להשלים את מה שאתה אמרת.

<היו"ר דוד אמסלם:>
את מתעקשת?

<יעל גרמן (יש עתיד):>
אני מבקשת. 

<היו"ר דוד אמסלם:>
בבקשה.

<יעל גרמן (יש עתיד):>
השאלה היא בדיוק – אני רוצה להמשיך את מה שאמר היושב-ראש ולשאול אתכם מדוע לא אמרתם את זה בפשטות: ניתן יהיה לעכב במידה שזה מסכן את שלום הציבור. 
<תמר זנדברג (מרצ):>
מה ניתן ומה לא ניתן.

<יעל גרמן (יש עתיד):>
ובזה זה נגמר.

<היו"ר דוד אמסלם:>
אני רוצה להבין את הסעיף, אני עוד לא מביע עמדה.
<ארז קמיניץ:>
בואו לא נדבר על ניסוחים רגע, ואני מסכים שיש פה בעיה בניסוח וצריך לתקן.
<היו"ר דוד אמסלם:>
שים בצד. תבוא למהות.
<ארז קמיניץ:>
במהות, כאשר אנחנו מדברים על צו הריסה או על צו הפסקת שימוש, ואנחנו נמצאים בעיצומו של הליך משפטי כי הוא הגיש ערעור או בקשה לביטול, אנחנו אומרים לבית-משפט: יש לך שיקול דעת לעכב, ובלבד שמצאת שזה לא מסכן את שלום הציבור. והייעוץ המשפטי מבקש להוסיף שגם זה מוצדק בנסיבות העניין, ואנחנו מסכימים. זה המצב. 
<היו"ר דוד אמסלם:>
לא הבנתי את המשפט.

<ארז קמיניץ:>
אני אומר שיש בעיה בניסוח.

<היו"ר דוד אמסלם:>
"או השימוש שעליהם חל הצו אינם מסכנים את שלום הציבור".

<ארז קמיניץ:>
זאת אומרת, ב-(ב), אם יש בנייה שנעשתה באופן לא חוקי, ובגלל שמחלקת מהנדס העיר אפילו לא שזפה עיניה באיך מנסים לבנות, ונניח שהדבר הזה מט ליפול ויכול ליפול על עוברים ושבים, הדעת נותנת – אנחנו מנסים להגיד לבית-משפט: תשים לב לשלום הציבור. אם יש בעיה עם שלום הציבור - - -
<היו"ר דוד אמסלם:>
עכשיו הבנתי. לא הבנתי קודם את מה שכתוב כאן. אתה אומר: "ואולם רשאי בית המשפט כאמור לעכב את ביצוע הצו" – זאת אומרת שהוא יכול לעכב, לא שהוא לא יכול.
<תומר רוזנר:>
ודאי.

<ארז קמיניץ:>
נכון.
<היו"ר דוד אמסלם:>
חשבתי שהוא רשאי רק אם יש פגיעה בשלום הציבור.

<תומר רוזנר:>
לא, הפוך.

<היו"ר דוד אמסלם:>
אתה אומר שזה רק בתנאי – עכשיו הבנתי את זה.

<ארז קמיניץ:>
יש בעיה בניסוח.

<היו"ר דוד אמסלם:>
הניסוח.

<ארז קמיניץ:>
אתה צודק.
<היו"ר דוד אמסלם:>
על פניו נראה שבית-המשפט יכול לעכב רק אם יש בעיה עם שלום הציבור, אם אין אז הוא לא יכול.
<ארז קמיניץ:>
זו טעות. נוסח לא טוב.

<יעל גרמן (יש עתיד):>
כך בדיוק הבנתי.

<היו"ר דוד אמסלם:>
כן, גם אני הבנתי ככה.

<יעל גרמן (יש עתיד):>
הוא יכול לעכב אם יש סכנה.

<ארז קמיניץ:>
לפעמים קורה שגם אנחנו טועים. האמת שאני לא רוצה להגיד מי טעה פה, אבל זה לא ממש משנה. יש טעות בניסוח. מה שהסברתי זאת הכוונה.
<עבד אל חכים חאג' יחיא (הרשימה המשותפת):>
טעיתם בחוק, זה הכול. החוק מיותר, בזה טעיתם.
<אכרם חסון (כולנו):>
הבעיה תחבירית.

<היו"ר דוד אמסלם:>
הבנו. עבדאללה.
<עבדאללה אבו מערוף (הרשימה המשותפת):>
ניסיתי להקל עליכם. עם כל הכבוד לכל הניסוחים, אמרת, התחלת בזה, ואתם עוד פעם מתווכחים, ואדון ארז מתווכח, הניסוח לא נכון. או לבטל בכלל את כל הסעיף או לכתוב שני משפטים וזה הכול, שיהיה ברור, עם כל הכבוד. ועוד פעם אני אמשיך, למה אין כאן את הסנגוריה הציבורית? כל הזמן תשמעו את המילה הזאת.

<לירון אדלר מינקה:>
הם מוזמנים.

<עבדאללה אבו מערוף (הרשימה המשותפת):>
אז למה אין? אני מבקש שהם יהיו כאן.

<היו"ר דוד אמסלם:>
אני אקרא אותם לסדר. 

<עבדאללה אבו מערוף (הרשימה המשותפת):>
אז תקרא אותם לסדר. יש עמדה שלהם שהיא נגד החוק, אז אנחנו רוצים שהם יגיעו לכאן ונשמע את העמדה שלהם.
<היו"ר דוד אמסלם:>
אין בעיה.

<עבדאללה אבו מערוף (הרשימה המשותפת):>
והבטחת, כבוד היושב-ראש, שהם יהיו כאן.

<קריאה:>
הם לא באים.

<היו"ר דוד אמסלם:>
עבדאללה, אתה יודע שהם לא עובדים אצלי.
<עבדאללה אבו מערוף (הרשימה המשותפת):>
אני יודע שהם לא, גם לא אצלי. אבל אם אנחנו כנבחרי ציבור מבקשים משהו הם חייבים. והם לא עובדים אצלנו, עם כל הכבוד. לכן, הם חייבים לבוא לכאן ולהשמיע את דעתם.
<היו"ר דוד אמסלם:>
נפנה לסנגוריה הציבורית לבוא באיזשהו שלב. בבקשה, אוסאמה.

<עבדאללה אבו מערוף (הרשימה המשותפת):>
אז הסכמנו שהסעיף הזה מבוטל או שני משפטים. מה לא טוב?

<תומר רוזנר:>
מה ההסתייגות? לבטל?

<היו"ר דוד אמסלם:>
כן. ההסתייגות של עבדאללה לבטל את הסעיף הזה.
<עבדאללה אבו מערוף (הרשימה המשותפת):>
לבטל את כל הסעיף הזה או לחילופין להשמיט את המילה למעט. להוריד את המילה לא, "לא יעכב בית-המשפט". יעכב.
<היו"ר דוד אמסלם:>
או לחילופין להשמיט את המילה למעט ולהוריד את המילה לא. תרשמו. 

<ג'מאל זחאלקה (הרשימה המשותפת):>
אני מצטרף להסתייגות.

<היו"ר דוד אמסלם:>
מה הוא אמר?

<ג'מאל זחאלקה (הרשימה המשותפת):>
הוא אמר לבטל את הסעיף בגלל שקמיניץ אמר שטעו ושזה מגביל את בית-המשפט. אתה רוצה שאני אסביר לך?

<היו"ר דוד אמסלם:>
זה לא מגביל את בית-המשפט.
<ג'מאל זחאלקה (הרשימה המשותפת):>
לא שמעתי את הכול.

<היו"ר דוד אמסלם:>
הסעיף הזה לא מגביל, אבל לא משנה.

<ג'מאל זחאלקה (הרשימה המשותפת):>
רק בית-המשפט רשאי, מה שקראתם, רק במקרה של סיכון הציבור. 
<היו"ר דוד אמסלם:>
הפוך.
<ג'מאל זחאלקה (הרשימה המשותפת):>
הוא אמר שמותר, שהכוונה הייתה אחרת. 

<היו"ר דוד אמסלם:>
הפכנו את הכול, אבל לא חשוב.

<זאב בנימין בגין (הליכוד):>
הוא יתקן.

<היו"ר דוד אמסלם:>
לא אתווכח אתך עכשיו, אבל זה בדיוק. תרשמי שחבר הכנסת זחאלקה מצטרף להסתייגות הזאת.

<רוני טיסר:>
לפי מה שהבנו, כל ההסתייגויות הן בשם הסיעה.

<עבדאללה אבו מערוף (הרשימה המשותפת):>
כמובן בשם הסיעה.

<היו"ר דוד אמסלם:>
בבקשה, עבדאללה.

<עבדאללה אבו מערוף (הרשימה המשותפת):>
אני עדיין ב-(א). הוא ימשיך את (א), אני אעבור ל-(ב).

<היו"ר דוד אמסלם:>
עוד מעט נעבור ל-(ב).

<עבדאללה אבו מערוף (הרשימה המשותפת):>
עכשיו (ב). "בית-המשפט יחליט" - - - 

<אוסאמה סעדי (הרשימה המשותפת):>
נישאר ב-(א).

<עבדאללה אבו מערוף (הרשימה המשותפת):>
אז בוא נישאר ב-(א).

<היו"ר דוד אמסלם:>
גם ככה כבר דיברת 25 דקות, תן לעבדאללה לסיים, ואחרי זה אני אעבור אליך. יאללה, עבדאללה.

<עבדאללה אבו מערוף (הרשימה המשותפת):>
"(ב)(1) בית המשפט יחליט בבקשה לעיכוב ביצוע על יסוד הבקשה ותגובת הרשות האוכפת בלבד".
<תומר רוזנר:>
מה ההסתייגות?

<עבדאללה אבו מערוף (הרשימה המשותפת):>
אני מקריא, שתבינו. למה בלבד? להשמיט את המילה בלבד. על-ידי בעל העניין, בית-המשפט יחליט – תשמע, הנוסח הזה לא רק כל כך דרקוני - - -

<תומר רוזנר:>
מה ההסתייגות?

<רוני טיסר:>
למחוק את המילה בלבד?

<עבדאללה אבו מערוף (הרשימה המשותפת):>
תשמע אותי, תומר, עד הסוף. 
<תומר רוזנר:>
אני שומע.

<עבדאללה אבו מערוף (הרשימה המשותפת):>
"(ב)(1) בית המשפט יחליט בבקשה לעיכוב ביצוע על יסוד הבקשה ותגובת הרשות האוכפת בלבד".

<תומר רוזנר:>
אתה רוצה למחוק את המילה בלבד.

<עבדאללה אבו מערוף (הרשימה המשותפת):>
בטח.

<אוסאמה סעדי (הרשימה המשותפת):>
לא, מה פתאום. לא, לא. עבדאללה, לא.

<לירון אדלר מינקה:>
הבקשה היא של האדם שהורסים לו.

<עבדאללה אבו מערוף (הרשימה המשותפת):>
הבקשה של העיכוב.

<תומר רוזנר:>
כן.

<עבדאללה אבו מערוף (הרשימה המשותפת):>
אז אם הבן-אדם לא מבקש, בית-המשפט לא ידון?

<תומר רוזנר:>
אם הוא לא מבקש בטח שהוא לא ידון.

<ארז קמיניץ:>
אז איך נדע?

<אוסאמה סעדי (הרשימה המשותפת):>
בלי תגובת הרשות.

<תומר רוזנר:>
יש את זה בסעיף קטן (2),שאפשר בלי תגובת הרשות.

<עבדאללה אבו מערוף (הרשימה המשותפת):>
אם יש בסעיף קטן (2) זה בסדר.

<היו"ר דוד אמסלם:>
עבדאללה, יש עוד הערה?

<תומר רוזנר:>
אז מה אתה רוצה? מה ההסתייגות?
<היו"ר דוד אמסלם:>
תן לי. עבדאללה, מה ההסתייגות שלך? להוריד את הסעיף הזה גם?

<עבדאללה אבו מערוף (הרשימה המשותפת):>
לא. אם זה ב-(2) לא. נשאיר את זה כך.

<אוסאמה סעדי (הרשימה המשותפת):>
יש לנו הסתייגות אחרת.

<היו"ר דוד אמסלם:>
מה ההסתייגות שלך ב-(ב)?

<אוסאמה סעדי (הרשימה המשותפת):>
אני ב-(א). תראו, הוויכוח הוא לא סמנטי, ואני מפנה אתכם לנוסח המקורי שנמחק. מי מחק אותו? של מי היה הנוסח?
<לירון אדלר מינקה:>
הנוסח המקורי היה בנוסח הכחול.

<אוסאמה סעדי (הרשימה המשותפת):>
בנוסח הכחול. אז מי תיקן את זה עכשיו? 

<לירון אדלר מינקה:>
גיבשנו יחד עם הממשלה נוסח חדש כשישבנו אתם.
<היו"ר דוד אמסלם:>
מה ההסתייגות?

<אוסאמה סעדי (הרשימה המשותפת):>
בנוסח הכחול, שזה הנוסח הממשלתי, היה כתוב: הוגשה בקשה לביטול צו הריסה, רשאי בית-המשפט לתת צו עיכוב.

<היו"ר דוד אמסלם:>
מה ההסתייגות שלך?

<אוסאמה סעדי (הרשימה המשותפת):>
אני מבקש לחזור לנוסח המקורי.

<היו"ר דוד אמסלם:>
ההסתייגות של אוסאמה - - -

<אוסאמה סעדי (הרשימה המשותפת):>
אסביר למה.

<היו"ר דוד אמסלם:>
לא צריך להסביר.

<אוסאמה סעדי (הרשימה המשותפת):>
אגיד לך למה.

<היו"ר דוד אמסלם:>
הסברת כבר 20 פעמים.

<אוסאמה סעדי (הרשימה המשותפת):>
אבל יש הבדל, אדוני היושב-ראש - - -

<היו"ר דוד אמסלם:>
אבל הבנו הכול.

<אוסאמה סעדי (הרשימה המשותפת):>
אבל על סעיף (א) עוד לא דיברנו.
<היו"ר דוד אמסלם:>
דיברת 25 דקות.

<אוסאמה סעדי (הרשימה המשותפת):>
עזוב את ה-25 דקות, אני עכשיו מדבר על (א). במקום רשאי - - -
<היו"ר דוד אמסלם:>
אוסאמה, הבנתי.

<תומר רוזנר:>
הבנו.

<היו"ר דוד אמסלם:>
אוסאמה מבקש לחזור לנוסח הממשלתי שהכלל הוא לא לעכב. 

<תומר רוזנר:>
שנתנו לו לעכב.

<היו"ר דוד אמסלם:>
שבית-המשפט רשאי.

<אוסאמה סעדי (הרשימה המשותפת):>
רשאי. אני אמרתי שהכלל הוא לעכב או לא לעכב?

<היו"ר דוד אמסלם:>
אמרתי: רשאי.
<אוסאמה סעדי (הרשימה המשותפת):>
אני נותן את הסמכות לבית-המשפט. עכשיו אל תיקחו את זה, ולכן זה מוזר. אם זאת ההחלטה הממשלתית, אם ההצעה הממשלתית, הצעה כפולה, דיברה על רשאי, למה הייעוץ המשפטי של הוועדה קובע ומשנה את זה בצורה דרסטית? 
<תומר רוזנר:>
זאת הסכמה של הצדדים.

<אוסאמה סעדי (הרשימה המשותפת):>
שלא יעכב.

<ג'מאל זחאלקה (הרשימה המשותפת):>
שיסביר לנו.

<אוסאמה סעדי (הרשימה המשותפת):>
מה זה לא יעכב?

<היו"ר דוד אמסלם:>
הסברנו את זה כבר.

<אוסאמה סעדי (הרשימה המשותפת):>
חוץ מזה, מה זה מסכנים את שלום הציבור ובטיחותו? מה זה?
<היו"ר דוד אמסלם:>
אני אסביר.

<אוסאמה סעדי (הרשימה המשותפת):>
זה שיקול למתן צו עיכוב הריסה?

<היו"ר דוד אמסלם:>
הפוך.

<לירון אדלר מינקה:>
אי-אפשר יהיה לעכב.

<היו"ר דוד אמסלם:>
אם היית מקשיב למה שהסברתי - - -

<אוסאמה סעדי (הרשימה המשותפת):>
אז אני שואל מה זה שלום הציבור? מה זה המושג הזה?

<היו"ר דוד אמסלם:>
שאלת, אז נענה לך. 

<אוסאמה סעדי (הרשימה המשותפת):>
בבקשה.

<היו"ר דוד אמסלם:>
שלום הציבור כפשוטו. את זה אני משאיר גם לדמיון שלך. אתה הרי בן-אדם שיש לו דמיון, יודע קצת לחשוב. מה זה שלום הציבור? אני אתן דוגמה. אם למשל מישהו בנה איזה בניין והבניין עומד ליפול מחר בבוקר בגלל שיש בעיה בכלל בכל הקונסטרוקציה, אז יש שם גם מסביב אנשים שחיים. יכול להיות שבמצב הזה בעצם לא יחכו אפילו להחלטת בית-המשפט בגלל שזה כבר מבנה מסוכן. 
<אוסאמה סעדי (הרשימה המשותפת):>
מסכים אתך.

<תומר רוזנר:>
לא משנה הטיעון.

<היו"ר דוד אמסלם:>
אז על זה מדובר, זה שלום הציבור. 
<אוסאמה סעדי (הרשימה המשותפת):>
אבל אני אגיד לך מה מחר ארז יטען בבית-משפט והתנאים, וייתן הנחיה. 
<היו"ר דוד אמסלם:>
מה?

<אוסאמה סעדי (הרשימה המשותפת):>
שכל בנייה בלתי חוקית מעבר לתוכנית המתאר תסכן את שלום הציבור ובטיחותו.
<היו"ר דוד אמסלם:>
במה? זה לא מה שאני מבין. כתוב "שלום הציבור ובטיחותו", תסביר לי מה.
<אוסאמה סעדי (הרשימה המשותפת):>
אני לא יודע מה זה. 

<היו"ר דוד אמסלם:>
אז אתה לא יודע.

<אוסאמה סעדי (הרשימה המשותפת):>
זה מושג ערטילאי, עמום, רחב, שאני לא יכול לקבל שזה התנאי לעיכוב ביצוע.
<היו"ר דוד אמסלם:>
אבל הסברתי. הפוך. זה התנאי לאי עיכוב ביצוע. לא שמעת מה דיברנו. ברגיל, בן-אדם בצו הריסה, בצו אי שימוש, זה הסעיף הזה, יכול לבקש צו עיכוב ביצוע מבית-המשפט עד ההכרעה. בית-המשפט יכול לתת לו. חוץ ממקרה אחד, במקרה הזה שהמבנה מסכן את שלום הציבור. 
<יעל גרמן (יש עתיד):>
השאלה אם יש הכרעה.

<היו"ר דוד אמסלם:>
זה הכול, זה מה ששאלנו אותו.

<אוסאמה סעדי (הרשימה המשותפת):>
אם זה מסכן את הציבור הוא לא יכול לעכב?
<היו"ר דוד אמסלם:>
הוא לא יכול לעכב.
<אוסאמה סעדי (הרשימה המשותפת):>
אז זה מה שאני אומר, זה הדבר החמור.

<היו"ר דוד אמסלם:>
הבנתי שמבחינתך אם הבניין מסכן את הציבור וגם הכול ייפול עליו לא אכפת לך.

<אוסאמה סעדי (הרשימה המשותפת):>
לא, לא. תכתוב: אם המבנה - - -

<היו"ר דוד אמסלם:>
אז על מה מדובר? על צו? מדובר על מבנה.

<אוסאמה סעדי (הרשימה המשותפת):>
אם המבנה מסוכן - - -

<היו"ר דוד אמסלם:>
אבל מדובר על המבנה.

<אוסאמה סעדי (הרשימה המשותפת):>
כתוב: "העבודה או השימוש שעליהם חל הצו אינם מסכנים את שלום הציבור ובטיחותו." לא מדובר על הבניין.

<היו"ר דוד אמסלם:>
לא הבנת. אני מסביר לך. אני רוצה להתקדם.

<אוסאמה סעדי (הרשימה המשותפת):>
לא.

<היו"ר דוד אמסלם:>
זה לא לא. אני מסביר לך. מדובר על המבנה.

<אוסאמה סעדי (הרשימה המשותפת):>
לא על המבנה.

<היו"ר דוד אמסלם:>
אז על מה מדובר?

<קריאות:>
- - -

<יעל גרמן (יש עתיד):>
יש הגדרה.

<היו"ר דוד אמסלם:>
שהצו עצמו? הנייר מסכן את שלום הציבור?
<אוסאמה סעדי (הרשימה המשותפת):>
שהבנייה כולה.

<היו"ר דוד אמסלם:>
מה זה הבנייה כולה?

<אוסאמה סעדי (הרשימה המשותפת):>
אני מסכים שתכתוב: אם הבניין הוא מסוכן לציבור.

<היו"ר דוד אמסלם:>
זה לא רק הבניין.

<תומר רוזנר:>
יש בור.

<היו"ר דוד אמסלם:>
יש שם בור, זה לא בניין.

<אוסאמה סעדי (הרשימה המשותפת):>
אני מסכים אתך.

<היו"ר דוד אמסלם:>
אז אני אכתוב: בור, בניין, מה? רעפים נופלים. מה אתה רוצה?
<אוסאמה סעדי (הרשימה המשותפת):>
תשאל את ארז מה הכוונה.

<היו"ר דוד אמסלם:>
זה מה שהוא הסביר, מה שהוא אמר.

<קריאות:>
- - -

<תמר זנדברג (מרצ):>
דודי, השאלה אם למשל צפויה הפגנה, אני שואלת, השאלה, הביטוי שלום הציבור, האם הוא נוגע לבטיחות גרידא או שהוא נוגע לדברים שהם פוליטיים. למשל, אם צפויה הפגנה כתוצאה מזה. 

<תומר רוזנר:>
לא הפגנה, שהעבודה עצמה מסכנת. כתוב.
<היו"ר דוד אמסלם:>
אסביר. מדובר כאן על העבודה או על השימוש בבניין עצמו. 

<תמר זנדברג (מרצ):>
אז למה לא להתמקד בבטיחות ובשלום הציבור? זאת השאלה.

<היו"ר דוד אמסלם:>
זה לא שתהיה הפגנה בשביל הבניין. מדובר על הגוף עצמו, על הבניין עצמו. אני מסביר. זאת לא השאלה, זה מה שכתוב. 
<תמר זנדברג (מרצ):>
מה שמדאיג את אוסאמה זה הביטוי שלום הציבור, שהוא יותר מדי כללי. השאלה למה לא נתמקד בבטיחות.
<היו"ר דוד אמסלם:>
מדאיגים אותו הרבה דברים. בכלל, כל החוק מדאיג אותו.
<אוסאמה סעדי (הרשימה המשותפת):>
זה נכון, אבל עכשיו צריך יותר. 

<היו"ר דוד אמסלם:>
הבנתי. 

<אוסאמה סעדי (הרשימה המשותפת):>
אבל המושג שלום ציבור, אם תלך לפסיקה מה זה שלום ציבור?
<היו"ר דוד אמסלם:>
תלוי באיזה נושא. לא הבנת.
<אוסאמה סעדי (הרשימה המשותפת):>
נושא שקשור במבנה עצמו. 

<קריאות:>
- - -

<קריאה:>
כתוב: העבודה או השימוש.

<לירון אדלר מינקה:>
כתוב שזאת הבנייה שהייתה בצו. הצו מראש ניתן על עבודה מסוימת או על שימוש מסוים, אותם עבודה או שימוש שהיה כתוב בצו. בגלל שיש שימוש אז יש פה גם עניין לדבר על שלום הציבור, כי זו לא רק עבודה שמסכנת את הבטיחות, יכול להיות שבשימוש יש גם סכנה לבטיחות או לשלום הציבור.
<תמר זנדברג (מרצ):>
מה למשל? מה יכול להיות סכנה לשלום הציבור ולא לבטיחות?
<תומר רוזנר:>
הסבירו את זה.

<היו"ר דוד אמסלם:>
הסברתי, רבותי, אני רוצה להתקדם.

<תמר זנדברג (מרצ):>
אבל בור זה מפגע בטיחותי.

<היו"ר דוד אמסלם:>
רבותי, אני רוצה להתקדם. בבניין עצמו יש הרבה בעיות שיכולות להיות מסוכנות.

<עבד אל חכים חאג' יחיא (הרשימה המשותפת):>
אבל זה באחריות מהנדס העיר אפילו למבנה עם היתר.
<היו"ר דוד אמסלם:>
אל תפריע לי. אבל למה אתה מפריע לי?
<עבד אל חכים חאג' יחיא (הרשימה המשותפת):>
אני מסביר לך, כי אני גם בא משם.

<היו"ר דוד אמסלם:>
אז אני מבין שאנחנו עכשיו באנו מהירח. רק אתה בא משם. 
<עבד אל חכים חאג' יחיא (הרשימה המשותפת):>
אני בא מהתפקיד של המהנדס. זה אחריות של מהנדס העיר.

<היו"ר דוד אמסלם:>
תן לנו עכשיו להתקדם.

<עבד אל חכים חאג' יחיא (הרשימה המשותפת):>
זה לא קשור למי מפה או לא.
<היו"ר דוד אמסלם:>
תן לנו עכשיו להתקדם.
<עבדאללה אבו מערוף (הרשימה המשותפת):>
דוד, הערה לפני כן.

<היו"ר דוד אמסלם:>
אתה רוצה הערה עכשיו?

<עבדאללה אבו מערוף (הרשימה המשותפת):>
משפט.

<אוסאמה סעדי (הרשימה המשותפת):>
אבל עוד לא סיימתי.

<היו"ר דוד אמסלם:>
סיימת או לא סיימת?

<עבדאללה אבו מערוף (הרשימה המשותפת):>
לא סיימתי. להגיד משפט.

<היו"ר דוד אמסלם:>
אתם יודעים מה? אני לא יכול לנהל דיון ככה. עבדאללה, אני לא יכול לנהל ככה דיון. אני לא מוכן לזה. 

<עבדאללה אבו מערוף (הרשימה המשותפת):>
אבל אנחנו - - -

<היו"ר דוד אמסלם:>
אני לא מוכן לזה.

<עבדאללה אבו מערוף (הרשימה המשותפת):>
יש משפט אחד.

<היו"ר דוד אמסלם:>
רשמת, נתתי לך את זכות הדיבור.

<עבדאללה אבו מערוף (הרשימה המשותפת):>
לא.

<היו"ר דוד אמסלם:>
לא נתתי לך?
<עבדאללה אבו מערוף (הרשימה המשותפת):>
ביקשתי ממך.

<היו"ר דוד אמסלם:>
סליחה. לא נתתי לך. בבקשה.

<קריאות:>
- - -

<היו"ר דוד אמסלם:>
אני מכבד את האנשים, ותראה מה קורה פה.

<עבדאללה אבו מערוף (הרשימה המשותפת):>
אחרי בלבד בסעיף (ב)(1), להשמיט את: "ואולם אם ראה צורך בקיום דיון", להשמיט, ולכתוב: ויקיים דיון בבקשה בעמדת שני הצדדים. 

<רוני טיסר:>
אוקיי.

<היו"ר דוד אמסלם:>
גמרנו. יש לך עוד הערה?

<עבדאללה אבו מערוף (הרשימה המשותפת):>
בינתיים לא.

<היו"ר דוד אמסלם:>
אני שואל, יש לך עוד הערה?

<עבדאללה אבו מערוף (הרשימה המשותפת):>
על הסעיף הזה לא.

<היו"ר דוד אמסלם:>
יופי. תגיד לי רק את ההסתייגות, אל תסביר כלום. תגיד מה ההסתייגות שלך.
<אוסאמה סעדי (הרשימה המשותפת):>
ב-(ב) אני מבקש למחוק את המילים: "ותגובת הרשות האוכפת בלבד", ואני אסביר למה.
<היו"ר דוד אמסלם:>
לא צריך להסביר.

<אוסאמה סעדי (הרשימה המשותפת):>
כשמגישים בקשה לעיכוב ביצוע זה צעד דחוף, צעד מהיר.

<תומר רוזנר:>
יש לך את זה ב-(2).

<אוסאמה סעדי (הרשימה המשותפת):>
לא - - -

<היו"ר דוד אמסלם:>
אני לא רוצה שתסביר, תגיד מה ההסתייגות שלך, אנחנו מבינים.

<אוסאמה סעדי (הרשימה המשותפת):>
אני אומר, בבית-המשפט כשמגישים את הבקשה - - -

<היו"ר דוד אמסלם:>
תרשמי.

<תומר רוזנר:>
במעמד צד אחד.

<אוסאמה סעדי (הרשימה המשותפת):>
הבן-אדם מגיש את הבקשה, בית-המשפט רשאי לתת את הצו במעמד צד אחד ורשאי לבקש גם את תגובת הרשות האוכפת. אבל להתנות את זה שהוא לא יכול לתת עיכוב ביצוע אלא שיקבל - - -
<תומר רוזנר:>
יכול, יכול, תסתכל בפסקה (2).

<לירון אדלר מינקה:>
זה כתוב ב-(2).

<תומר רוזנר:>
פסקה (2) של אותו סעיף שאתה מדבר עליו.

<לירון אדלר מינקה:>
"על אף האמור בפסקה (1)".

<אוסאמה סעדי (הרשימה המשותפת):>
לא. "יחליט בבקשה לאחר שקיים דיון במעמד הצדדים".

<תומר רוזנר:>
תקרא ב-(2).

<היו"ר דוד אמסלם:>
תקרא את (2), בבקשה. "על אף האמור בפסקה (1), בית-המשפט רשאי", רשום. יש לך עוד הערה?
<תומר רוזנר:>
רשאי לתת במעמד צד אחד.
<היו"ר דוד אמסלם:>
אני אעבור את כולם. חברת הכנסת גרמן, בבקשה.

<יעל גרמן (יש עתיד):>
ארז, אני רוצה שתקשיב. אני בכל זאת חוזרת על מה שאמרתי קודם. במקום לדבר על דרך השלילה, מדוע לא לדבר על דרך החיוב? אנחנו יודעים שיש היום צווים שבאים ומבקשים להרוס בניין מסוכן, זה דבר ידוע, זה נמצא בתוך חוק התכנון והבנייה, אנחנו יודעים מה זה. צודק, דרך אגב, חברי שאמר שבמקרה כזה צריך לקבל את האישור של מהנדס העיר, הוא זה שמכריז, והוא בלבד זה שמכריז על בניין מסוכן. 
כאן אנחנו עוקפים את מהנדס העיר. לא נראה לי שמישהו מביא בפנינו הוכחה שהבניין באמת מסוכן. מדוע לא? אני מבינה את הרוח. אני, דרך אגב, בעד זה שאם יש צו הריסה על בניין מסוכן לא צריך לתת לזה עיכוב, צריך לבצע אותו, אני בעד. אז למה לא לדבר בצורה חיובית? שאנחנו לא ניתן, לא יהיה עיכוב צו במידה שיימצא שהבניין מסוכן על-פי חוק התכנון והבנייה ועל-פי החוק?
<היו"ר דוד אמסלם:>
חברת הכנסת גרמן, מה ההסתייגות שלך? תקריאי לי את ההסתייגות.
<יעל גרמן (יש עתיד):>
לשנות את - - -

<היו"ר דוד אמסלם:>
תרשמי. חברת הכנסת גרמן מבקשת לשנות.
<יעל גרמן (יש עתיד):>
לשנות את כל הנוסח לחיובי.

<היו"ר דוד אמסלם:>
תקריאי לנו את הנוסח.

<יעל גרמן (יש עתיד):>
לומר דבר כזה, אני אקריא לכם ממש אחד לאחד: הוגשה בקשה לביטול צו מינהלי שניתן לפי פרק זה או הוגש ערעור על החלטת בית-משפט, לא יעכב בית-המשפט הדן בבקשה לביטול או בית-משפט של ערעור את ביצוע הצו במקרה שנוכח, לאחר החלטת מהנדס העיר, כי הבניין והשימוש בו הינם מסכנים. אבל כאן אני רוצה את הנוסח שקיים בחוק התכנון והבנייה, כי אני לא בטוחה שמסכנים את שלום הציבור זה הנוסח של חוק התכנון והבנייה. ובחוק התכנון והבנייה יש נוסח מסוים לבניין מסוכן.

<תומר רוזנר:>
את מדברת על פקודת העיריות, לא על חוק התכנון והבנייה.

<יעל גרמן (יש עתיד):>
כן, זה מה שאני אומרת. 

<היו"ר דוד אמסלם:>
תודה. 
<יעל גרמן (יש עתיד):>
זה חוק התכנון והבנייה.

<תומר רוזנר:>
זה נוסח של פקודת העיריות. 

<היו"ר דוד אמסלם:>
חבר הכנסת אכרם, יש לך הערה?

<אכרם חסון (כולנו):>
לא. רק רציתי לשאול. מישהו כאן העלה דבר שאמר שאת ההיתר נותנים למשך שנה.
<היו"ר דוד אמסלם:>
כל היתר, פג תוקף ההיתר אחרי שנה.

<אכרם חסון (כולנו):>
אבל לא התייחס, נגיד, אם השכן הלך לבית-המשפט נגד השכן או הרשות המקומית, מה יקרה?

<היו"ר דוד אמסלם:>
מה ששואל אכרם, התוקף של הצו הוא שנה. נניח, אם מישהו עותר נגד הצו ובינתיים מעכבים - - -
<תומר רוזנר:>
של ההיתר או של הצו?

<לירון אדלר מינקה:>
תוקף של ההיתר.

<היו"ר דוד אמסלם:>
של ההיתר.

<תומר רוזנר:>
מה זה קשור לכאן?
<היו"ר דוד אמסלם:>
הוא שואל שאלה טכנית, לא קשור לכאן. הוא שואל, אם מישהו עתר על ההיתר, השכן מפריע לי.

<אכרם חסון (כולנו):>
ברשות המקומית.

<היו"ר דוד אמסלם:>
ברשות המקומית.

<תומר רוזנר:>
אלעד, תגיד מה תקנות הרישוי החדשות.

<היו"ר דוד אמסלם:>
שנייה, תומר. האם זה שנה נטו כולל העיכובים או שזה שנה?

<תומר רוזנר:>
הוא שואל על תקנות הרישוי עכשיו. 

<אכרם חסון (כולנו):>
כי הוא אמר את זה, וחשוב מאוד לדעת.

<לירון אדלר מינקה:>
ארז בטוח יודע.

<ארז קמיניץ:>
אני לא יכול להגיד.

<היו"ר דוד אמסלם:>
לא קשור לחוק שלנו, אבל עוד מעט נדבר על זה. חברת הכנסת זנדברג, בבקשה. 
<תמר זנדברג (מרצ):>
אין לי כרגע.

<היו"ר דוד אמסלם:>
חבר הכנסת זוהיר בהלול.

<זוהיר בהלול (המחנה הציוני):>
מכיוון שדמיוני לא פחות מדמיונו של אוסאמה, אז אני יכול לדמיין לעצמי שכבר נדרשתם לסוגיה הזו, אבל מכיוון שלא הייתי בהתחלה אז אנא אל תתנפלו עלי. אני מבקש לא להגביל, א', את סמכות בית-המשפט גם לגבי אורך התקופה, כפי שאמר עכשיו ידידי אכרם חסון. 
<לירון אדלר מינקה:>
זה לא בסעיף הזה.

<זוהיר בהלול (המחנה הציוני):>
ואני מציע, מכיוון שכל בנייה יכולה להתפרש כבנייה שמסכנת את שלום הציבור, אז מוצע לנסות ולחדד את ההגדרה שאומרת את זה.

<היו"ר דוד אמסלם:>
מה אתה מציע שיהיה כתוב? תנסח.
<זוהיר בהלול (המחנה הציוני):>
בטיחות.

<תומר רוזנר:>
להשמיט את שלום הציבור.

<היו"ר דוד אמסלם:>
להשמיט את שלום הציבור, לרשום רק בטיחות. בסדר.
<זוהיר בהלול (המחנה הציוני):>
וגם לבקש לא להגביל את סמכותו של בית-המשפט באופן גורף.

<היו"ר דוד אמסלם:>
בסדר. חבר הכנסת בני בגין, בבקשה.

<זאב בנימין בגין (הליכוד):>
שאלתי, ב-(ב) כתוב: "בית-המשפט יחליט בבקשה בהקדם האפשרי", האם יש משמעות מעשית לביטוי הזה "בהקדם האפשרי", ולכן אם המשפט הזה דרוש. האם יש לזה משמעות משפטית, מעשית, תכליתית? בהקדם האפשרי, ביודענו גם את מה שתיאר היושב-ראש קודם.
<היו"ר דוד אמסלם:>
שואל, מה המשמעות של ההקדם האפשרי?

<תמר זנדברג (מרצ):>
דרך אגב, אם אפשר להצטרף לשאלה הזאת, כי כל סעיף (ב), אני חייבת להגיד, לא ברור. כלומר, מה הצורך בו? מה אומרים לבית-משפט? שהוא יחליט על יסוד עמדות הצדדים, אם הוא רואה צורך בקיום דיון בבקשה הוא יעשה את זה, והוא יחליט בהקדם האפשרי. זה כמו להגיד לבית-משפט, תבוא לדיון בשעה הנקובה ותעשה את העבודה שלך. 
<מרגנית לוי:>
אסביר, אם אפשר. כל סעיף (ב) הוא לא סעיף חדש, זה מודל שקיים בחקיקה לגבי סעדים זמניים. אם אתם רוצים ספציפית לראות דוגמה אחרת, אז זה קיים בתקנות בתי-משפט לעניינים מינהליים לגבי סעד זמני. זה מודל, אגב, שאושר שם על-ידי ועדה שמלווה את חוק בתי-משפט לעניינים מינהליים בראשות השופטת בדימוס דורית בייניש, כך שזה לא משהו חדש. 
והמטרה של הסעיף הזה היא מכיוון שמדובר בסעד זמני, לאפשר לבית-המשפט לדון על דרך הכתב כדי לתת את הסעד הזמני כמה שיותר מהר. וגם תיבת המילים "בהקדם האפשרי" זאת תיבה שקיימת בחקיקה אחרת גם לגבי סעד זמני וגם לגבי ההחלטה העיקרית בכל הליך כלשהו. כי זה נכון שקשה לנו מאוד להגביל את בית-המשפט בסעד זמנים, ואנחנו גם נמנעים מלעשות זאת חרף מה שכתוב.
<היו"ר דוד אמסלם:>
מרגנית, אל תאריכי לי בתשובות, זה פחות חשוב לי. אני מסכים עם מה שאמרה חברת הכנסת תמר, אתם חוזרים על עצמכם פה, אבל לא חשוב לי. אני רוצה להתמקד בנושא הזה. מה זה בהקדם האפשרי? אחד, הקדם אפשרי זה שנה; ואחד, הקדם אפשרי זה יומיים. רשום כאן 15 יום, אני מבין במונחים חד-חד ערכיים, אז תחליטו.

<מרגנית לוי:>
בסדר.

<היו"ר דוד אמסלם:>
אל תענו לי. תרשמו את זה כאן כהערה, תחליטו מה זה, תכתבו לנו את זה בלוחות זמנים.

<זוהיר בהלול (המחנה הציוני):>
דודי, הם טובים במושגים.

<בת אור כהנוביץ:>
אני מבקשת להתייחס. מרגנית, אולי אני אוסיף. הכוונה היא שאין יכולת או רצון להגביל את בית-המשפט בלוחות זמנים.
<היו"ר דוד אמסלם:>
למה?

<בת אור כהנוביץ':>
כיוון שהדברים האלה, כמו שאנחנו יודעים, עלולים להיות גמישים, ויש אילוצים.

<היו"ר דוד אמסלם:>
מה זה עלולים? דרך אגב, זה לב העניין פה, זה בעצם לב האירוע. בית-המשפט מורח את הדברים לפעמים, והוא בעצם אחד מהגורמים של הבעיה בכלל.
<קריאה:>
מינהל התכנון.

<בת אור כהנוביץ':>
אם הוועדה מבקשת שנקבע מועדים, אפשר גם לקבוע מועדים. אבל הרעיון הוא שבסופו של דבר בית-המשפט, גם כשיבואו הצדדים ויבקשו בינתיים דחייה של מועד הדיון או בקשות זמניות נוספות על יסוד הבקשה לעיכוב ביצוע, הוא יאמר לצדדים: חבר'ה, אין ברירה, אני חייב לקבל פה החלטה מהירה, ולכן אני לא מוכן לקבל שום בקשות.
<היו"ר דוד אמסלם:>
רבותי, אני רוצה להתקדם, ברשותכם, גם בחוק. הרי יש לנו במהלך כל החוק שהקראנו לוחות זמנים למבקש, היו לוחות זמנים לכל מיני דברים. בית-המשפט כאן צריך להגיב בלוחות זמנים. אלו שאלות טכניות. 

<תומר רוזנר:>
ברשותך, אני חושב שהגבלת בית-המשפט בלוח זמנים עלולה ליצור אפקט הפוך.

<לירון אדלר מינקה:>
בדיוק.

<תומר רוזנר:>
זאת אומרת שבגלל שבית-המשפט לא מספיק, אז הוא יגיד: אוקיי, אני הולך על הצד הבטוח, קודם כול אני נותן עיכוב ביצוע, כי זה המועד שהמחוקק רצה שאתן החלטה בתוך 30 יום, לא הספקתי לדון, אז קודם כול אני נותן עיכוב ביצוע, לא דנתי. אפילו שאין לבקשה הזאת שום סיכוי הוא הולך על הצד הבטוח. אני נותן עיכוב ביצוע, ואז הוא עמד בלוח זמנים שלו.

<היו"ר דוד אמסלם:>
אז מה אתה אומר?

<תומר רוזנר:>
שיש חשש שאם תגביל את לוח הזמנים של בית-המשפט - - -

<היו"ר דוד אמסלם:>
אז זאת בעיה של המדינה, שאחרי זה המדינה תוסיף עוד שופטים. מה זה מעניין אותנו? אז תוציאו את המילים בהקדם האפשרי.
<עבד אל חכים חאג' יחיא (הרשימה המשותפת):>
נראה לי שכל הסעיף הזה מיותר.

<היו"ר דוד אמסלם:>
אז אל תכתוב. אני גם מסכים שהסעיף מיותר, אבל אני אומר, בגדול, אני מבקש כאן להכניס לוחות זמנים גם לבית-המשפט. בואו נתקדם. הלאה. 

<תומר רוזנר:>
תרשמי את זה.

<היו"ר דוד אמסלם:>
זחאלקה, בבקשה.
<ג'מאל זחאלקה (הרשימה המשותפת):>
סעיף (ב)(2), אני רוצה למחוק את: "ובלבד שתוקפו לא יעלה על 7 ימים" ואת: "המוקדם מביניהם". כלומר, שהסעיף יהיה ככה: על אף האמור בפסקה (1), בית-המשפט רשאי לתת צו עיכוב זמני במעמד צד אחד עד למועד סיום הדיון בבקשת העיכוב במעמד הצדדים. 
<היו"ר דוד אמסלם:>
בסדר, רשמנו.

<ג'מאל זחאלקה (הרשימה המשותפת):>
כלומר, יכול להיווצר מצב שהשבעה ימים יהיו לפני הדיון, ואז הורסים לפני שיהיה דיון.
<היו"ר דוד אמסלם:>
לא יספיקו. הבנתי.

<עבד אל חכים חאג' יחיא (הרשימה המשותפת):>
עיכוב הביצוע הוא בשביל הדיון.

<ג'מאל זחאלקה (הרשימה המשותפת):>
עיכוב ביצוע בשביל הדיון.
<רוני טיסר:>
ההסתייגות היא בשמך או בשם הסיעה?

<עבדאללה אבו מערוף (הרשימה המשותפת):>
בשם הסיעה.

<ג'מאל זחאלקה (הרשימה המשותפת):>
בשם הסיעה. ואני מציע שהסעיף שאחריו, (ג), יימחק. 
<היו"ר דוד אמסלם:>
תרשמי, רוני, לבטל את סעיף (ג). בבקשה, חאג' יחיא.
<עבד אל חכים חאג' יחיא (הרשימה המשותפת):>
העניין של שלום הציבור, כמו חברי, להשמיט, וזה לפי העניין של בטיחות לפי חוות דעת מהנדס העיר או מי שהסמיך אותו. לא כל אחד יבוא ויגיד שמבחינת הבטיחות זה לא בסדר. מי שייקבע זה מהנדס העיר או מי שמהנדס העיר הסמיך מטעמו. ואמרתי, את (ב) למחוק.
<היו"ר דוד אמסלם:>
בסדר גמור, תודה. יוסף, בבקשה.

<יוסף ג'בארין (הרשימה המשותפת):>
קודם כול, אני חושב שהסעיף הזה הוא מאוד מאוד בעייתי, ואני לא מכיר התערבות כה בוטה בלוח הזמנים של בית-המשפט. 
<היו"ר דוד אמסלם:>
מה ההסתייגות?

<יוסף ג'בארין (הרשימה המשותפת):>
תכף. הסעיף הזה בעצם אומר שאין למשרד המשפטים אמון בבית-המשפט, זה מה שהוא אומר.
<היו"ר דוד אמסלם:>
לא נכון. אבל מה ההסתייגות? 

<יוסף ג'בארין (הרשימה המשותפת):>
זה מה שהוא אומר.

<היו"ר דוד אמסלם:>
באת עכשיו, לא הבנת את הסעיף, אבל מה ההסתייגות?

<יוסף ג'בארין (הרשימה המשותפת):>
עוד לא התחלנו.

<היו"ר דוד אמסלם:>
יוסף.

<יוסף ג'בארין (הרשימה המשותפת):>
עוד לא התחלנו.

<היו"ר דוד אמסלם:>
יוסף, מה ההסתייגות שלך?

<יוסף ג'בארין (הרשימה המשותפת):>
אני אומר שעוד לא התחלתי, מה אתה צועק כבר? אתה אומר לי בא עכשיו, בטח שאני בא עכשיו. מה זה בא עכשיו? רק התחלתי. כל פעם אתה עושה את זה. אני רק התחלתי לדבר.
<היו"ר דוד אמסלם:>
יוסף, אני לא רוצה להוציא אותך פעם שלישית, אל תעיר לי איך לעשות. 

<יוסף ג'בארין (הרשימה המשותפת):>
מה זה הגעת עכשיו? למדתי את החומר טוב מאוד, ואני מכיר אותו בעל-פה.

<היו"ר דוד אמסלם:>
אז אני מודיע לך מה זה הגעת עכשיו. אנחנו יושבים פה משעה 08:00, הסברנו את הסעיף.
<יוסף ג'בארין (הרשימה המשותפת):>
אני יודע.

<היו"ר דוד אמסלם:>
לא היית כאן. חשבת שכל פעם שתיכנס תתחיל את הישיבה, אתה כל כך חשוב שנעצור את הכול רק בשבילך. 
<יוסף ג'בארין (הרשימה המשותפת):>
לא חשבתי.

<היו"ר דוד אמסלם:>
אז תבוא בזמן, תקשיב, ואז תהיה לך שאלה. אל תגיד לי למה אני גם מתעצבן.

<יוסף ג'בארין (הרשימה המשותפת):>
אל תרים את הקול. תפסיק.

<היו"ר דוד אמסלם:>
גם אל תעיר לי.

<יוסף ג'בארין (הרשימה המשותפת):>
אל תרים את הקול.

<היו"ר דוד אמסלם:>
אני קורא לך לסדר פעם ראשונה.

<יוסף ג'בארין (הרשימה המשותפת):>
אני מבקש ממך - - -
<אחמד טיבי (הרשימה המשותפת):>
אדוני היושב-ראש, אני מבקש - - -
<היו"ר דוד אמסלם:>
אל תפריע לי, אחמד, אל תפריע לי.
<יוסף ג'בארין (הרשימה המשותפת):>
ככה לא מדברים אל חברי כנסת.
<היו"ר דוד אמסלם:>
רק שנייה, אל תפריע לי.

<אחמד טיבי (הרשימה המשותפת):>
מה זה אל תפריע?

<היו"ר דוד אמסלם:>
אל תפריע לי.

<אחמד טיבי (הרשימה המשותפת):>
לא, אתה לא יכול לדבר ככה לחבר כנסת שהוא מומחה, למד את החומר, רוצה להשחיל הערה. 

<היו"ר דוד אמסלם:>
אחמד, אל תפריע לי.

<אחמד טיבי (הרשימה המשותפת):>
מה זה אל תפריע לי?

<היו"ר דוד אמסלם:>
אל תפריע לי.

<אחמד טיבי (הרשימה המשותפת):>
אתה לא מנהל, ואנחנו לא התלמידים.

<היו"ר דוד אמסלם:>
אחמד, אל תפריע לי.

<אחמד טיבי (הרשימה המשותפת):>
תדבר יפה אל חברי כנסת.

<היו"ר דוד אמסלם:>
אני מדבר יפה מאוד.

<אחמד טיבי (הרשימה המשותפת):>
אוקיי, אז - - -

<היו"ר דוד אמסלם:>
אז אל תעיר לי גם איך אני מדבר או לא מדבר. 

<אחמד טיבי (הרשימה המשותפת):>
אני יכול להעיר לך, בהחלט.

<היו"ר דוד אמסלם:>
טוב, אני קורא לך לסדר פעם ראשונה.

<אחמד טיבי (הרשימה המשותפת):>
אני יותר ותיק ממך, אני מכיר את התקנון יותר טוב ממך, ואני מכבד אנשים יותר ממך.

<היו"ר דוד אמסלם:>
בסדר, אוקיי.
<אחמד טיבי (הרשימה המשותפת):>
אז תכבד אותו.

<היו"ר דוד אמסלם:>
אני מכבד מצוין, ואל תגן עליו. אני מכיר - - -
<אחמד טיבי (הרשימה המשותפת):>
אני אגן עליו, בטח שאני אגן עליו.

<היו"ר דוד אמסלם:>
אני קורא לך לסדר פעם שנייה.

<אחמד טיבי (הרשימה המשותפת):>
יש לך תחביב, ככה לנהוג בקוצר רוח אל אנשים.

<היו"ר דוד אמסלם:>
אוקיי, אחמד, צא החוצה, בבקשה.

<אחמד טיבי (הרשימה המשותפת):>
מה?

<היו"ר דוד אמסלם:>
אני מבקש ממך לצאת החוצה. קראתי לך לסדר פעם שלישית.
<אחמד טיבי (הרשימה המשותפת):>
זה דיון רציני?

<היו"ר דוד אמסלם:>
כן.

<אחמד טיבי (הרשימה המשותפת):>
זה על חוק רציני?

<היו"ר דוד אמסלם:>
כן, כן.
<אחמד טיבי (הרשימה המשותפת):>
של חיי אדם? 
<היו"ר דוד אמסלם:>
כן.

<אחמד טיבי (הרשימה המשותפת):>
וככה אתה מתנהג?

<היו"ר דוד אמסלם:>
אני מבקש להוציא את אחמד.

<יוסף ג'בארין (הרשימה המשותפת):>
אולי תספר לנו על הסיור של המסוק שלך מעל היישובים הערביים? תספר לנו על זה יותר טוב.
<היו"ר דוד אמסלם:>
אני קורא לך לסדר פעם שנייה גם.

<יוסף ג'בארין (הרשימה המשותפת):>
לא חשפת את זה לוועדה.

<קריאות:>
- - -

<היו"ר דוד אמסלם:>
יוסף.
<קריאה:>
אנשים פה הרסו להם בתים. דוד, לא ייתכן לנהל את זה כמו שלטון צבאי פה. 
<אחמד טיבי (הרשימה המשותפת):>
תוציא את כל הח"כים הערבים, תישאר עם תומר.

<היו"ר דוד אמסלם:>
אין בעיה, אחמד.

<קריאות:>
- - -

<היו"ר דוד אמסלם:>
הבנו.

<אחמד טיבי (הרשימה המשותפת):>
תוריד את היד, אני יוצא לבד.

(חבר הכנסת אחמד טיבי יוצא מחדר הוועדה)

<קריאה:>
לא ייתכן שתנהלו את זה בצורה כזאת. יש פה אנשים שרק לפני חודשיים הרסו להם בתים, למה אתם עושים את זה?

<היו"ר דוד אמסלם:>
אני מבקש להוציא אותו גם.

<קריאה:>
תוציא אותי, אז מה? תישאר אתה ו"רגבים". אתם תנהלו את זה, אתה ו"רגבים" תנהלו את זה. עובדים אצל "רגבים".
<היו"ר דוד אמסלם:>
אין בעיה, אין שום בעיה, אני לא צריך להתנצל. בבקשה, תצא החוצה. 
<קריאה:>
זה מה שקורה, אתם מנהלים את זה עם "רגבים". 

<היו"ר דוד אמסלם:>
אני מבקש להוציא אותך. צא החוצה. 
<קריאה:>
זה החוק של "רגבים".

<היו"ר דוד אמסלם:>
אין בעיה. צא החוצה.

<קריאה:>
זה החוק, כל הכבוד, ככה מנהלים את זה, משטר צבאי. 

<היו"ר דוד אמסלם:>
תצא, בבקשה.

<קריאה:>
תפסיקו את זה כבר, חאלס.

<היו"ר דוד אמסלם:>
תצא, בבקשה, החוצה. חבר הכנסת ג'בארין, בבקשה.

<קריאה:>
צא החוצה, זה לא אומר שהחוק הזה טוב.
<היו"ר דוד אמסלם:>
אני מבקש ממך לצאת החוצה.

<קריאה:>
זה לא אומר שהחוק הזה טוב.

<היו"ר דוד אמסלם:>
אני מבקש ממך לצאת החוצה. יוסף ג'בארין, בבקשה, מה ההסתייגות שלך?
<יוסף ג'בארין (הרשימה המשותפת):>
אמרתי שאני לא מכיר חקיקה כזו שמגבילה כל כך את בית-המשפט. זה פשוט להגיד שאתם בעצם מביעים אי-אמון בבית-המשפט. אם אתם מכתיבים לשופטים לוח זמנים, מה שנדרש, אי-אפשר להכתיב לשופטים לוח זמנים כזה מבלי להשאיר הוראה אחת - - -

<היו"ר דוד אמסלם:>
מה ההסתייגות שלך?

<יוסף ג'בארין (הרשימה המשותפת):>
אני מסביר.

<היו"ר דוד אמסלם:>
איפה? באיזה סעיף? תגיד לנו על מה אתה מדבר.

<יוסף ג'בארין (הרשימה המשותפת):>
בסעיף שאנחנו דנים בו.
<היו"ר דוד אמסלם:>
איזה סעיף? (ג)? על מה אתה מדבר?

<יוסף ג'בארין (הרשימה המשותפת):>
על סוף סעיף (ב). 

<תומר רוזנר:>
על ההקדם האפשרי.

<היו"ר דוד אמסלם:>
אז אתה שואל מה זה ההקדם האפשרי?

<ג'מאל זחאלקה (הרשימה המשותפת):>
רוצים למחוק את זה.

<היו"ר דוד אמסלם:>
אבל כבר רשמנו.

<יוסף ג'בארין (הרשימה המשותפת):>
עוד לא סיימתי.
<היו"ר דוד אמסלם:>
אני רוצה להבין. הוא אומר להגביל את בית-המשפט, אני רוצה להבין על מה מדובר.

<ג'מאל זחאלקה (הרשימה המשותפת):>
לא להגביל את בית-משפט, הדברים ברורים, לא יודע מה כל כך קשה. הוא יכול גם להגיד אמירה כללית. 

<היו"ר דוד אמסלם:>
אבל אני רוצה להבין.

<ג'מאל זחאלקה (הרשימה המשותפת):>
התנפלת עליו בצורה לא יאה ולא מתאימה לניהול ישיבה רצינית. אתה צריך להבין שהעניין הזה בדמנו, אנחנו לא באים כאן בטיעון משפטי.
<היו"ר דוד אמסלם:>
חבר הכנסת זחאלקה - - -

<ג'מאל זחאלקה (הרשימה המשותפת):>
אתה יודע, כל מה שאתה אומר, אתה תוקע לי סכין. גם קמיניץ תוקע לי סכינים. כואב לנו. מה אנחנו לא בני-אדם?

<היו"ר דוד אמסלם:>
חבר הכנסת - - -

<ג'מאל זחאלקה (הרשימה המשותפת):>
מה אתה חושב? אתם קובעים את גורלנו, את הגורל של הילדים שלנו.

<היו"ר דוד אמסלם:>
חבר הכנסת זחאלקה.

<ג'מאל זחאלקה (הרשימה המשותפת):>
קמיניץ יהיה קללה של כל הילדים הערבים, ייהרסו בתיהם. 
<היו"ר דוד אמסלם:>
חבר הכנסת - - -

<ג'מאל זחאלקה (הרשימה המשותפת):>
שישלמו קנסות ולא יהיה להם כסף לבית-ספר. הוא הורס משפחות. 

<היו"ר דוד אמסלם:>
חבר הכנסת זחאלקה.

<ג'מאל זחאלקה (הרשימה המשותפת):>
זה מה שהוא עושה. 

<היו"ר דוד אמסלם:>
חבר הכנסת - - -

<ג'מאל זחאלקה (הרשימה המשותפת):>
השם שלו הופך לקללה.

<היו"ר דוד אמסלם:>
חבר הכנסת זחאלקה, אני קורא לך לסדר פעם ראשונה. 

<ג'מאל זחאלקה (הרשימה המשותפת):>
אתם הורסים לנו את הבתים. מה אתם חושבים? אז לפחות תנו לנו לדבר.

<היו"ר דוד אמסלם:>
אני קורא לך לסדר פעם שנייה.

<ג'מאל זחאלקה (הרשימה המשותפת):>
תנו לנו לזעוק את כאבנו. 

<היו"ר דוד אמסלם:>
אני קורא לך לסדר פעם שלישית. תוציאו את חבר הכנסת זחאלקה. 

<קריאה:>
בוא נצא כולם.

<היו"ר דוד אמסלם:>
הכול בסדר. בבקשה.

<עבדאללה אבו מערוף (הרשימה המשותפת):>
בואו כולם נצא וזהו.

<ג'מאל זחאלקה (הרשימה המשותפת):>
אתה מנהל ישיבות בצורה דיקטטורית. 

<היו"ר דוד אמסלם:>
מאה אחוז.

<ג'מאל זחאלקה (הרשימה המשותפת):>
לא נותן לאנשים להביע את דעתם.

<היו"ר דוד אמסלם:>
בסדר גמור.

<ג'מאל זחאלקה (הרשימה המשותפת):>
זו לא ישיבה טכנית.

<היו"ר דוד אמסלם:>
בבקשה, יוסף.

<ג'מאל זחאלקה (הרשימה המשותפת):>
אתם הורסים לנו את הבתים. אנחנו לא נשתוק.

<היו"ר דוד אמסלם:>
אני מבקש ממך להוציא אותו, בבקשה.

<ג'מאל זחאלקה (הרשימה המשותפת):>
קמיניץ ואתה, שניכם, על הראש שלכם נופל גורלם של ילדים ערבים. 

(חבר הכנסת ג'מאל זחאלקה יוצא מחדר הוועדה)

<היו"ר דוד אמסלם:>
בבקשה, חבר הכנסת יוסף ג'בארין. 

<קריאה:>
אתה מגיע למעמד של פראוור. 

<היו"ר דוד אמסלם:>
עוד מעט.

<ארז קמיניץ:>
בגין.

<היו"ר דוד אמסלם:>
בבקשה.

<טלב אבו עראר (הרשימה המשותפת):>
מה זה? גאווה בגין? זו גאווה? כמו פראוור.
<היו"ר דוד אמסלם:>
טלב.

<יוסף ג'בארין (הרשימה המשותפת):>
אני עדיין מסביר. 
<טלב אבו עראר (הרשימה המשותפת):>
מי שיותר קיצוני - - -
<היו"ר דוד אמסלם:>
טלב. בבקשה.

<טלב אבו עראר (הרשימה המשותפת):>
כל החגיגה לאחרונה, כולם, נגד - - -
<היו"ר דוד אמסלם:>
חבר הכנסת טלב, מספיק. 

<טלב אבו עראר (הרשימה המשותפת):>
אבל אתה צריך להתבייש. עד מתי קובעים חוקים נגד הערבים? במיוחד נגד הערבים.
<היו"ר דוד אמסלם:>
עוד מעט אני אתן לך זכות דיבור.

<טלב אבו עראר (הרשימה המשותפת):>
במיוחד נגדם. מה זה? כולל את היהודים?

<היו"ר דוד אמסלם:>
אבל אני אתן לך את זכות הדיבור.

<טלב אבו עראר (הרשימה המשותפת):>
כולל את היהודים?

<היו"ר דוד אמסלם:>
אבל אני אתן לך את זכות הדיבור עוד מעט.

<טלב אבו עראר (הרשימה המשותפת):>
יש אלפי – אני אדבר, בסדר, תן לי.

<היו"ר דוד אמסלם:>
בבקשה.

<טלב אבו עראר (הרשימה המשותפת):>
ישר אחרי יוסף, יאללה.

<היו"ר דוד אמסלם:>
בבקשה.

<יוסף ג'בארין (הרשימה המשותפת):>
אני מסביר את ההסתייגות שלי. אני אומר שאני לא מכיר חקיקה שמתערבת כל כך בלוח הזמנים של בית-המשפט. ולכן, אני אומר שעם כל הכבוד למנסחים, צריך בכל זאת להשאיר מתחם של שיקול דעת לבית-המשפט, אחרת נראה לי שבכלל הסעיף הזה אפילו לא חוקתי, כי הוא התערבות בוטה בבית-המשפט.
<היו"ר דוד אמסלם:>
אני מקשיב.

<יוסף ג'בארין (הרשימה המשותפת):>
אני מקווה שתומר מסכים. 

<היו"ר דוד אמסלם:>
אני נותן לך את זכות הדיבור, דבר. אם לא, אז אני אעביר את זה הלאה. נו, תדבר.

<יוסף ג'בארין (הרשימה המשותפת):>
מוזר, איך אתה כל הזמן במתח בדיונים הללו. באמת, ואתה - - -
<היו"ר דוד אמסלם:>
יוסף, אני לא רוצה - - -

<יוסף ג'בארין (הרשימה המשותפת):>
אתה משרה כאן - - -
<היו"ר דוד אמסלם:>
יוסף, אל תעיר לי. אני אומר לך, קראתי לך לסדר פעם שנייה, אני לא רוצה להוציא אותך.

<יוסף ג'בארין (הרשימה המשותפת):>
אני על סף גירוש, אני לא יותר טוב מחברי.

<היו"ר דוד אמסלם:>
אז תדבר. יש לך משימה, להפריע לי כאן, אבל דבר.

<יוסף ג'בארין (הרשימה המשותפת):>
אני אמשיך. זה יותר טוב מהמשימה להרוס בתים, תאמין לי.

<היו"ר דוד אמסלם:>
דבר, נו. תגיד מה שיש לך להגיד. 

<יוסף ג'בארין (הרשימה המשותפת):>
ולכן אני אומר, התערבות כה בוטה בשיקול הדעת של בית-המשפט מצריכה מפלט משפטי כאן בתור עוד סייג שיגיד על אף כל האמור לעיל, לבית-המשפט תהיה סמכות לפחות מטעמי צדק, לפחות. 
<היו"ר דוד אמסלם:>
את רושמת?

<יוסף ג'בארין (הרשימה המשותפת):>
להקפיא את צווי ההריסה מעבר ללוח הזמנים הנקוב כאן. להשאיר פשוט לבית-המשפט לראות שם שיש אולי בני-אדם שיסבלו ללא מקום ללכת.

<היו"ר דוד אמסלם:>
רשמנו בפנינו.

<יוסף ג'בארין (הרשימה המשותפת):>
אני רק מסביר את ההסתייגות לעורך-דין קמיניץ. אולי יש לך אנשים, אני לא יודע, אנשים עם מוגבלות קשה, אין להם לאן ללכת, צריך פשוט להשאיר בכל זאת איזו דלת לצאת ממגבלת הזמן הזו. אי-אפשר לדעת מה קורה בשטח, איזו משפחה מתגוררת שם, מה האלטרנטיבות שיש להם. ולכן, לדעתי כל כך מתבקש לשים מסגרת שמאפשרת לבית-משפט לפעמים מטעמי צדק לשנות את לוח הזמנים הזה. 
<היו"ר דוד אמסלם:>
תודה רבה. טלב, בבקשה.

<טלב אבו עראר (הרשימה המשותפת):>
תודה, מכובדי היושב-ראש, האמת רק הערה. הייתי בכמה ועדות, הדיונים שם מתנהלים בצורה ככה יותר רגועה, גם מעירים לפעמים ליושב-ראש, והוא מקבל את ההערה. מוזר לי שאתה לא מקבל אף הערה, זה לא טוב. אין אדם מושלם. רק אחד מושלם והוא אלוהים, לא בני-אדם. בני-אדם לא מושלמים. צריך לקבל את ההערה. זה דבר.
<היו"ר דוד אמסלם:>
עם זה אני מסכים אתך.

<טלב אבו עראר (הרשימה המשותפת):>
דבר שני, בחוק הזה קל להוציא צו הריסה מאשר להעניק או לתת היתר בנייה. אני מסתייג מהחוק כולו, אין לי, אני לא נכנס לפרטים, כי החוק הזה מיועד לאוכלוסייה – זה חוק לטיהור אתני. למה שיהיו נגד הערבים? קמיניץ, אם אתה מתגאה בזה, זה ממש בושה וחרפה. לכל הגזענים, מי שמציע חוק כזה הוא גזען ומחנך לשנאת ערבים, אך ורק ערבים, לא מקרב לבבות, באמת, לא שומר אפילו על מרקם יחסים טובים. 
ולכן, כמה שעות על גבי שעות, ימים על גבי ימים מר דודי אמסלם כמו תוכנית פראוור שניהלה אותה, ישבה כאן מירי רגב, 1,000 ישיבות עשתה חוק פראוור, ובסוף יצא סיפר, אפס, הלך חוק פראוור. חוק כזה אף אחד לא ירצה. נמשיך לבנות כל עוד המדינה לא מציעה פתרונות. בא לי לראות באחד הימים חוק שמציע פתרונות. 
למה האנשים האלה, למה האוכלוסייה הזו בונה בלי היתר? למה לא מרחיבים להם את תחומי השיפוט? למה ולמה? אין. כל הזמן רק לחנוק. יא זלאמה, האזרח הערבי באחד הערבים יתקומם, באלוהים יתקומם, הורסים לו בתים, לא נותנים לו לנשום אפילו, כל הזמן.

<היו"ר דוד אמסלם:>
עכשיו הבנתי. מה ההסתייגות שלך? להוריד את כל החוק?

<טלב אבו עראר (הרשימה המשותפת):>
ההסתייגות, כל החוק. כל החוק גזעני.

<היו"ר דוד אמסלם:>
אין הסתייגות כזאת. לפחות תשאיר את הכותרת, אחרת אי-אפשר.

<טלב אבו עראר (הרשימה המשותפת):>
תפסיקו. אסור לקרוא תפילה, אסור לגור, אסור להתחתן, אסור לישון. מה אתם רוצים? מה אתם רוצים? היינו כאן לפני היהודים, נמשיך גם אחרי היהודים כאן. יאללה, להתראות.
<היו"ר דוד אמסלם:>
תודה רבה. אנחנו ממשיכים.

<עבדאללה אבו מערוף (הרשימה המשותפת):>
סעיף (ג), מצד אחד אנחנו רוצים לתת אפשרות שיפוטית ואפשרות דמוקרטית לאנשים שעתרו, זה כמו תהליך משפטי, חוקתי, ודמוקרטי; מצד שני אנחנו רוצים להזהיר, להרתיע מלתת צו עיכוב או צו ביטול או ללכת לבית-משפט. כי המשפט הסופי: "וכן בחיוב המבקש בתשלום ההוצאות שנגרמו או ייגרמו בשל עיכוב ביצוע הצו", אז מלכתחילה אתה אומר לו: אל תלך, אנחנו מזהירים אותך ומרתיעים אותך שלא תלך. עם כל הכבוד, יהיו לך הרבה הוצאות, לכן להוריד את המשפט הזה. 
<היו"ר דוד אמסלם:>
כן, מאה אחוז.

<עבדאללה אבו מערוף (הרשימה המשותפת):>
"וכן בחיוב המבקש", להוריד. זה תהליך משפטי.

<היו"ר דוד אמסלם:>
הבנו. 

<זוהיר בהלול (המחנה הציוני):>
רק משפט אחד. תפקידו של חבר כנסת ערבי בבניין הזה הוא תפקיד כמעט בלתי אפשרי. מאשימים את הח"כ הערבי שהוא איננו מייצג את בעיותיו של האזרח הערבי הפלסטיני במדינת ישראל. באים חברי כנסת ערבים – ואני לא סנגור של אף אחד – להגן בחירוף נפש אחר אחד מהחוקים הגזעניים ההדרתיים ביותר כנגד האזרח והיישוב הערבי. ואז עטים על אותם חברי כנסת ומבקשים מהם לא לדבר בדם לבם. איך זה אפשרי? מה שאני מבקש ממך, דודי, קצת לגלות רצון טוב, קצת לגלות סובלנות, לתת לח"כ להתבטא כיוון שהוא מגן על - - - 
<היו"ר דוד אמסלם:>
תראה, אשתדל לקחת את רוח הדברים שלך, ואני רוצה להגיד לך משהו, בכל אופן, זה לא הוגן, אני אסביר לך למה – אני משעה 08:00 יושב כאן.
<זוהיר בהלול (המחנה הציוני):>
אני יודע.
<היו"ר דוד אמסלם:>
לא יוצא, חוזר, בא. הגעתי לכנסת היום בשעה 06:45, ישבתי עם האנשים. הקראנו שלושה סעיפים בשעתיים – שני סעיפים, סליחה. 

<תומר רוזנר:>
עד 10:00. 

<היו"ר דוד אמסלם:>
אני חושב שכמעט אין לזה אח ורע. אני נותן לכולם לדבר, הכול בסדר. דרך אגב, כל אחד חוזר על עצמו, גם בסדר, על חברו, אבל אני חושב שבסוף צריך להגביל. כל אחד בא לנאום וללכת. אני צריך לקדם, מבחינתנו פה זה גם להתקדם טיפה. 

<זוהיר בהלול (המחנה הציוני):>
דודי, אין מקצוען יותר ממך, אבל מצד שני קצת רוחב לב, קצת סובלנות.
<היו"ר דוד אמסלם:>
לכן, עכשיו כשבא אחד בשעה 09:30 ומתחיל להעיר לי בגלל שאני אומר לו: תגיד לי מה ההערה, אז הוא צריך לנאום, כמנהל הדיון, ככה אני רואה את התפקיד שלי, אני צריך גם לחתוך איפה שאני חושב שזה מיותר ובזבוז זמן.
<זוהיר בהלול (המחנה הציוני):>
קצת רוחב לב, לא יזיק.

<היו"ר דוד אמסלם:>
יכול להיות שהבן-אדם חולק עלי, הכול בסדר, אבל הוא ממשיך להעיר לי ולתת לי עצות, ולהגיד שאני מדבר אליו לא יפה.

<זוהיר בהלול (המחנה הציוני):>
אתה יודע שאני מדבר ממקום טוב. מה שאני מבקש, קצת רוחב לב, קצת הבנה, קצת סובלנות. זה חוק קשה ביותר, שהנפש איננה יכולה להכיל אותו. 
<היו"ר דוד אמסלם:>
אבל אני מסביר לך עוד הפעם. זוהיר, אני מקבל את ההערה שלך באופן כללי בגלל שאני באמת אוהב אותך ואני יודע מאיפה זה בא, למרות שאני אישית חושב שאני מקדיש לזה שעות על גבי שעות ובסבלנות רבה וגדולה. אחרת, דרך אגב, אם היינו ממשיכים ככה לא היינו עוברים את הסעיף הראשון בכלל במקור, לא היינו מתקדמים אפילו דקה. 
אבל לגופו של עניין, תאמין לי, אני לא רואה את זה כבעיה במגזר הערבי. אני רואה את החוק כחוק מדינה. כשאתה רואה את הבית בכפר, אני רואה בראש שלי את המרפסת בירושלים. אני לא רואה את מה שאתה רואה, אני רואה תסריט אחר פה, עבדתי בעירייה. 
<ארז קמיניץ:>
בתי עסק.

<היו"ר דוד אמסלם:>
הוצאנו עשרות אם לא מאות צווי הריסה לאנשים, ולפעמים זה כאב לי. דרך אגב, כל אחד בא מהמקום שלו. תאמין לי, כשאני שואל אותו על בתי-המשפט אני רואה גם את הבן-אדם פה עם המרפסת. 
<יוסף ג'בארין (הרשימה המשותפת):>
אז למה רק ערבים כאן?

<ארז קמיניץ:>
איפה כתוב ערבים?
<היו"ר דוד אמסלם:>
קודם כול אין לי מושג. בגלל שאתם החלטתם שאתם - - -

<יוסף ג'בארין (הרשימה המשותפת):>
כי אנחנו המאוימים, כי אנחנו הקורבן.
<היו"ר דוד אמסלם:>
תראה, אני לא שואל למה.
<ארז קמיניץ:>
הקנסות על עסקים זה ערבים?
<יוסף ג'בארין (הרשימה המשותפת):>
היית במסוק אתם? באמת. 
<היו"ר דוד אמסלם:>
יוסף.
<ארז קמיניץ:>
אני מבקר בהרבה מקומות, ואני רואה את המצב בארץ.

<יוסף ג'בארין (הרשימה המשותפת):>
המסוק שעובר מעל היישובים הערבים.

<היו"ר דוד אמסלם:>
יוסף, לא הבנתי, מה אתה רוצה? שאני אבקש ממך אישור ללכת למסוק?

<יוסף ג'בארין (הרשימה המשותפת):>
כשיו"ר הוועדה עולה במסוק ועושה סיבוב מעל היישובים הערבים אז אני יודע מה המטרה שלכם.
<היו"ר דוד אמסלם:>
היהודים והערבים. אז אני מודיע לך שראיתי גם וגם. אבל דרך אגב, מותר לי לעשות הכול, אני לא צריך להתנצל בפניך. 
<יוסף ג'בארין (הרשימה המשותפת):>
אני יודע, אבל לדעתי בגילוי נאות היית צריך להגיד את זה. 

<היו"ר דוד אמסלם:>
שמה?

<יוסף ג'בארין (הרשימה המשותפת):>
שאתה ודוד ביטן ואלי גרונר הייתם במסוק מעל ליישובים הערבים ואולי יישובים אחרים.
<היו"ר דוד אמסלם:>
מה זה קשור? מה הקשר?

<יוסף ג'בארין (הרשימה המשותפת):>
זה גילוי נאות, היית צריך להגיד.

<היו"ר דוד אמסלם:>
דרך אגב, סיירתי גם באופן אישי בכפרים הערביים ובדקתי.

<יוסף ג'בארין (הרשימה המשותפת):>
בסדר, זה היה סיור לצורך החוק הזה. 

<היו"ר דוד אמסלם:>
וסיירתי גם ביישובים היהודיים, וגם טסתי במסוק. יכול להיות שאני אסע בעוד מסוק. מה הקשר? לא הבנתי. 

<יוסף ג'בארין (הרשימה המשותפת):>
אגיד לך. אם זה היה קשור לדיונים בוועדה הזו על החוק הזה, לדעתי גילוי נאות, היית צריך להגיד לנו: אגב, אני עשיתי סיור עם ראש הקואליציה ועם מנהל משרד ראש הממשלה, עברנו מעל היישובים. זה גילוי נאות שמתבקש בדיון כזה. וצר לי, לא עשית את זה, שמענו רק מכתב עיתון.

<היו"ר דוד אמסלם:>
תודה רבה, חבר הכנסת ג'בארין, לא ידעתי שזה במסגרת הגילוי הנאות. 
<יוסף ג'בארין (הרשימה המשותפת):>
בטח שכן. 

<היו"ר דוד אמסלם:>
גם אכלתי איזה חטיף קטן, שתיתי גם כוס מים במסגרת הגילוי הנאות, הכול בסדר.

<יוסף ג'בארין (הרשימה המשותפת):>
לא שאלתי על כוס המים.

<היו"ר דוד אמסלם:>
אני רוצה לספר לך אם כבר שאלת, הרי אני אף פעם לא משקר, עברנו גם מעל יישובים יהודיים וגם מעל יישובים ערביים. חלקם יישובים יהודיים חקלאיים שגם בנו בצורה חמורה בתוך הפרדסים שלהם. אני מספר לך. ויש יישובים יהודיים שבנו מחסנים בלולים שלהם, וראינו את זה. אבל זה שאתה רוצה ללכת לקחת את זה לשם, זה בסדר. אני רוצה להתקדם. 
רבותי, יש למישהו עוד הערה בנושא הזה? 

<עבדאללה אבו מערוף (הרשימה המשותפת):>
אנחנו עכשיו ב-(ד)?

<היו"ר דוד אמסלם:>
עוד לא. בבקשה.

<מיכה דרורי:>
אני חושב שהתוצאה מאוד פרובלמטית בגלל האיחוד הזה. התוצאה היא שאם קוראים את סעיף (א) ו-(ב) ביחד, עיכוב של צו הריסה מינהלי או ביצוע של צו הריסה מינהלי יכול להתבצע בלי שבית-המשפט שמע פעם אחת בעל-פה את הבן-אדם. תחשבו על בן-אדם שאיננו מיוצג. דיברת עכשיו על בן-אדם עם מרפסת. 
<היו"ר דוד אמסלם:>
אמרנו, אם הוא לא צריך, כן. 
<מיכה דרורי:>
בן-אדם שאפילו לא לקח עורך-דין, כתב לבית-משפט איזו בקשה. אני לא יודע, המצב הזה הוא, לדעתי, בלתי נתפס חוקתית, שאיחדתם צו הריסה וצו הפסקת שימוש עם צווים זמניים. צו הריסה הוא לא זמני.
<היו"ר דוד אמסלם:>
גם היום יש לך צו הריסה.

<מיכה דרורי:>
נכון.

<היו"ר דוד אמסלם:>
יש לך צו הריסה מינהלי היום, הקראנו, כנראה לא שמעת. הרי התעכבתי אתם על הנוסח של סעיף (א). 

<מיכה דרורי:>
(1) מתוקן אני מבין, כי הוא כתוב בצורה לא ברורה. 
<היו"ר דוד אמסלם:>
סעיף (א), והסברנו את זה, אבל תתקדם. 

<מיכה דרורי:>
הנוסח המקורי של סעיף 211 הרבה יותר הגיוני, הוא מתייחס גם לצווי הריסה.
<היו"ר דוד אמסלם:>
הבנו. תודה רבה. בבקשה.

<ריאד אבולגען:>
אני מאום אל-חיראן, יישוב שחווה חוויה לא נעימה ב-18 בינואר ביום רביעי. האסון הכבד שבו נרצחו שני אנשים חפים מפשע. ואני חושב שמבחינתי, כשאני בא לפה ומייצג אותם ומייצג את הנשים ואת הילדים שנשארו שם, החוק הזה הוא פשוט הכשרה למעשה הפשע - - -
<היו"ר דוד אמסלם:>
לא הבנתי. דקה. מה ההערה שלך לגבי הסעיף?

<ריאד אבולגען:>
אני לא מעיר לגבי הסעיפים, אני מדבר על משהו אחר.
<היו"ר דוד אמסלם:>
רק שנייה. תעצור. 
<ריאד אבולגען:>
תן לי - - -

<היו"ר דוד אמסלם:>
לא, לא. תודה רבה. מישהו, הערה, הלאה.

<ריאד אבולגען:>
אני רוצה להעיר.

<היו"ר דוד אמסלם:>
הערה שלך לגבי הסעיף.

<שרון קרני:>
אני מבקשת להתייחס רק במשפט להשוואה לסגירת מרפסות בירושלים. גם אנחנו, הארגונים שהגישו את נייר העמדה בקשר להצעה הזאת, לא תומכים כתפיסת עולם בהפרת חוק. להפך, אבל שאנשים יוכלו לבנות. 
<היו"ר דוד אמסלם:>
מה ההסתייגות שלך? לאיזה סעיף?

<שרון קרני:>
שהאנשים יוכלו לבנות, ויהיו להם תוכניות שמאפשרות להם בנייה.

<היו"ר דוד אמסלם:>
דקה, תעצרי, רק שנייה, גברתי. 
<שרון קרני:>
אז יהיה בסיס - - - ולאכיפה הזאת.

<היו"ר דוד אמסלם:>
שנייה, גברתי, כאן זה לא תוכנית כבקשתך. אני יכול לא לתת לכם זכות דיבור בכלל.
<שרון קרני:>
נכון, אתה יכול.

<היו"ר דוד אמסלם:>
שאלתי אם יש לך הערה לסעיף, לא להגיד מה את חושבת באופן כללי, זה לא הקשור.
<שרון קרני:>
זו התייחסות למה שהרגע נאמר, שלטעמי היא חשובה.

<היו"ר דוד אמסלם:>
תודה רבה. ממשיכים בהקראה.

<שרון קרני:>
מה זה הדבר הזה?

<יוסף ג'בארין (הרשימה המשותפת):>
כבוד היושב-ראש, לא שמעתי התייחסות להסתייגות. אני חושב שארז רצה להתייחס לזה אבל הוא יצא. 
<היו"ר דוד אמסלם:>
נאפשר לו בסוף. בבקשה.

<תומר רוזנר:>
עכשיו אנחנו עוברים למצב השני.

<עבדאללה אבו מערוף (הרשימה המשותפת):>
אבל אנחנו עדיין ב-(ד), לא? ב-(ד) וב-(ה). כבוד היושב-ראש, אפשר?

<היו"ר דוד אמסלם:>
כן. 

<עבדאללה אבו מערוף (הרשימה המשותפת):>
אז ככה, אם מצא לאחר על כל האמור בסעיף קטן (א) לא יעכב בית-המשפט את ביצוע של צו הריסה שניתן, עכשיו מדובר כאן על הריסה – עד עכשיו לא דיברנו על הריסה – שניתן לפי פרק זה, אם מצא, לאחר תום הדיון בבקשה בעמדת שני הצדדים. אם מצא. 
<היו"ר דוד אמסלם:>
תרשמי.

<עבדאללה אבו מערוף (הרשימה המשותפת):>
לאחר תום הדיון בעמדת שני הצדדים, כי נמשכה העבודה. 

<היו"ר דוד אמסלם:>
תודה רבה. הלאה.

<עבדאללה אבו מערוף (הרשימה המשותפת):>
בסעיף (ה), הוגשה בקשה לביטול של צו הפסקת עבודה מינהלי או הפסקת עבודה שיפוטי או צו למניעת פעולה, לא יעכב ביצועו. למה? אנחנו עדיין דנים.
<תומר רוזנר:>
לא יעוכב.

<עבדאללה אבו מערוף (הרשימה המשותפת):>
למה לא יעוכב?

<היו"ר דוד אמסלם:>
מה יירשם?

<עבדאללה אבו מערוף (הרשימה המשותפת):>
למחוק לא יעוכב.

<היו"ר דוד אמסלם:>
תמחקי. ההערה של חבר הכנסת עבדאללה, למחוק את המילים לא יעוכב ביצועו.
<עבדאללה אבו מערוף (הרשימה המשותפת):>
תומר, אנחנו עדיין דנים. 

<תומר רוזנר:>
בסדר גמור.

<היו"ר דוד אמסלם:>
בסדר גמור. בבקשה, חאג' אבו יחיא, רצית להגיד משהו. 
<עבד אל חכים חאג' יחיא (הרשימה המשותפת):>
אני חושב שכל סעיף (ד) מיותר. היות שיש דיונים, אז הצו צריך להיות צו מניעה או צו עיכוב, צריך להיות עד הכרעת בית-המשפט. 
<היו"ר דוד אמסלם:>
תרשמי.

<עבד אל חכים חאג' יחיא (הרשימה המשותפת):>
את (ד) למחוק.

<היו"ר דוד אמסלם:>
למחוק את סעיף (ד), זו ההערה של חבר הכנסת חאג' יחיא. 

<היו"ר דוד אמסלם:>
ממשיכים. 212.
<קריאות:>
- - -

<היו"ר דוד אמסלם:>
סליחה, זה מפריע. 

<תומר רוזנר:>
אנחנו עוברים לסעיף הבא. הסעיף הבא מתייחס, כפי שאמרנו, למצב השני שבו כבר יש הכרעה סופית בבקשה שתוקפת צו מינהלי או שיפוטי. בית-המשפט דן בבקשה, נתן פסק-דין, ועכשיו אחרי שכבר יש פסק-דין סופי חלוט, כל הערעורים נגמרו, רוצים לעכב את הביצוע שלו מסיבה כזאת או אחרת. מצב מאוד מאוד חריג, אגב, בהליכים גם מינהליים וגם פליליים ואזרחיים. 
הכלל לגבי פסק-דין סופי שניתן וכבר בתוך התהליך, במסגרת פסק-הדין כבר בית-המשפט שקל אם לתת עיכוב ביצוע או לא לתת עיכוב ביצוע, עבר הזמן שבית-המשפט נתן בתוך ההליך המינהלי, הפלילי או האזרחי, ועדיין רוצים לעכב ביצוע. היום יש פרקטיקה שמגישים בקשות חדשות, חדשות לבקרים.
<זאב בנימין בגין (הליכוד):>
לאותה ערכאה?

<תומר רוזנר:>
היום מגישים את הבקשות יש מה שנקרא פורום שופינג, אנשים אחרי פסק-דין סופי מגישים בקשות בין אם לערכאה ראשונה, בין אם לערכאת הערעור, לפי איך שנראה להם שיש להם סיכוי יותר טוב.
<עבד אל חכים חאג' יחיא (הרשימה המשותפת):>
אז מה פסול בזה?

<תומר רוזנר:>
אחרי שיש פסק-דין סופי? אנחנו רגילים שיש צורך לבצע פסקי-דין. 
<עבד אל חכים חאג' יחיא (הרשימה המשותפת):>
אם בית-המשפט מאפשר אז מה מפריע לנו?

<היו"ר דוד אמסלם:>
אנחנו רוצים לצמצם את זה, זה מה שדיברנו קודם. יש התארכות של ההליכים דרך בתי-משפט, אנחנו רוצים לצמצם אותם. 

<עבד אל חכים חאג' יחיא (הרשימה המשותפת):>
בואו נקצר את הליכי התכנון ואז לא נצטרך לצמצם. 

<היו"ר דוד אמסלם:>
יכול להיות. 

<ארז קמיניץ:>
עושים גם את זה כמובן. 

<ארז קמיניץ:>
רק יש תוכנית כוללנית בטייבה.

<עבד אל חכים חאג' יחיא (הרשימה המשותפת):>
ביקשתי מהדיון הראשון רשימה של יישובים, ולא הבאת לי עד היום, והודעת שתביא. 

<ארז קמיניץ:>
יש מצגת שלמה.
<עבד אל חכים חאג' יחיא (הרשימה המשותפת):>
לא על זה דיברתי. לא על המצגת דיברתי, ראיתי אותה. 

<ארז קמיניץ:>
בקלנסואה יש תכנון כוללני, בטייבה יש תכנון כוללני. 
<היו"ר דוד אמסלם:>
רק שנייה, ארז. 

<עבד אל חכים חאג' יחיא (הרשימה המשותפת):>
ביקשתי את תוכניות המתאר, גם הבאתי לך מכתב. 
<תומר רוזנר:>
הם ביקשו את זה. ארז, זה נכון.

<קריאות:>
- - -

<ארז קמיניץ:>
אין בעיה, היום תהיה רשימה. 
<עבד אל חכים חאג' יחיא (הרשימה המשותפת):>
אני מחדד מה אני רוצה ברשימה, כך שאפשר לחזור גם לפרוטוקול. אני רוצה את הפעם האחרונה שהפשירו קרקע, את התוכנית, לאיזה ייעוד, מתי אושרה, אם היא קיימת ולמתי, אם היא מאושרת או עדיין בתכנון, ומה הטווח שלה, לאיזה שנה?

<ארז קמיניץ:>
אנחנו נעביר את הנתונים. 

<היו"ר דוד אמסלם:>
תעבירו את הנתונים אלי ולמנהלת הוועדה, והם יבקשו ממנה את זה. 

<ארז קמיניץ:>
אין בעיה. 

<היו"ר דוד אמסלם:>
בבקשה, הלאה. עוד לא התחלנו להקריא. 

<יוסף ג'בארין (הרשימה המשותפת):>
אנחנו עדיין לא התחלנו. 

<עבדאללה אבו מערוף (הרשימה המשותפת):>
יש לי הערה. אפשר לא להקריא.

<היו"ר דוד אמסלם:>
אני רוצה להתקדם. נגמר. אני מתקדם, אני כבר ב-212(א). תומר מדבר, אנחנו מקריאים, ואחרי זה אני עובר להערות. 
<תומר רוזנר:>
צריך לזכור בסעיף הזה שכלל - - -
<עבדאללה אבו מערוף (הרשימה המשותפת):>
אבל רציתי להעיר הערה להקל עליכם, הוא הסביר את הסעיף, נכון?

<היו"ר דוד אמסלם:>
הוא עכשיו מסביר.

<עבדאללה אבו מערוף (הרשימה המשותפת):>
בסדר, בבקשה. סליחה.

<תומר רוזנר:>
כשיש לנו הליך אזרחי, פלילי או מינהלי, כל הליך משפטי שמסתיים אחרי דיון והכרעה, ככלל, מבצעים את פסק-הדין בלא שהיות. יש מצבים נדירים וחריגים מאוד שבהם מעכבים ביצוע של נגיד סתם לשם דוגמה, מחליטים שמישהו יכנס למאסר – זה לא במקרה שלנו כמובן – של שש שנים בכלא. בית-המשפט אומר: אתה תיכנס למאסר בחודש ספטמבר 2017. זה מה שהוא החליט. מקרים מאוד מאוד נדירים שבית-המשפט יהיה מוכן לדון שוב בבקשה לדחות את המועדים האלה. יש מצבים חריגים שבהם יש איזשהו - - -
<עבד אל חכים חאג' יחיא (הרשימה המשותפת):>
אז למה לא להשאיר את זה לבית-המשפט?

<תומר רוזנר:>
על זה אנחנו מדברים בסעיף הזה, תכף תראה. אנחנו משאירים בהחלט לבית-המשפט את האפשרות, אבל מנסים להחזיר - - -
<עבד אל חכים חאג' יחיא (הרשימה המשותפת):>
אתה כובל את ידיו. למה?

<תומר רוזנר:>
בנושא של תכנון ובנייה התפתחה פרקטיקה שהיא פרקטיקה שסוטה מהכלל הרגיל שנהוג בכל ההליכים המשפטיים. ומה שמנסה הסעיף הזה לעשות, לפי מיטב הבנתי, הוא להחזיר את בית-המשפט למסלול שנהוג כמעט בכל ההליכים המשפטיים המקובלים במדינה, למעט תכנון ובנייה. יש עוד תחומים בודדים שגם בהם השתרש נוהג כזה, אבל הכלל הוא שפסקי-דין מבצעים. פסקי-דין סופיים כמובן, כשנגמרו היו שלוש ערכאות, בית-המשפט העליון נתן החלטה, או מצבים שבהם יש צו מינהלי שהמבקש בכלל לא תוקף את הצו. הוא מסכים שהבנייה שלו לא חוקית, והצו הפך להיות חלוט. 
אנחנו מדברים בסעיף הזה על צווים חלוטים, שכבר אין עליהם יותר ערעור, דנו בהם, או שהמבקש בכלל לא ביקש לדון בהם כי הוא מסכים שהבנייה שלו לא חוקית, או שהוא ביקש לדון בהם. בית-המשפט דן בהם בערכאה ראשונה, בערכאה שנייה ולפעמים גם בערכאה שלישית, ונתן פסק-דין שצריך לבצע את הצו.
היום הפרקטיקה המקובלת שצווים כאלה בתכנון ובנייה, גם אחרי שהם נהיים חלוטים, מעוכבים במשך חודשים ואפילו שנים רבות מטעמים כאלה ואחרים.

<עבד אל חכים חאג' יחיא (הרשימה המשותפת):>
מי מעכב אותם? זה בית-המשפט?

<תומר רוזנר:>
בית-המשפט נוטה לעכב אותם. 

<היו"ר דוד אמסלם:>
אבל אתה חוזר, חאג' יחיא. 

<עבד אל חכים חאג' יחיא (הרשימה המשותפת):>
גם הוא.

<היו"ר דוד אמסלם:>
תרשום את ההערה שלך.

<תומר רוזנר:>
כיוון שלדעת הממשלה וגם לדעתנו זוהי סטייה מהכלל הנהוג בהליכים משפטיים בדרך כלל, מטרתו של הסעיף הזה היא לנסות להחזיר את בית-המשפט למסלול.

<היו"ר דוד אמסלם:>
הבנו, תומר. בואו נתחיל להקריא, בבקשה.

<יוסף ג'בארין (הרשימה המשותפת):>
לא, יש הסתייגויות.

<היו"ר דוד אמסלם:>
קודם נקריא.
<יוסף ג'בארין (הרשימה המשותפת):>
הוא הקריא את (1) ו-(2).
<היו"ר דוד אמסלם:>
לא הקראנו. חכה. 212(א), בבקשה להקריא.
<לירון אדלר מינקה:>
סעיף 212. "בקשת בעל זכות במקרקעין לעיכוב ביצוע" – אנחנו נוסיף כאן שזה של צו חלוט.
<היו"ר דוד אמסלם:>
נכון, חשוב לרשום את זה.

<לירון אדלר מינקה:>
"(א) בעל זכות במקרקעין הרואה עצמו נפגע מצו שניתן לפי פרק זה ולא חל לגביו סעיף 211 רשאי לבקש מבית המשפט לעכב את ביצוע הצו האמור ויחולו הוראות אלה:
(1) אם הבקשה לעיכוב הביצוע היא בעניין צו שניתן לגביו פסק-דין סופי – רשאי רק מי שהיה צד להליך להגיש את הבקשה והבקשה תוגש לבית המשפט האחרון שדן בעניין;

(2) אם לא חלה על הבקשה לעיכוב הביצוע פסקה (1), תוגש הבקשה לבית המשפט המוסמך לפי סעיף 209.

(א1) בקשה לעיכוב ביצוע לפי סעיף קטן (א) ניתן להגיש פעם אחת בלבד.

(א2)(1) בית המשפט יחליט בבקשה לעיכוב ביצוע על יסוד הבקשה ותגובת הרשות האוכפת בלבד, ואולם אם ראה צורך בקיום דיון בבקשה, יחליט בבקשה לאחר שקיים דיון במעמד הצדדים; בית המשפט יחליט, בבקשה בהקדם האפשרי.

(2) על אף האמור בפסקה (1), בית המשפט רשאי לתת צו עיכוב זמני במעמד צד אחד, ובלבד שתוקפו לא יעלה על 7 ימים, ועד למועד קיום הדיון בבקשת העיכוב במעמד הצדדים, המוקדם מביניהם, ובלבד שמבקש העיכוב הצהיר לפני בית המשפט כי הוא הודיע לרשות האוכפת על הגשת הבקשה.

(ב) בית המשפט לא יעכב ביצוע צו בבקשה שהוגשה לפי סעיף זה, אלא מנימוקים מיוחדים שיירשמו, ואם נוכח כי העבודה או השימוש שעליהם חל הצו אינם מסכנים את שלום הציבור ובטיחותו ובלבד שתקופת העיכוב לא תעלה על שישה חודשים."

זאת הצעת הממשלה. אנחנו במחלוקת עם הממשלה, אנחנו מציעים להוסיף: ואולם רשאי בית-המשפט בנסיבות חריגות ויוצאות דופן ומנימוקים מיוחדים שיירשמו לעכב ביצוע הצו כאמור בסעיף קטן זה לתקופה נוספת, ובלבד שסך כל תקופות עיכוב הביצוע הנוסף לא יעלה על שישה חודשים. זאת אומרת, להוסיף עוד שישה חודשים.

<היו"ר דוד אמסלם:>
אתם מבקשים עוד אופציה. הלאה.

<לירון אדלר מינקה:>
"על אף הוראות סעיף קטן (ב), לא יעכב בית המשפט את ביצועו של צו הריסה אם הבנייה האסורה אינה תואמת את התכנית החלה על המקרקעין; לעניין זה, "תכנית" – תכנית שניתן להוציא מכוחה היתר בנייה בלא צורך באישורה של תכנית נוספת.

(ד) על אף הוראות סעיף קטן (ב), לא יעכב בית המשפט את ביצועו של צו הריסה, אם מצא כי נמשכה העבודה לגביה ניתן הצו, לאחר שהומצא הצו.

(ה) בית המשפט רשאי להתנות מתן צו עיכוב בתנאים שיבטיחו את קיומו של הצו נשוא הבקשה, ובכלל זה הפקדת ערובה, וכן בחיוב המבקש בתשלום ההוצאות שנגרמו או ייגרמו בשל עיכוב ביצוע הצו.

(ו) נתן בית המשפט עיכוב ביצוע לתקופה הקצרה משישה חודשים, ניתן לשוב ולבקש ממנו השלמת התקופה לתקופה מצטברת שלא תעלה על שישה חודשים בסך הכל, והכל בכפוף ליתר הוראות סעיף זה."
את הסעיף הזה, אם תתקבל ההצעה להוסיף עוד שישה חודשים, צריך לעשות כאן התאמות. 
"(ז) החלטת בית המשפט בבקשה לעיכוב ביצוע לפי סעיף זה, דינה כדין החלטה אחרת של בית משפט והיא ניתנת לערעור לפני בית משפט של ערעור אם ניתנה לכך רשות מאת שופט של בית המשפט של ערעור."

<היו"ר דוד אמסלם:>
תודה.

<תומר רוזנר:>
אני רק רוצה להסביר כמה דברים שהם משמעותיים פה מבחינת השינוי מהמצב הקיים, למעט הדברים שהסברתי קודם לגבי הפרוצדורה. קודם כול, בקשה כזאת תמיד תוגש לבית-המשפט האחרון שדן בבקשה. זאת אומרת, אם פסק-הדין הסופי ניתן על-ידי בית-המשפט העליון יצטרכו ללכת לבית-המשפט העליון, שלא כמו שנוהגים היום, ללכת שוב לערכאה הראשונה ולהתגלגל שוב שלוש ערכאות. זה שינוי מאוד מאוד משמעותי שיש בעניין הזה מהמצב הקיים.
דבר שני, יש פה שינוי משמעותי מהמצב הקיים, מעבר לדברים שאמרתי קודם כמובן, זה הנושא שהאפשרות לבקש ביטול כזה מוגבלת לבעל זכות במקרקעין, ולא לכל מי שרואה עצמו נפגע מהבקשה.
<יוסף ג'בארין (הרשימה המשותפת):>
לא כתוב בעל זכות במקרקעין. כתוב רק צד - - -

<לירון אדלר מינקה:>
ב-(א).
<זאב בנימין בגין (הליכוד):>
כתוב בראשון, בהתחלה.

<תומר רוזנר:>
בסעיף קטן (א). 

<יוסף ג'בארין (הרשימה המשותפת):>
אבל אחר כך מגבילים את זה.

<תומר רוזנר:>
אם הוא לא היה צד בהליך, אז בוודאי שהוא לא יכול. שיצטרף להליך העיקרי. שינוי משמעותי נוסף שיש כאן, שהחלטה כזאת שניתנת בערכאה נמוכה, בערכאה ראשונה או בבית-המשפט המחוזי, ניתנת לערעור רק ברשות ולא בזכות, כמו שקיים היום. זה מכיוון שרואים בהחלטה הזאת החלטה אחרת ואחרי פסק-דין סופי, ולכן האפשרות לערער עליה תהיה רק ברשות. זה שינוי מהמצב הקיים היום. 
<יוסף ג'בארין (הרשימה המשותפת):>
תסביר את זה שוב. למה הם יכולים היום ואתה רוצה לאסור על זה?

<תומר רוזנר:>
קודם כול, לא אני רוצה, הממשלה רוצה. 

<יוסף ג'בארין (הרשימה המשותפת):>
תודה על ההבהרה.

<תומר רוזנר:>
היום המצב הוא שכאשר ניתן פסק-דין סופי ואחרי פסק-הדין הסופי פותחים בתובענה חדשה לעיכוב ביצוע, מגישים אותה למשל לבית-המשפט השלום, יש על זה אחר כך ערעור בזכות. שוב, רק על הנושא של עיכוב הביצוע יש ערעור בזכות לבית-המשפט המחוזי. כיוון שהנושא של עיכוב ביצוע הוא נגזר של פסק-דין שכבר ניתן, פה מבהירים את זה שרואים בזה החלטה אחרת, שהאפשרות לערער עליה היא רק ברשות ולא בזכות. אם בית-המשפט המחוזי ייתן רשות לערער. זה שינוי נוסף.

<יוסף ג'בארין (הרשימה המשותפת):>
אבל כאן זה לא מתחשב בעובדה שאולי יש עובדות חדשות שעלו, התפתחויות חדשות?
<תומר רוזנר:>
יכול להיות שזאת הסיבה שבגללה הוא ייתן רשות לערער.

<היו"ר דוד אמסלם:>
אם בית-המשפט המחוזי יסכים כן, לא לא.

<עבד אל חכים חאג' יחיא (הרשימה המשותפת):>
רק הבהרה לפני הסתייגות.
<תומר רוזנר:>
אני עוד לא סיימתי.

<יוסף ג'בארין (הרשימה המשותפת):>
רק בקטע זה, ארז, אבל זה לא פוגע בחוק-יסוד: השפיטה? 

<ארז קמיניץ:>
למה?

<יוסף ג'בארין (הרשימה המשותפת):>
כי בעצם אתה קובע כאן כללים חדשים לגבי זכות הערעור. יש לך זכות לערער לערכאה אחת מלמעלה באופן אוטומטי. 
<מרגנית לוי:>
על פסק-דין, לא על דברים אחרים.

<קריאות:>
- - -

<היו"ר דוד אמסלם:>
מדובר על זה שהוא ערער. הבן-אדם קיבל פסק-דין, ערער על פסק-הדין.
<תומר רוזנר:>
אפילו פעמיים.

<היו"ר דוד אמסלם:>
פעמיים, אפילו הגיע עד העליון. 

<יוסף ג'בארין (הרשימה המשותפת):>
הבנתי. אני אומר - - -

<היו"ר דוד אמסלם:>
עבר את כל השרשרת, הגיע למעלה, אמרו: לא. 
<יוסף ג'בארין (הרשימה המשותפת):>
אבל הזכות הזאת לערער באופן אוטומטי, עכשיו רוצים לשנות אותה, איפה היא קבועה?
<מרגנית לוי:>
קבועה לגבי פסק-דין, לא לגבי החלטה אחרת. זו החלטה אחרת. 

<יוסף ג'בארין (הרשימה המשותפת):>
איפה קבועה?

<מרגנית לוי:>
לגבי פסק-דין? זה קבוע בחוק-יסוד: השפיטה. אבל זה לא פסק-דין. 
<היו"ר דוד אמסלם:>
אבל זה לא פסק-דין.

<ארז קמיניץ:>
זה לא פסק-דין.

<מרגנית לוי:>
לא משנים את חוק-יסוד: השפיטה.

<ארז קמיניץ:>
צריך להסביר עוד פעם.

<יוסף ג'בארין (הרשימה המשותפת):>
אבל אתה לוקח זכות אוטומטית שקיימת.

<ארז קמיניץ:>
רגע, אם אתה רוצה לנהל דיון אז אני אצטרך גם להשיב. בסופו של דבר אנחנו צריכים למקד את הדיון במה שאנחנו עוסקים. אנחנו עוסקים בבקשה לעיכוב ביצוע של פסק-דין שניתן בבית-המשפט לאחר שיכול להיות שהמבקש עבר שלוש ערכאות. הוא התחיל בבקשה לביטול או שזה היה כתב אישום; הוא התחיל בבקשה לביטול של צו מינהלי בשלום ועבר אחר כך למחוזי; ויכול להיות שבית-משפט מחוזי אמר לו: אדוני, צו ההריסה לא יבוצע, אבל הוא יבוצע בעוד שנה; ואחר כך זה הגיע לעליון בערעור. ויכול להיות שבית-משפט בערעור אמר לו אותו דבר; ואחרי שניתן כבר פסק-דין סופי חלוט שצריך לבצע את פסק-הדין של בית-המשפט. בסוף אנחנו נותנים עוד אפשרות לפנות עוד פעם לבית-משפט, ולהגיד לו: בבקשה, תעכב ביצוע. 

על הדבר הזה שזו בקשה אחרי פסק-דין, אחרי שנגמרו כבר כל ההליכים, בקשה לעיכוב הביצוע בכל זאת, אנחנו אומרים: אפשר לעשות את זה. למרות, שכמו שאמר היועץ המשפטי לוועדה, זה משהו מאוד נדיר בכל התחומים האחרים. עדיין בתכנון ובנייה אנחנו מאפשרים את הדבר הזה, למרות שיכול להיות שבית-משפט עסק בנושא הזה עצמו כבר בשלוש ערכאות, אנחנו מאפשרים בקשה של עיכוב ביצוע, אנחנו רק מבקשים שיחולו עליה תנאים מסוימים. ואחד התנאים – שההחלטה בבקשה הזאת לעיכוב ביצוע אחרי פסק-דין, אחרי ששלוש ערכאות עסקו באותו נושא – שהבקשה הזאת תיחשב החלטה אחרת. אם זאת החלטה אחרת, אזי לפי חוק-יסוד: השפיטה, אין שום בעיה עם זה, זו בקשת רשות ערעור ולא ערעור. אנחנו לא בהליך העיקרי, אנחנו בבקשה שאחרי סיום כל ההליכים.
<יוסף ג'בארין (הרשימה המשותפת):>
כן, אני יודע.

<ארז קמיניץ:>
ואני מזכיר שוב, אנחנו נמצאים פה – אמר את זה היושב-ראש בפתח הרבה מהדיונים שהשתתפתי בהם – אנחנו נמצאים פה כי אחת הבעיות היא שההליכים נמשכים, זה לא טוב גם למי שבונה לא חוקי. אני אומר לכם את זה, אתם יודעים את זה, כולנו יודעים את זה. 
<זוהיר בהלול (המחנה הציוני):>
אדרבה - - -

<ארז קמיניץ:>
שתגיד למישהו "לא" במקום שבו - - - 

<עבדאללה אבו מערוף (הרשימה המשותפת):>
ארז, לא על זה מדובר, סליחה שאני מפריע לך.
<ארז קמיניץ:>
אתה תגיד לו: אדוני, אתה לא תבנה ואתה תפעל כמה שיותר מהר, זה יותר טוב לכולם.
<היו"ר דוד אמסלם:>
עבדאללה, די, אני עכשיו אתן לך.

<עבדאללה אבו מערוף (הרשימה המשותפת):>
מספיק להטיף מוסר, מספיק, אנחנו מבינים את כל העניין.
<היו"ר דוד אמסלם:>
עבדאללה. 
<קריאה:>
בית-המשפט קם מכיסאו, נתן פסק-דין, נתן החלטה, אחר כך זה משהו חדש.

<יוסף ג'בארין (הרשימה המשותפת):>
לכן אני אומר שזו פגיעה בחוק-יסוד: השפיטה.

<ארז קמיניץ:>
אז אני חושב שזו לא פגיעה בחוק-יסוד: השפיטה, ואני חושב - - -

<קריאות:>
- - -

<היו"ר דוד אמסלם:>
הבנתי, רבותי. בבקשה, תומר.

<תומר רוזנר:>
הדבר האחרון, ואת זה חשוב להבהיר, גם באותו עניין שאמר המשנה ליועץ המשפטי לממשלה, הסעיף נועד פה להבהיר שעיכוב ביצוע במצב הזה יינתן, וזה משקף איזושהי פסיקה של בית-המשפט שכבר קיימת כבר. רק שפה מעגנים אותה, שרק כשיש מה שקוראים היתר בהישג יד יעכבו ביצוע פסק-דין סופי שכבר ניתן או שלא ביקשו בכלל פסק-דין. זאת אומרת, במצב הזה רק אם יש היתר בהישג יד אפשר לבקש - - -
<עבד אל חכים חאג' יחיא (הרשימה המשותפת):>
היתכנות תכנונית?

<קריאה:>
לא, היתר בהישג יד מיידי.

<ארז קמיניץ:>
אגב, זה מה שאומר בית-המשפט העליון, השופט רובינשטיין אומר את זה לא פעם אחת. אנחנו מודעים לעובדה שלא רק במגזר הערבי, בכל המגזרים. והחוק הזה – למרות מה שנאמר בחצי שעה האחרונה, הוא ממש לא מיועד למגזר הערבי, הוא לא נגד המגזר הערבי – החוק הזה מבקש לעשות סדר באכיפה. אמר שופט בית-המשפט העליון - - -
<עבד אל חכים חאג' יחיא (הרשימה המשותפת):>
לא להאשים. שאלתי כי הוא אמר היתר בהישג יד, רציתי לברר אם זו היתכנות תכנונית גם.

<ארז קמיניץ:>
לא. המשמעות של היתר בהישג יד זה למעשה אחרי תוכנית מפורטת שאתה יכול, או שהתוכנית המפורטת או-טו-טו מאושרת, היא כבר אחרי התנגדויות, זה המשמעות של היתר בהישג יד. מדיניות האכיפה, ויושבת פה בתור מנהלת היחידה, היא הרבה הרבה יותר מקלה מזה, הרבה יותר.
<עבד אל חכים חאג' יחיא (הרשימה המשותפת):>
עד היום דיברנו על היתכנות תכנונית. בזה אתה מבטל את - - -
<היו"ר דוד אמסלם:>
עוד לא, עוד מעט נדבר על מדיניות האכיפה.
<עבד אל חכים חאג' יחיא (הרשימה המשותפת):>
אני שואל כי כל הזמן ישבנו ודיברנו על היתכנות תכנונית.
<עבדאללה אבו מערוף (הרשימה המשותפת):>
זה דיון עקרוני שדיברנו עליו. זה הדיון העקרוני שאנחנו מדברים עליו.

<ארז קמיניץ:>
אבל זאת שאלה של מדיניות אכיפה.

<היו"ר דוד אמסלם:>
אנחנו מדברים על מדיניות האכיפה, זה מה שאמרתי, זה יבוא כחלק ממכלול כשאסכם את כל הסיפור של החוק לפני שנצביע עליו, כמו שדיברנו. ואז שם אני אביא את הנושא של ההיתכנות התכנונית ואת הסיפור של הקו הכחול של איפה האכיפה הארצית מתעסקת עם האכיפה.
<עבד אל חכים חאג' יחיא (הרשימה המשותפת):>
יש שאלת הבהרה שלפני ההסתייגות. 
<היו"ר דוד אמסלם:>
דרך אגב, אני רוצה לומר משהו, ארז, תקשיב לי. תראה, ברגע שבן-אדם מערער, הרי בסופו של דבר הוא יכול לעבור עד שלוש אינסטנציות. מה הוא יטען? אם יהיה לו באחד האינסטנציות מה שנקרא אופק תכנוני, והוא יעיר: רבותי, אני צריך עוד שישה חודשים כדי להסדיר את הנושא הזה מול הרשויות, אני מניח שעל זה כבר ישב בית-המשפט והוא יוכל לקבל את ההחלטה.

<זוהיר בהלול (המחנה הציוני):>
אבל אתם תוחמים את זה בשישה חודשים?

<תומר רוזנר:>
לא.

<היו"ר דוד אמסלם:>
לא. זה בפסק-דין.
<עבדאללה אבו מערוף (הרשימה המשותפת):>
בסעיפים כאן אתה מגביל את הזמן.

<זוהיר בהלול (המחנה הציוני):>
"לא יעלה על שישה חודשים".

<קריאות:>
- - -

<תומר רוזנר:>
הוא אמר את זה כבר.

<היו"ר דוד אמסלם:>
אנחנו מדברים על בן-אדם שבעצם עבר שלוש אינסטנציות. נניח שהוא בא באינסטנציה הראשונה, הרי מה הוא יטען? הוא יכול לטעון: תשמעו, חבר'ה, אני פועל פה כי – אני מניח שאם זה היה המצב כנראה שלא היו מגישים נגדו כתב אישום. אבל האופציה השנייה שלו היא: רבותי, אתם צודקים, אבל תנו לי את הזמן להסדיר את זה, אני צריך כמה חודשים. בניתי מדרגות, בניתי זה, השכן שלי כבר הוציא, תנו לי את הזמן. בית-המשפט יכול להגיד לו: אתה יודע מה – וזה דרך אגב מה שקורה היום בבתי-המשפט – קח כמה חודשים, לך תסדיר את העניין, בינתיים תשלם קנס על העבירה שעשית, ולך תסדיר את זה. 

<זוהיר בהלול (המחנה הציוני):>
אבל הוא חוזר לאותה אינסטנציה.

<היו"ר דוד אמסלם:>
כן. ואנחנו נקבע בעוד שנה, עוד חצי שנה, ואז חוזרים. אם בסופו של דבר הוא לא מצליח אז הוא נותן לו פסק-דין. נניח שבית-המשפט הזה נתן פסק-דין, הוא יכול לערער לבית-המשפט המחוזי, להגיד: רבותי, לא מקובל עלי מה שעשה בית-המשפט לעניינים מקומיים. בית-המשפט המחוזי לא קיבל את זה, אתה יכול לערער עוד לעליון. אחרי שנגמר כל הסרט הזה, בסוף צריך להרוס אם זה מה שבתי-המשפט החליטו. זה כל הסיפור פה. הרי בסוף צריך את סיום ההליך. לא יכול להיות שאנחנו עוברים כל החיים שלנו עם ההליך הזה. 
<זוהיר בהלול (המחנה הציוני):>
אבל בקטע הממורקר, דודי, כתוב שביצוע הצו המינהלי לא יעלה על תקופה של שישה חודשים. למה תוחמים את זה בשישה חודשים?

<עבדאללה אבו מערוף (הרשימה המשותפת):>
הוועדה מציעה להוסיף עוד שישה חודשים. עד שנה.
<קריאות:>
- - - 

<היו"ר דוד אמסלם:>
זה מה שדיברנו, אנחנו חוזרים על זה. מה שארז אומר, הרי ההליכים האלה בפועל לא מסתיימים. הבן-אדם מערער עוד פעם ועוד פעם, עד שלבית-המשפט יש זמן, ועד שהוא מתכנס לוקח שנתיים, ואחרי זה עוד – הרי בסוף ההליך הזה יכול להיות 25-20 שנה. ובקצה הבן-אדם אומר לך אחרי 25 שנה – דרך אגב זה כבר הילדים שלו, זה כבר לא הוא: עכשיו אתה בא להרוס לנו את הבית אחרי 25 שנה או 20 שנה? לכן אני אומר, בגדול, אנחנו מתכוונים גם פה בבית-המשפט לתת את הצו לפרק זמן הגיוני, את העיכוב, ואם הוא ממשיך בהליך השיפוטי הרגיל אז בסדר, אין שום בעיה. אם בית-המשפט יחליט: תשמע - - -
<תומר רוזנר:>
זה הסעיף הקודם.

<היו"ר דוד אמסלם:>
זה הסעיף הקודם. אני רוצה בכלל לאשר לו את הבנייה ל-20, זה משהו אחר. אתה לא אומר לשופט: תשמע, אין מצב שאתה – אתה אומר לשופט: תשמע, את ההליך הזה אתה יכול לעכב מקסימום כמצב זמני בחצי שנה עד שאתה נותן את פסק-הדין.

<זוהיר בהלול (המחנה הציוני):>
אבל מה שמפריע לי זה המושג האמורפי "מנימוקים מיוחדים שיירשמו". מה זה מנימוקים מיוחדים? מישהו יכול להסביר לי בחדר הזה מה זה נימוקים מיוחדים ומה זה נימוקים לא מיוחדים?
<היו"ר דוד אמסלם:>
תראה, בגדול, מה שהם רוצים להגיד כאן לבית-המשפט - - -

<זוהיר בהלול (המחנה הציוני):>
אפילו אתה מתפתל, דודי.
<היו"ר דוד אמסלם:>
לא, לא, אני אגיד לך, זה באמת משהו אמורפי כמו שאתה אומר. אי-אפשר להגדיר מה זה נימוק מיוחד. 

<זוהיר בהלול (המחנה הציוני):>
למה להשאיר את זה ככה?

<היו"ר דוד אמסלם:>
זה כמו שאי-אפשר להגדיר בדיוק מה זה מסוכן.
<זוהיר בהלול (המחנה הציוני):>
אז למה לרשום אותו בכלל?

<היו"ר דוד אמסלם:>
אז הוא רוצה להגיד לשופט: תקשיב, אם אתה מחליט לדחות את זה מעבר, אדוני השופט, זה מקרים חריגים שתצטרך גם לכתוב את הנימוק למה. 

<זוהיר בהלול (המחנה הציוני):>
אבל תן לו זכות לפנות לבית-משפט בלי הנימוק הזה.

<היו"ר דוד אמסלם:>
אבל מדובר על בית-המשפט.

<עבד אל חכים חאג' יחיא (הרשימה המשותפת):>
בית-משפט לא מנמק את החלטותיו? הרי בכל מקרה הוא מנמק.

<היו"ר דוד אמסלם:>
הסברתי. פה אנחנו מבקשים נימוק מיוחד. 
<זוהיר בהלול (המחנה הציוני):>
אבל, דודי, זה לא מובן.

<עבד אל חכים חאג' יחיא (הרשימה המשותפת):>
מבחינת השופט כל נימוק שלו הוא מובן.
<היו"ר דוד אמסלם:>
בגדול, אתה אומר לשופט: תשמע, יש שישה חודשים, אבל מעבר לזה אתה במקרים חריגים – הרי נטען: ואם יש מקרה חריג ביותר שלא חשבנו עליו, אז מה? הוא אומר לו: אתה צודק. אז אתה נותן לשופט איזושהי אופציה. אתה אומר לו: תקשיב, אם יש מקרה חריג שהוא קיצוני מאוד - - -

<זוהיר בהלול (המחנה הציוני):>
למרות שמר קמיניץ מדבר על כך שהוא לא עושה הבדלה בין המגזר, בין המיעוט הערבי לבין שאר היישובים, בהנחה שאני מקבל את מה שאתה אומר, אבל כל הסיפור של הבנייה הבלתי מוסדרת - - -

<זאב בנימין בגין (הליכוד):>
שמעת הסתייגויות של התנועה הקיבוצית היהודית רק לפני שעה, זו דוגמה.
<עבד אל חכים חאג' יחיא (הרשימה המשותפת):>
שם זה מרפסות, זה לא הנושא שלנו.

<זוהיר בהלול (המחנה הציוני):>
בהנחה שכל הבנייה הבלתי מוסדרת של היישוב הערבי היא מנימוקים מיוחדים בגלל המציאות המיוחדת.

<היו"ר דוד אמסלם:>
לא מדובר על זה. 

<זוהיר בהלול (המחנה הציוני):>
לא פתחו את היישוב.

<היו"ר דוד אמסלם:>
אני מסביר. אתה עושה שקשוקה.
<זוהיר בהלול (המחנה הציוני):>
אתם יצרתם את השקשוקה, לא אני.

<היו"ר דוד אמסלם:>
דיברנו על מדיניות האכיפה ואתה צודק, ודיברנו אתם כמה פעמים, את העניין הזה בסוף אסכם.
<יוסף ג'בארין (הרשימה המשותפת):>
זה הצרת צעדי בית-משפט, זה בכלל לא מדיניות אכיפה.

<היו"ר דוד אמסלם:>
פה אנחנו מדברים על כל האינסטנציה. הרי יש אנשים במדינת ישראל שכנראה מתאים להם לא להרוס אף פעם, כל עבירה כאילו לית דין ולית דיין. אם הנחת העבודה היא – אמרתי כשהתחלנו את החוק הזה, הרעיון מבחינת החוק הזה להסדיר במקסימום את המצב הקיים, בוודאי, זה לא להרוס, להכשיר את מה שבנו, הרי זה ברור. עד כמה שהדבר ניתן, זה מה שצריך לעשות. החוק הזה מתייחס לבנייה מכאן והלאה, חדשה, הוא לא הולך אחורה.

<עבדאללה אבו מערוף (הרשימה המשותפת):>
מישהו מקליט? מישהו מקליט?
<ארז קמיניץ:>
חוץ מעבודת שימוש. אני מדבר על השימוש.

<היו"ר דוד אמסלם:>
חוץ מהשימוש, גם את זה אמרנו.
<עבד אל חכים חאג' יחיא (הרשימה המשותפת):>
מה זה? בנה מבנה, ועכשיו אתה לא הורס אותו והוא יישאר נטוש? לזה מתכוונים?

<היו"ר דוד אמסלם:>
חאג' יחיא.
<עבד אל חכים חאג' יחיא (הרשימה המשותפת):>
אני רוצה להבין. שימוש, כי אתה גם - - - 

<היו"ר דוד אמסלם:>
הסברתי. אמרתי שהשימוש הוא כל רגע נתון, גם עכשיו. ברגע שאתה משנה את החוק ויש בניין אז גם השימוש בו הוא רגע נתון, זה מכאן ולהבא. 
<עבד אל חכים חאג' יחיא (הרשימה המשותפת):>
שאלתי את השאלה. 

<היו"ר דוד אמסלם:>
הרי אי-אפשר לחוקק חוק רטרואקטיבי, אנחנו לא הולכים אחורה. עד היום יש חוק תכנון ובנייה שמתייחס לכל הבנייה שנעשתה עד רגע זה, מרגע זה קדימה זה החוק, פשוט.
<עבד אל חכים חאג' יחיא (הרשימה המשותפת):>
שאלתי, אם מדברים על השימוש, היום יש בית שהוא ללא היתר, וגרים בו, מה ייעשה אתו? השימוש בו ממשיך. לנטוש את הבית? השימוש ממשיך, הוא ייטוש את הבית?

<תומר רוזנר:>
אם העבירה התיישנה.

<היו"ר דוד אמסלם:>
אם העבירה התיישנה בנושא של השימוש? 

<תומר רוזנר:>
אי-אפשר להוציא את הבן-אדם.

<עבד אל חכים חאג' יחיא (הרשימה המשותפת):>
הוא רק לפני שנה נכנס לבית, אין לו את שבע השנים.

<תומר רוזנר:>
ייתכן שנצטרך להתייחס לזה, אין ספק, זה נושא כבד מאוד.

<קריאות:>
- - -

<עבד אל חכים חאג' יחיא (הרשימה המשותפת):>
כבוד היושב-ראש, תשמע את ראש המועצה. 

<מודר יונס:>
אני אתן הסבר. יש לי 2,000 בתים בערערה מתוך 5,500 בתי אב, יינטשו אותם? אני בתוכנית כוללנית. אומרים לי שתוכנית כוללנית תסתיים בעוד שנתיים, שנה וחצי, היא הופקדה במערכת המקוונת. אני אומר לאנשים שלי כשאני חוזר הביתה, לכמעט 8,000 אנשים, אני אומר להם: לפי החוק שמוצע היום אתם צריכים לנטוש את הבתים שלכם? האם זה הרעיון?
<תומר רוזנר:>
נצטרך להתייחס לזה, אין ספק.

<היו"ר דוד אמסלם:>
נתייחס לזה. השאלה שלך היא שאלה טובה, זאת לא הכוונה שלנו.

<יוסף ג'בארין (הרשימה המשותפת):>
הוא אומר מדיניות אכיפה.

<היו"ר דוד אמסלם:>
זה לנושא של השימוש.

<קריאות:>
- - -

<יוסף ג'בארין (הרשימה המשותפת):>
זה כאילו אתה חייב במדיניות האכיפה, הם העבריינים. 

<היו"ר דוד אמסלם:>
יוסף.

<יוסף ג'בארין (הרשימה המשותפת):>
אבל אתה אומר שהם עבריינים, אתה פורמלית חייב לפנות אותם, אבל במדיניות האכיפה אם אתה תרחם עלינו. 
<תומר רוזנר:>
מה זה קשור?
<יוסף ג'בארין (הרשימה המשותפת):>
אם תרחם עלינו אתה תשאיר אותם, זה מה שאתה אומר.

<היו"ר דוד אמסלם:>
הבנתי. אני חייב לעלות למעלה. תומר, בנקודה הזאת לגבי הנושא של השינוי.

<עבדאללה אבו מערוף (הרשימה המשותפת):>
זה הדיון העקרוני שאנחנו דנים בו.

<היו"ר דוד אמסלם:>
זה דבר שנצטרך לטפל בו, בגלל שמה שהוא אומר זו הערה חשובה. 

<קריאות:>
- - - 

<ארז קמיניץ:>
צריך גם לזכור שעבירת שימוש גם בחוק היום היא עבירה. 

<ראיד אבו אלקיעאן:>
אני רוצה ברשותך, תן לי שתי דקות, 120 שניות של אימא של יעקב ששלחה אותי כשליח שלה לומר את הדברים של הילדים של יעקב. רוצים להשמיע לך אותם, אל תלך, אני רוצה להגיד לך אותם עכשיו. 

<היו"ר דוד אמסלם:>
אני אחזור. 

<ראיד אבו אלקיעאן:>
אבל אני רוצה עכשיו לפני שאתה הולך. קמתי בארבע בבוקר, התקלחתי, אשתי טבלה אותי בג'ריקן מים, אין לי אמבטיה, טבלה אותי בשביל להגיע לפה. אני חייב להגיד את זה.
<היו"ר דוד אמסלם:>
אתה יודע מה, בבקשה.
<ראיד אבו אלקיעאן:>
אמרה לי סבתא: הרגו את בני או רצחו את בני בדם קר ללא פשע בכפו. הגיעו בחשיכה, למרות שיש חוקים, לא שומעים לחוקים. החוק אומר להגיע להריסה אחרי שמונה, אבל הגיעו להריסה ופינוי, וזאת לא הייתה הריסה, זה היה כיבוש, זאת הייתה מלחמה. מדינת ישראל נלחמת בתושביה ובאזרחיה, זו בושה וחרפה. אני מכיר את זה ואני יודע מה אני אומר. ופה היום אתם באים עם לגיטימציה עוד יותר חזקה להכשיר חוק שיכשיר את הפשיעה מצד הגורמים, מצד המדינה, ומה עוד? לגבות את "רגבים", שהיא תנהל את המדינה. וחברים פה, "רגבים", שהם ינהלו את המדינה.

אני רוצה מדינה עם חזון ועתיד לכולנו ביחד. אז באסון שהיה באום אל-חיראן נספו שני אנשים חפים מפשע. אפילו השני ממש חף, כי הוא בא לאכוף חוק. אנחנו לא נגד חוק, אנחנו רוצים לאכוף חוק. אבל אני אומר קודם, באת והרגת ורצחת ועשית את הפשע שלך, גם הכפשת אותנו עם החוק, ובלי חוק הכפשת את שמנו, ואנחנו רק במגננה לנקות ולטהר את העוול שעשית עלינו, ואת כל מי שהיה שותף למעשה הזה. וזה בהסתה של החברים מ"רגבים", ובהסתה של חלק מהמדינה, מהמדיניות.
<היו"ר דוד אמסלם:>
אם אני נותן לך לדבר אתה לא - - - 

<ראיד אבו אלקיעאן:>
אז שנייה, תן לי עוד דקה.

<היו"ר דוד אמסלם:>
אני אתן לך עוד 15 שניות, ואני מבקש, אל תכפיש פה אף אחד, בסדר?

<ראיד אבו אלקיעאן:>
בסדר. אני לא מכפיש עכשיו.

<היו"ר דוד אמסלם:>
קח 20 שניות, אני רוצה להתקדם.
<ראיד אבו אלקיעאן:>
חוק זה הולך להפשיט את מערכת המשפט מערכיה ומהעשייה שלה. אנחנו רוצים באכיפה, אך אכיפה עם אלטרנטיבה, שתיתן אלטרנטיבה. אתה לא יכול לבוא ולהגיד לי עכשיו אני חציתי ברמזור אדום פה, ואין רמזור אדום. תעשה רמזור אדום, תקים רמזור אדום, תעשה את זה. התקווה שלנו לא אבדה. 
<היו"ר דוד אמסלם:>
תודה רבה.

<ראיד אבו אלקיעאן:>
אנחנו בעלי תקווה, לא רק אתם.

<היו"ר דוד אמסלם:>
אנחנו בעלי תקווה. אני קורא לעם ישראל היהודי לפני הערבי, השפוי, לבוא ולהציל את המדינה מהחרבה שלכם. 
<היו"ר דוד אמסלם:>
תודה, תודה.

<ראיד אבו אלקיעאן:>
אתם הולכים להחריב את המדינה. אנחנו רוצים לחיות בדו-קיום, בשותפות מלאה ובשילוב בכול ביחד. 
<היו"ר דוד אמסלם:>
תודה רבה.

<ראיד אבו אלקיעאן:>
תנו לנו את ההזדמנות הזאת. אל תחריבו, אל תהרסו את המדינה עם החוקים - - 

<היו"ר דוד אמסלם:>
תודה. תודה רבה.

<ראיד אבו אלקיעאן:>
- - שאתם כל הזמן יוצרים נגד המגזר הערבי רק.

<היו"ר דוד אמסלם:>
תודה רבה. לגבי הנושא של השימוש, נקודה מאוד חשובה, זה קריטי מבחינתנו.

<עבדאללה אבו מערוף (הרשימה המשותפת):>
על זה כבר דיברנו. 

<עבד אל חכים חאג' יחיא (הרשימה המשותפת):>
גם לתומר וגם לארז, רציתי הבהרה מהתחלה. ארז, זה מופנה אליך. בתחילת סעיף 212 ב-(א) רשום: בעל זכות במקרקעין. רציתי רק להבין, כי אתה היית גם בצוות 120 יום, והעלינו את העניין של רישוי מקרקעין, אני רוצה להבהיר מה זה בעל זכות מקרקעין. האם זה מי שרשום בטאבו, מי שיש לו חוזה? אני רוצה שזה גם יהיה ברור. 
<ארז קמיניץ:>
תסתכל על ההבהרות.

<עבד אל חכים חאג' יחיא (הרשימה המשותפת):>
כי אתה יודע, הבעיה של הרישום בטאבו הרי מוכרת, ודיברנו ויש גם בחוק ההסדרים את האפשרות להקל ברישום וכל הנושא הזה, וזה עוד לא מתקדם, וגם את העניין ההסדרה. אז אם אפשר להסביר את העניין הזה, כי אחרת יכול להיות שמי שבנה את הבית אין לו זכות אפילו לערער.

<ארז קמיניץ:>
תומר, העניין הזה של ההגדרה של בעל זכות במקרקעין - - -

<תומר רוזנר:>
אין הגדרה. נצטרך לתת הגדרה.

<עבדאללה אבו מערוף (הרשימה המשותפת):>
אבל שלא יצמצמו את זה.

<עבד אל חכים חאג' יחיא (הרשימה המשותפת):>
היום, איך שאני מבין את זה, זה מי שרשום בטאבו.

<ארז קמיניץ:>
 לא, זה לא נכון.
<תומר רוזנר:>
אין כוונה כזאת.

<עבד אל חכים חאג' יחיא (הרשימה המשותפת):>
אני יודע שאין כוונה, אבל אם נגיע לבית-משפט יקראו את מה שרשום פה. 

<קריאות:>
- - -

<תומר רוזנר:>
אנחנו נבהיר את זה. 

<(היו"ר אכרם חסון, 10:32)>
<היו"ר אכרם חסון:>
ההערה נכונה, נבהיר את זה, אבל בואו נשמע מה ארז אומר ונתקדם. 

<עבד אל חכים חאג' יחיא (הרשימה המשותפת):>
פניתי כדי לשמוע.

<ארז קמיניץ:>
יש פה דילמה ניסוחית, ואנחנו נתקלים בה לא רק בפרק הזה, אלא גם בפרקים האחרים של חוק תכנון ובנייה, וגם בפרקים אחרים בחוקים אחרים, איך אתה מגדיר בעל זכות במקרקעין. ברור לחלוטין, זה לא רק במגזר הערבי, יש מקומות רבים שהזכות הקניינית עדיין לא רשומה למרות שיש זכות לרשום אותה. הזכות להירשם כבעל זכות במקרקעין קיימת, אבל אתה לא נחשב עדיין כבעל זכות רשום במקרקעין כי יש - - -

<זאב בנימין בגין (הליכוד):>
חזקה היא זכות המקרקעין?

<ארז קמיניץ:>
השאלה איך אתה מגדיר.
<תומר רוזנר:>
במקרה הזה כן.

<קריאות:>
- - -

<עבד אל חכים חאג' יחיא (הרשימה המשותפת):>
ארז, אתם מגישים הגדרה?

<ארז קמיניץ:>
בדילמה הזאת של האם להגדיר חוכר ומחכיר ומי שיש לו חוזה שהוא יכול להירשם אתו, החלטנו שפה אנחנו לא נדוק פורטא בהגדרה כדי לא לייצר קשיים, וברור לחלוטין שמי שיש לו זכות להירשם כבעלים ייחשב כבעל זכות במקרקעין לעניין הזה. אני מציע במקום במקרקעין להוסיף את המילים לגבי מקרקעין.
<זאב בנימין בגין (הליכוד):>
מה הצעת?

<ארז קמיניץ:>
במקום "במקרקעין" "לגבי מקרקעין". יש לנו על זה תזה משפטית.

<היו"ר אכרם חסון:>
חברים, נמשיך.

<קריאות:>
- - -

<היו"ר אכרם חסון:>
בואו נכבד אחד את השני ונשמע את כל מי שביקש. פהמי חלבי, בבקשה.

<פהמי חלבי:>
אני רוצה להמשיך את מה שאמר ראש מועצת ערערה. לדעתי נושא השימוש הוא אחד הנושאים המהותיים ביותר בכל החוק הזה. ניקח לדוגמה נגיד את דליה ועוספיה, אתה מכיר את זה, יש לך 5,000 בתים ללא היתר, יש לך הרבה בתים שנבנו לפני 20 ועשר שנים, ועדיין אין להם היתר. 

<ארז קמיניץ:>
גם אחרי התוכנית שאושרה בדליה, גם אז? התוכנית as is המפורטת שאושרה לא מזמן בדליה, גם אחרי זה לא הוציאו היתרים? למה לא הוציאו היתרים?
<היו"ר אכרם חסון:>
הוציאו בוואדי אל פרש, יש תוכניות מפורטות נקודתיות. הוא מדבר באופן כולל על כל השכונות. 

<פהמי חלבי:>
אני מתמקד בתוכנית. איפה שיש אפשרות להוציא אז מוציאים. במה שאתה אומר לא כולם יכולים להוציא היתר. 
<ארז קמיניץ:>
למה?

<פהמי חלבי:>
לדעתי נושא השימוש זה אחת הנקודות המהותיות. צריך לקבוע בחוק שכל מי שיכול להוציא היתר, נגיד בעתיד כשיהיו תוכניות, אז שלא תהיה שם עבירת שימוש מתמדת לעוד עשר ו-20 שנה. זה מה שאני רוצה להגיד. 

<ארז קמיניץ:>
נדבר בענייני שימוש. אבל קודם כול צריך לזכור שגם לפי החוק הקיים היום, בלי קשר לתיקון הזה, עבירת שימוש היא עבירה, וגם היום אפשר להעמיד לדין במצבים שאפילו בהם עבירת הבנייה התיישנה אבל עדיין יש שימוש, אפשר להעמיד לדין גם היום. בחוק החדש יש כלים קצת יותר מוגברים בעניין הזה. אמרנו שנקיים על זה שיח, קבענו, אבל זה לא אומר שלא תהיה בכלל התייחסות לעבירת שימוש. תהיה התייחסות לעבירת שימוש.
<פהמי חלבי:>
עוד שני משפטים. אנחנו לא רוצים לחזור להתחלת הדיון. הרי כולם יודעים, כל הבנייה במגזר שלנו היא בנייה כתוצאה של מציאות מסוימת. 
<ארז קמיניץ:>
אבל אני לא מקבל.

<פהמי חלבי:>
זה הזמן לבוא ולעשות הסדר, לעשות תיקון, כיוון - - -
<ארז קמיניץ:>
הכול בכפוף לתכנון.

<פהמי חלבי:>
אני לא יודע אם זאת שאלה של הכול, תיקח בחור צעיר, נגיד הבן שלי, הבן של כל אחד, מה הוא אשם? מה הוא אשם אם הרשות - - -
<ארז קמיניץ:>
אם יש תוכנית מפורטת. אני רוצה לשאול אותך שאלה. אם יש תוכנית מפורטת הוא יכול להוציא היתר?

<פהמי חלבי:>
כן. 
<ארז קמיניץ:>
אז שיוציא אותו. אם הוא לא הוציא היתר על תוכנית מפורטת - - -
<פהמי חלבי:>
אבל לא בכל מקום. 

<מודר יונס:>
אבל אם אין תוכנית מפורטת מה המצב? הרי אם אתה בונה - - -

<ארז קמיניץ:>
אם הוא בלב שמורת טבע כנראה שהוא בחיים לא יקבל. 

<מודר יונס:>
אני לא מדבר על שמורת טבע. אני מדבר על - - -

<עבדאללה אבו מערוף (הרשימה המשותפת):>
ארז, אל תהיה ציני. ארז, בחייך, נו.

<ארז קמיניץ:>
לא, אתם הציניים. הייתם רציניים היום?
<עבדאללה אבו מערוף (הרשימה המשותפת):>
זאת התשובה?

<היו"ר אכרם חסון:>
חברים, חברים, בבקשה.

<ארז קמיניץ:>
אתם יודעים טוב מאוד במדיניות האכיפה איזה צווים אנחנו מוציאים. 

<עבדאללה אבו מערוף (הרשימה המשותפת):>
ארז, אנחנו יודעים, ואתה יודע מה - - -

<ארז קמיניץ:>
סליחה רגע, נאמרו פה דברים מאוד מאוד קשים קודם ולא הגבתי. אבל אתם יודעים טוב מאוד בתורת מדיניות אכיפה איזה צווים מדינת ישראל מוציאה גם במגזר הערבי וגם במגזר הדרוזי. אנחנו מדברים על צווים. איזה דברים נהרסים? על צווים שהם מחוץ לקו כחול, על דברים שהם בשמורת טבע, על דברים שהם על כבישים ועל תשתיות. אלו הדברים הראשונים שאנחנו מיישמים כמה שיותר מהר. נכון? אז יש גם מדיניות אכיפה. אז לתת כל הזמן את הדוגמאות על מי שנמצא שסגר מרפסת בלב המרקם הבנוי, נכון, זאת עבירת בנייה. אבל במדיניות האכיפה אנחנו אוכפים קודם כול את הדברים שהם בתשתיות, שהם בשמורות טבע וכו' וכו' וכו', ואחר כך אנחנו מגיעים למקומות היותר. 
<מודר יונס:>
לא, זה דבר לא נכון, בערערה הרסו עשרה בתים, כולם מחוץ לקו הכחול, כי תוכנית המתאר של ערערה התחילה ב-1980, אושרה ב-1996 באופק של 20 שנה, בערערה ב-2006 - - -
<ארז קמיניץ:>
בלי להכיר את הצווים, אני אומר לך שהדברים האלה נעשו במקומות שבהם האופק התכנוני שלהם אולי בשנת 3000 יגיעו לשם, בלי להכיר. 

<מודר יונס:>
אז אני יכול להגיד לך, לצערי - - -

<היו"ר אכרם חסון:>
עורך-דין מדר, אני אבהיר לך את זה ליד ארז כאן, תשמע, השר משה כחלון הנחה את מינהל התכנון לשבת עם כל ראשי הרשויות בארץ ולבוא לקראתם אם יש תכנון עתידי שיכול לפתור את הבעיות, ואם יש אפשרות להרחיב את הקו הכחול במסגרת המדיניות, ניתן לעשות את זה גם מבחינה תקציבית, יש תקציב לרשויות המקומיות. אנחנו הולכים לעידן חדש בתנאי שראשי הרשויות – יש חלק מהם שעושים עבודה נפלאה. 
אתמול ישבנו שלוש שעות עם שירה ברנד, יש ראשי רשויות שלא חוזרים אליה ולא מתכננים ולא מקדמים כאילו שאחר כך אלוהים ייתן לנו פתרונות, וכמובן שזה חבל. אבל אני אומר לך, יש מה שנקרא אור בקצה המנהרה. יש חלון הזדמנויות, כפי שאומר תומר כאן, ואני אומר לך, השר תומך, יושב-ראש הוועדה גם ישב אתנו והוא תומך, כולנו תומכים. כי אנחנו לא רוצים להעניש את האזרחים כשמישהו ישן בעמידה, מישהו לא טיפל באזרחים, מישהו פשע עם האזרחים, שהם היו עבריינים בעל כורחם. לכן, היום יש הזדמנות תוך שנתיים לתת את כל הכלים ולעצור את הכול על מנת לתת תקווה, וכל צעיר יתחיל לבנות בצורה רצינית. 

לכן, אם יש בעיה בערערה ספציפית נשמח לעזור לך ולסייע לך.

<מודר יונס:>
אני לא מדבר על בעיה ספציפית.

<היו"ר אכרם חסון:>
אני אומר, אם יש בעיה ספציפית.

<מודר יונס:>
ערערה היא לא בעיה ספציפית. אם אפשר להשלים מילה, ברשותכם.

<ארז קמיניץ:>
אדוני, אני רוצה להתייחס.

<היו"ר אכרם חסון:>
בבקשה.

<מודר יונס:>
שמעתי את מר ארז קמיניץ אומר דבר אחד, אם תבדוק את עניין אופק תכנוני בערערה למה שנהרס, עוד בשנת 3000 לא. אז אני רוצה לבשר לו שהתוכנית הכוללנית, שעבדנו עליה ביחד שהיום הופקדה, היא כן נתנה אופק תכנוני לכל הבנייה שנהרסה בערערה. כלומר, אם הבית הזה היה נמצא היום היית מוצא אותו באותו אזור של מגורים. 

<ארז קמיניץ:>
אז אני רוצה לענות.

<מודר יונס:>
זו נקודה אחת, קביעה אחת ברמת עובדה. ברמה נוספת, אתם מדברים על שנתיים, אנחנו מתחבטים, ראשי מועצות, אם לקחת אותם - - -

<ארז קמיניץ:>
אין שנתיים, רק שיובהר.

<מודר יונס:>
לא מחייב אותך, שמעתי את ד"ר אכרם.
<ארז קמיניץ:>
מאה אחוז. אז אני אומר אין הקפאה של שנתיים. הסיפור הזה שאומרים שיש הקפאה של שנתיים לא קיים, אנחנו לא מכירים אותו, היועץ המשפטי לממשלה לא מכיר אותו. אין דבר כזה. 

<היו"ר אכרם חסון:>
השר וראש הממשלה סיכמו על זה, וגם אני וגם יושב-ראש ועדה, ואנחנו הריבון, אנחנו מחליטים.
<ארז קמיניץ:>
אין בעיה, אבל עדיין יש שאלה של מדיניות אכיפה.
<מודר יונס:>
לא השלמתי.

<ארז קמיניץ:>
סליחה, אז תשלים.

<מודר יונס:>
אתם מדברים על תכנון, ערערה רק תיתן לכם דוגמה פשוטה. אני ב-2013 התחלתי ראש מועצה, התחלנו ממש עם התוכנית הכוללנית. היום אנחנו ב-2016, התוכנית אחרי ועדת היגוי.

<תומר רוזנר:>
2017.

<היו"ר אכרם חסון:>
2017.

<מודר יונס:>
סליחה, 2017.

<היו"ר אכרם חסון:>
התקדמנו עוד שנה.

<מודר יונס:>
ב-2017 הגשנו את התוכנית הזו למערכת המקוונת לצורך דיון בוועדה המקומית, אחר כך לוועדה המחוזית. שאל את גב' ליאת פלד מתכננת המחוז, היא תגיד לך שהצפי לאישור, אם הכול טוב ויפה, זה בעוד שנה וחצי. כוללנית לוקחת ארבע שנים וחצי, אנחנו מועצה שעבדה די קשה עם שיתוף ציבור, עם גיוס, מה שתרצה. 

<ארז קמיניץ:>
מה קורה עם מי שבונה על הכביש בתוך התוכנית?
<מודר יונס:>
אני אומר לך, אני ואתה צריכים להרוס את הבית שלו כאשר הוא - - -

<ארז קמיניץ:>
ומה קורה עם מי שבונה על שצ"פ שכתוב - - -

<היו"ר אכרם חסון:>
אותו מצב.

<מודר יונס:>
אני אומר לך, ואני ארים לך טלפון: תבוא תהרוס.

<ארז קמיניץ:>
מאה אחוז.

<מודר יונס:>
אני ארים לך טלפון ואגיד לך, בוותמ"ל 1,150 דונם שנתתם לערערה עכשיו, עורך-דין יונס ראש המועצה עומד כל יום ויום, מסתובב בבתים, מי שמתחיל, אומר לו: תהרוס.

<ארז קמיניץ:>
מאה אחוז.

<מודר יונס:>
אתה תרים טלפון לעורך-דין אבי כהן ותרים טלפון לאדון יובל, ואתה תמצא שזה המצב. 

<ארז קמיניץ:>
מצוין. אין בעיה.

<מודר יונס:>
הבעיה היא שברגע שכאשר חוק – אני מגדיר אותו דרקוני היום במצב כזה – מגביל אותי כל כך, האור בקצה המנהרה שמדבר עליו ד"ר אכרם הוא בינתיים חסום על-ידי מפלצת.
<ארז קמיניץ:>
זה לא נכון. אז מה שאתה אומר עכשיו לא נכון.
<מודר יונס:>
אני צריך תשובות ל-2,000 אנשים שלא יכולים לקבל היתר על לא עוול בכפם, שצריכים להמתין למפורטות, איחוד וחלוקה, מה שתרצה, עוד שנה וחצי. אחרי שנה וחצי רק יכולים להתחיל, כי בינתיים הוא צריך לאשר את הכוללנית. את התוכניות המפורטות שאני יוזם במקביל היום הם עדיין תלויות ותובעים אותה בצורה זו או אחרת, זה המצב. מה אני אומר? החוק יכול להיות במצב טוב, נהדר, כאשר יש לך תכנון מלא, אולי זה הפתרון, אני לא אתווכח אתך.

<ארז קמיניץ:>
אבל מה שאתה מדבר עליו - - -

<מודר יונס:>
מה שקורה היום בחברה הערבית, החוק הזה יהיה רק רעה צרה צרורה ולא יפתור בעיות. לעניין השימוש, במילה אחרונה, אתם מדברים על עניין מניעה של בנייה, אתה רוצה לעשות סדר. בית קיים עשר שנים, הבן-אדם גר שם, מה זה משנה אם עובר את עניין עבירת השימוש או לא. החוק הקיים יעניש אותו על שימוש, למה להגביר יותר ויותר את הענישה? מה הצפי? הרי לבן-אדם הזה אין יכולת לגור במקום אחר. מדיניות הממשלה, ואני אגיד את זה בצורה הכי ברורה, אנחנו מרגישים שבלשכות התכנון יש שינוי מאוד רציני כלפי החברה הערבית שרוצה לתכנן. אבל אני אומר לא מתוך - - - זה מתוך המדיניות של הממשלה. למה? 
<עבדאללה אבו מערוף (הרשימה המשותפת):>
זה לפי חוק, תומר, זה הדיון העקרוני שלנו. 

<מודר יונס:>
כי מה שקרה, שני דברים, אתה תמצא את האנשים מנצרת-עלית גרים בכרמיאל, זה לא טוב קודם כול; מצד שני, זה העלה לך את מחיר הדירות, וכל הטובים אצלנו מתוך הכפרים הלכו למקומות אחרים. אני אומר לך, בעניין הזה אולי אני והמדינה באותו מקום, לא אכפת לי, זה בסדר, אבל תעשו את התכנון קודם, תנו הזדמנות אצלנו קודם. אל תפילו עלינו איזשהו חוק דרקוני כזה ואתם - - -
<היו"ר אכרם חסון:>
עורך-דין מודר, אנחנו חייבים להמשיך. אני מבטיח לך, כל מה שסיכמנו עם ראש הממשלה ועם שר האוצר ועם דודי כאן בוועדה זה מה שיהיה במסגרת החוק. אם לא יהיה, אנחנו נלך נגד החוק. אנחנו צריכים לתת מה שנקרא הזדמנות שווה אחרי 68 שנים לאזרחים הפשוטים שדרכו עליהם במשך שנים רבות. ולא חשוב מי דרך עליהם, יכול להיות שגם ראש המועצה לא תכנן. זה לא מעניין אותי. 
מעניין אותי שהאזרח הפשוט היה עבריין בעל כורחו, אלא אם אלה שהזכיר ארז, ואני אתו, מי שבנה בתוואי כביש או מי שבנה בשצ"פ שצריך לבנות שם בית-ספר או גן-ילדים, אנחנו נגדו. והיום ישנם ראשי רשויות במגזר הערבי שעומדים על המשמר, עובדים קשה מאוד, הם בחזית מול האזרח ולא רשויות החוק, ולכן צריך לכבד אותם ולתת להם מינימום שנתיים. זה גם נאמר אצל נשיא המדינה לפני שבועיים, ושם היה שר הפנים והיה שר האוצר והיו נציגי הרשויות המקומיות, ואנחנו הולכים בכיוון הזה. 

<מודר יונס:>
- - -
<היו"ר אכרם חסון:>
בוא נעצור כאן, בבקשה, וניתן לחבר הכנסת אבו מערוף להמשיך בהסתייגויות שלו. 
<מודר יונס:>
דבר אחרון. קו כחול, ד"ר אכרם, תלוי אם הקו הכחול אופק תכנוני, זו הצרה הצרורה. איך תקבע אותו? אתה מדבר על שנתיים? קיבלתי משימה ממר דוד אמסלם, קיבלתי משימה מהנשיא, ישבתי עם מיטב המוחות שיש לנו בחברה הערבית לשרטט את הקו הכחול, בוא נראה אם מישהו יכול לעשות את זה. איזה אופק תכנוני? אין להם כל רישומים במחלקות התכנון, הם לא יודעים בכל כפר וכפר מה יש שם. עד שאני אעשה את זה רק למיפוי אולי זה ייקח לי שישה חודשים.

<ארז קמיניץ:>
אבל אמרת שעשית בערערה.

<מודר יונס:>
שייתנו לי שישה חודשים שלא נתקדם, נביא להם מיפוי. 

<עבדאללה אבו מערוף (הרשימה המשותפת):>
הוא מדבר בכלל, לא רק בערערה. הוא לא מייצג רק את ערערה, ארז, הוא מייצג את כולם.

<היו"ר אכרם חסון:>
ההערה ברורה.

<ארז קמיניץ:>
יש יישובים עם - - -

<היו"ר אכרם חסון:>
חברים, בואו לא נתעכב. אבו מערוף, בבקשה, הסתייגויות.

<עבדאללה אבו מערוף (הרשימה המשותפת):>
בקיצור, אני לא אוסיף לדבריו של חברי מודר, זאת העמדה העקרונית שלנו שהייתה מלכתחילה, ארז. 
<ארז קמיניץ:>
אתם רק שואלים ואתם לא נותנים - - -

<עבדאללה אבו מערוף (הרשימה המשותפת):>
ואמרנו שהחוק הזה הוא בעיתוי לא נכון, והחוק הזה לא אמור להיות עכשיו ולא אמור להתחיל עכשיו. לא רק בגלל שהוא חוק דרקוני, בגלל שהוא חוק לא נכון ולא טוב בזמן הזה. קודם נעשה את הדבר הנכון, לא נשים את העגלה לפני הסוס, ונעשה מה שצריך. ועד עכשיו, לצערי הרב, אין אף הסכמות, עם כל הכבוד לך, חבר הכנסת אכרם, חברי היקר אכרם חסון, אין הסכמות. ישבנו עם משרד ראש הממשלה, עם אלי גרונר, ישבנו מבחינה מקצועית, מבחינה פוליטית, ואמר לנו: אני אתן לכם תשובה. עד עכשיו לא נתן לנו תשובה. לפני ארבעה שבועות ישבנו אתו שעה שלמה, אני וחבר הכנסת לשעבר שהיה בוועדת הפנים, חבר הכנסת חנא סוויד, וישבנו בכל האחריות, בכל המקצועיות, עד עכשיו לא החזיר לנו תשובה. לחוקק חוק, לשים את העגלה לפני הסוס. 

מן הראוי שהחוק הזה, שלא מתחשב בכל הנסיבות התכנוניות שהיו 68 שנים, בכלל, מי שבנה לפני 60 שנה או לפני 40 שנה או ב-1986. לכן, אם כבר, אז נפסיק את החקיקה וזה הכול, ככה צריך לעשות. אם אנחנו רוצים להיות אמיצים וכנים ונכונים, להפסיק את כל החקיקה עכשיו, לתת הזדמנות כמו שביקשנו מכם, מרשות המינהל והתכנון, שנתיים-שנתיים וחצי, ואחר כך תחוקקו מה שאתם רוצים. ואני חוזר על מה שאמרתי. 

אבל עכשיו להתחיל להתווכח מחדש ולהתחיל לדון מחדש ולהמשיך בחוק, זה דבר פרדוכסלי עם כל ההצהרות. 
<היו"ר אכרם חסון:>
אבו מערוף, אני חייב רק לתקן דבר אחד.

<קריאות:>
- - -

<היו"ר אכרם חסון:>
שנייה.

<עבדאללה אבו מערוף (הרשימה המשותפת):>
זה מה שביקשנו, וישבנו, עד עכשיו לא קיבלנו תשובות.
<זאב בנימין בגין (הליכוד):>
- - -

<היו"ר אכרם חסון:>
אני אתן לך, חבר הכנסת בגין.
<עבדאללה אבו מערוף (הרשימה המשותפת):>
אתה לא מסכים, לא היית מסכים, ראש הממשלה מחליט - - 
<היו"ר אכרם חסון:>
אבל אני חייב, אבו מערוף.
<עבדאללה אבו מערוף (הרשימה המשותפת):>
- - עם כל הכבוד לך, ארז.
<היו"ר אכרם חסון:>
סליחה, אבו מערוף, אני חייב להגיד לך - -

<עבדאללה אבו מערוף (הרשימה המשותפת):>
דיברנו על זה כבר. 

<היו"ר אכרם חסון:>
- - כאן על יד כולם, אני מכבד - -

<עבדאללה אבו מערוף (הרשימה המשותפת):>
דיברנו על זה כמה פעמים. לכן - -

<היו"ר אכרם חסון:>
- - ואתה יודע מה דעתי - - 

<עבדאללה אבו מערוף (הרשימה המשותפת):>
- - צריך אומץ, שיבוא כאן מי שאחראי על המינהל והתכנון עכשיו שהוא שר האוצר ויגיד: אני מבטל את החוק, אני מפסיק את החקיקה. יש לו את האומץ?
<היו"ר אכרם חסון:>
אבו מערוף.

<עבדאללה אבו מערוף (הרשימה המשותפת):>
יש לו את האומץ לעשות את זה? בבקשה.

<היו"ר אכרם חסון:>
אבו מערוף, אני חייב להבהיר כאן - - -
<עבדאללה אבו מערוף (הרשימה המשותפת):>
- - - תעשו מה שצריך - -
<היו"ר אכרם חסון:>
אני חייב להבהיר לך כאן, ואנחנו עובדים מול החברים כאן - - 
<עבדאללה אבו מערוף (הרשימה המשותפת):>
- - עם כל הכבוד.

<היו"ר אכרם חסון:>
- - כמעט כל שבוע שלוש-ארבע פעמים, מאז שהיו הסכמות לא נהרס אף בית בתוך הקו הכחול, נהרסו שני בתים בכפר קאסם כי - - 

<עבדאללה אבו מערוף (הרשימה המשותפת):>
העניין הוא לא הקו הכחול.
<היו"ר אכרם חסון:>
- - הם נבנו על אדמת מינהל ומדינה. 
<עבדאללה אבו מערוף (הרשימה המשותפת):>
העניין הוא לא הקו הכחול בכלל.
<היו"ר אכרם חסון:>
אני יודע. אבל אני אומר לך כדי להבהיר. 

<עבדאללה אבו מערוף (הרשימה המשותפת):>
ביקשנו - - - את הקו הכחול.
<היו"ר אכרם חסון:>
מאז שהיה הסיכום, הסיכום מכובד על-ידי - - 

<עבדאללה אבו מערוף (הרשימה המשותפת):>
עם כל הכבוד. הקו הכחול - - 

<היו"ר אכרם חסון:>
- - כל הרשויות. 

<עבדאללה אבו מערוף (הרשימה המשותפת):>
- - זה התוכנית הכוללנית המפורטת.

<היו"ר אכרם חסון:>
מה ההסתייגות, אבו מערוף? מה ההסתייגות שלך שאנחנו צריכים לרשום?

<עבדאללה אבו מערוף (הרשימה המשותפת):>
קראתם?

<לירון אדלר מינקה:>
לסעיף 212.

<עבדאללה אבו מערוף (הרשימה המשותפת):>
בבקשה, אז נחזור. 
<היו"ר אכרם חסון:>
אחרי זה, ארז, רק שנייה, נרשום את ההסתייגות. 
<ארז קמיניץ:>
אני חייב לצאת לוועדה. 

<היו"ר אכרם חסון:>
יש לך הערות לפני זה? בבקשה. בואו לא נפריע.

<עבדאללה אבו מערוף (הרשימה המשותפת):>
בבקשה, תדבר, ארז.

<ארז קמיניץ:>
רציתי להגיד שהיו פה עניינים שאני רוצה להבהיר.

<זאב בנימין בגין (הליכוד):>
לפני שנייה רציתי לשאול, אולי גם ארז יוכל לענות.

<היו"ר אכרם חסון:>
בבקשה.

<זאב בנימין בגין (הליכוד):>
במצב המתואר של מחסור בתוכניות, מה החברים מצפים שיקרה בכל זאת במשך שנתיים? 
<עבדאללה אבו מערוף (הרשימה המשותפת):>
אתה רוצה שאני אענה לו?

<היו"ר אכרם חסון:>
אבו מערוף.
<עבדאללה אבו מערוף (הרשימה המשותפת):>
הוא מבטא את השאלה שלנו. 
<היו"ר אכרם חסון:>
ארז עוזב, בוא ניתן לו להשיב. 

<עבדאללה אבו מערוף (הרשימה המשותפת):>
לא, הוא מבטא את השאלה שלנו. 

<היו"ר אכרם חסון:>
שנייה.

<עבדאללה אבו מערוף (הרשימה המשותפת):>
אני רוצה שארז ישמע גם.

<היו"ר אכרם חסון:>
גם אני אתך אענה לו. יש לי גם תשובה, אבל בוא נשמע. 
<ארז קמיניץ:>
יש פה גלים גלים של התקפה, באיזשהו מקום צריך גם להשיב, אחר כך, אדוני, אני מוכן להשיב לשאלה שלך. בסופו של דבר השיח שקיימתי פה – שיח חד-צדדי שהתקיים עם ראש מועצת ערערה הוא בדיוק השיח שאנחנו מקיימים לעניין מדיניות אכיפה, אדוני. ואני חושב שהבהרתי את הדברים בפתח הדברים. כאשר אנחנו חיים במציאות שבה יש ריבוי עבירות בנייה במגזרים שונים, יחסית יותר לאחרים, ברור לנו שאנחנו לא יכולים להגיע לערערה מחר בבוקר ולהוציא צווי הריסה לסגירת מרפסת, כפי שנעשה, אדוני, ביישובים אחרים במדינת ישראל. 
ולכן, כל יישוב ומדיניות האכיפה המתאימה לו. אתם יודעים את זה, כל מי שיושב פה סביב השולחן יודע את זה שמדינת ישראל וגם הרשות המקומית לא פועלת לבצע את כל ההריסות במכה אחת, לא מחר בבוקר נהרוס 50,000 בתים לא חוקיים באום אל-פחם או בוואדי ערה. זה לא קורה. עובדים לפי מדיניות אכיפה, אז הסברתי מה מדיניות האכיפה. ואם לערערה יש קו כחול היום, אז כנראה שמה שמחוץ לקו כחול, מה שעל תשתיות, מה שעל כבישים, מה שעל שצ"פים עיקריים, מה שעל מוסדות חינוך שעתידים להיבנות, אם תהיה שם בנייה, אנחנו נפעל שם יותר בעוצמות. אבל אם יש סגירת מרפסת בלב היישוב או במקום שבכוללנית כתוב שהוא מיועד לבינוי רווי, אז זה יהיה פחות בסדר העדיפויות שלנו. יותר ברור מזה אני לא חושב שאפשר להגיע. מה שצריך לעשות, וכתבתי בעניין הזה - - -
<עבדאללה אבו מערוף (הרשימה המשותפת):>
יש יותר ברור מזה. ארז, יש יותר ברור מזה, יש.

<ארז קמיניץ:>
סליחה, סליחה, חבר הכנסת. 

<היו"ר אכרם חסון:>
אבו מערוף.

<ארז קמיניץ:>
תן לי עוד משפט אחד. כתבתי בעניין הזה מכתב לחבר הכנסת אחמד טיבי שפנה אלי, ואני אומר גם עכשיו, כל יישוב, רשויות האכיפה הפנימיות, היינו של הוועדה המקומית או של הרשות המקומית יחד עם – וניתן את כל הסיוע בעניין הזה – יחד עם אבי, המחלקה של אבי והמחלקה של בת אור, קובעים מדיניות אכיפה, פועלים לפיה. מה שבראש סדר העדיפויות במדיניות האכיפה ייאכף ב-level הראשון, ומה שבקצה מדיניות האכיפה, נגיע אליו כשנגיע. 

<היו"ר אכרם חסון:>
תודה רבה.

<מודר יונס:>
ארז, אני מנסה לשבת אתך כבר שבועיים. יש לי עשרה צווי הריסה, ויש לי בן-אדם שרוצים לפנות מהבית ועדיין לא ישבתי אתך. 

<ארז קמיניץ:>
מאה אחוז, אבל לא - - -

<מודר יונס:>
אז אני צריך היום - - -
<ארז קמיניץ:>
לא כל הזמן צריך לשבת אתי. ברוך השם, יש מערכת.

<מודר יונס:>
אין לי בעיה, תעביר לאבי כהן את הסמכות, והוא יגיד לי: הסמכות אצלי. 

<ארז קמיניץ:>
מאה אחוז. אין בעיה, בסדר גמור.

<מודר יונס:>
אתה עדיין אומר לי: אני בודק את זה. זה אנשים שלך, לא שלי. 

<היו"ר אכרם חסון:>
עורך-דין מדר, סליחה, אנחנו מתקדמים, אחרי זה אנחנו נטפל. 

<ארז קמיניץ:>
אדוני, אני חייב ללכת.

<היו"ר אכרם חסון:>
מאה אחוז. בבקשה, חברים.

<קריאות:>
- - -

<קריאה:>
סליחה, מדברים על חוק ועל קווי מתאר ועל קווי גבולות - - -

<היו"ר אכרם חסון:>
אני מבקש, חברים.
<קריאה:>
- - - על משפחות שנשארו כבר חודשיים בלי בית, מה האלטרנטיבה?
<היו"ר אכרם חסון:>
יש לכם ראשי רשויות כאן.

<קריאה:>
אין לנו ראשי רשויות. אנחנו מדברים על הנגב, על יישובים לא מוכרים, משפחות שלא - - -
<היו"ר אכרם חסון:>
אם תתפרץ אני אוציא אותך החוצה, ואנחנו לא נשמע אותך.

<קריאה:>
אבל זה כואב לי.
<היו"ר אכרם חסון:>
אני אתן לך לדבר ברגע שתקבל זכות דיבור, אני מבקש. בבקשה, תומר.
<תומר רוזנר:>
לעורך-דין קמיניץ, הייתה פה בקשה של חברי הכנסת שהמכתב שנשלח לחבר הכנסת טיבי יונח על שולחן הוועדה. 

<ארז קמיניץ:>
אין בעיה. תודה.
<היו"ר אכרם חסון:>
תודה רבה. בבקשה, אבו מערוף, ההסתייגויות, בבקשה.

<עבדאללה אבו מערוף (הרשימה המשותפת):>
היות שהעניין הוא שממשיכים לחוקק את החוק, לצערי הרב, ואתם לא רוצים לשמוע את הדבר הנכון ומתעקשים, והולכים עוד פעם על חוק דרקוני, חוק אכזרי לחלוטין, אז לצערי הרב אנחנו חייבים לגשת להסתייגויות, וכמה שאפשר למזער את הנזק שאמור להיות מהחוק הזה הדרקוני האכזרי, כמה שאפשר.
<היו"ר אכרם חסון:>
קדימה, אבו מערוף, בוא נרשום.

<עבדאללה אבו מערוף (הרשימה המשותפת):>
בסדר, אני מדבר. יש לי זכות לדבר.
<היו"ר אכרם חסון:>
בוא נתקדם, אין בעיה, כי הזמן רץ.

<עבדאללה אבו מערוף (הרשימה המשותפת):>
אז ככה, בהתחלה, ועל זה אנחנו מדברים, על כל החוק בכללו. 212(א) "בעל זכות במקרקעין" או כל המעורבים לפי הסעיף של מי שאומרים שמעורבים בעבירה, אתם זוכרים את הסעיף ההוא, לא יודע, 222.

<לירון אדלר מינקה:>
כן.

<תומר רוזנר:>
יפה.

<עבדאללה אבו מערוף (הרשימה המשותפת):>
נכון, נו, תומר, מה, הכרת אותי משהו אחר? כמה זמן אתה מכיר אותי? שנה?
<תומר רוזנר:>
שנה וחצי.

<עבדאללה אבו מערוף (הרשימה המשותפת):>
אז הכרת משהו אחר? התרשמת ממשהו אחר?
<תומר רוזנר:>
אני פשוט כל פעם מתפעל מחדש. 

<עבדאללה אבו מערוף (הרשימה המשותפת):>
לא מחדש, מתי שצריך. 

<היו"ר אכרם חסון:>
בבקשה.

<עבדאללה אבו מערוף (הרשימה המשותפת):>
אז כל המעורבים זה יוצא ב-222, להוסיף את זה. "(1) אם הבקשה לעיכוב הביצוע היא בעניין צו שניתן לגביו פסק-דין סופי – רשאי רק מי" שהציע, אותו דבר, כל המעורבים.

<תומר רוזנר:>
כל המעורבים, כן.

<עבדאללה אבו מערוף (הרשימה המשותפת):>
(1א) בקשה לעיכוב ביצוע לפי סעיף ניתן להגיש פעם אחת בלבד. אתם משאירים את הנוסח הזה? 
<היו"ר אכרם חסון:>
זה נקרא סעיף קטן (א).

<עבדאללה אבו מערוף (הרשימה המשותפת):>
כן, (א1).

<לירון אדלר מינקה:>
אבל כתוב שאם נתנו זמן קצר יותר אפשר להגיש את הבקשות - - -

<עבדאללה אבו מערוף (הרשימה המשותפת):>
איפה כתוב?

<לירון אדלר מינקה:>
ב-(ו). שאם נתנו עיכוב ביצוע לתקופה קצרה משישה חודשים הוא יכול להגיש עוד בקשה להשלים את הזמן.
<עבדאללה אבו מערוף (הרשימה המשותפת):>
אני אגיד ל-(ו).

<זאב בנימין בגין (הליכוד):>
עד שישה חודשים.

<עבדאללה אבו מערוף (הרשימה המשותפת):>
אנחנו אומרים עד שנה.

<זאב בנימין בגין (הליכוד):>
במצטבר.

<לירון אדלר מינקה:>
עד שישה חודשים.

<עבדאללה אבו מערוף (הרשימה המשותפת):>
במצטבר עד שנה.

<לירון אדלר מינקה:>
ויש עוד הצעה של הוועדה שזה יהיה עוד שישה חודשים.

<תומר רוזנר:>
על זה הוועדה עוד לא החליטה איזו עמדה היא מקבלת. יש פה שתי עמדות בעניין הזה.

<לירון אדלר מינקה:>
אבל הוועדה עוד לא החליטה.

<היו"ר אכרם חסון:>
קדימה.

<עבדאללה אבו מערוף (הרשימה המשותפת):>
דרך אגב, אני מבקש, שלא תגיד לי שדיברת בזמן הזה, יש לנו מ-11:00 עד 11:20 הפגנה מול משרד האוצר, וזכותנו לבקש להפסיק את הדיון מ-11:00 עד 11:20, או 11:25 או 11:30 לצאת להפגין.
<אוסאמה סעדי (הרשימה המשותפת):>
נזמין את כולם, כולל אדוני היושב-ראש.
<היו"ר אכרם חסון:>
בשמחה רבה. אני אתייעץ עם דודי. 

<עבדאללה אבו מערוף (הרשימה המשותפת):>
ולכן, אני מבקש שמ-11:00 עד 11:30 אכן שהדיונים יפסיקו. אתם רוצים עד 11:25? 
<היו"ר אכרם חסון:>
מבחינתי אין בעיה, אבל אני לא יושב-ראש הוועדה. תכף אברר.
<עבדאללה אבו מערוף (הרשימה המשותפת):>
אתה עכשיו מנהל את הוועדה, ואני מדבר אליך באופן אחראי, באופן מאוד חביב שאכן הדיונים יופסקו מ-11:00, מ-10:55 עד 11:25.
<היו"ר אכרם חסון:>
אבו מערוף, אתי אישית אין בעיה.

<עבדאללה אבו מערוף (הרשימה המשותפת):>
בסדר גמור.

<היו"ר אכרם חסון:>
בבקשה, בוא נתקדם.

<תומר רוזנר:>
תסיים את ההסתייגויות שלך לגבי הסעיף הזה.

<עבדאללה אבו מערוף (הרשימה המשותפת):>
שיהיה כתוב שם.
<לירון אדלר מינקה:>
מה לכתוב?

<עבדאללה אבו מערוף (הרשימה המשותפת):>
(ו) להעביר – למה הניסוחים האלה לא כל כך נכונים אפילו משפטית? עם כל הכבוד לתומר ועם כל הכבוד לארז. תעשו ניסוחים שיהיו מקובלים, שאני לא בתור עורך-דין, לא אוסאמה סעדי ולא יוסף ג'בארין ולא בני בגין, שהוא מבין יותר טוב בחוק, שיבינו אותם ישר או האזרח הפשוט יבין אותם. תעשו בשביל שנבין.
<היו"ר אכרם חסון:>
להפך, אבו מערוף, הם עשו את זה בכוונה כדי שאנחנו נשנה. 
<עבדאללה אבו מערוף (הרשימה המשותפת):>
אנחנו נשנה, אבל אנחנו משנים בגלל זה. תעשו את הניסוחים כמו שצריך, שיהיו מה שנקרא, בשפה - - -
<זאב בנימין בגין (הליכוד):>
אבל אפשר לתקן לפרוטוקול? 

<היו"ר אכרם חסון:>
בבקשה.

<זאב בנימין בגין (הליכוד):>
אדוני אמר שאני מבין בחוק יותר ממנו. לא, אני לא מבין בחוק. רק שיהיה ברור.
<לירון אדלר מינקה:>
אפשר לחבר את שני הסעיפים.

<היו"ר אכרם חסון:>
בבקשה, אבו מערוף.

<עבדאללה אבו מערוף (הרשימה המשותפת):>
אז לחבר את שני הסעיפים.

<תומר רוזנר:>
אני חושב שאפשר לקבל את זה.

<עבדאללה אבו מערוף (הרשימה המשותפת):>
(א2), אנחנו חוזרים לאותו צו עיכוב ביצוע "בית המשפט יחליט בבקשה" – אתם רושמים את זה? 
<לירון אדלר מינקה:>
כן.

<תומר רוזנר:>
ודאי.

<היו"ר אכרם חסון:>
כן.

<עבדאללה אבו מערוף (הרשימה המשותפת):>
"בית המשפט יחליט בבקשה לעיכוב ביצוע על יסוד הבקשה ותגובת הרשות האוכפת בלבד", "יחליט בבקשה לאחר שקיים דיון במעמד הצדדים", כמו שעשינו הסתייגות.

<תומר רוזנר:>
כמו בסעיף הקודם.

<עבדאללה אבו מערוף (הרשימה המשותפת):>
כן, בדיוק.

<זאב בנימין בגין (הליכוד):>
מה הבקשה?

<לירון אדלר מינקה:>
שהוא יקיים דיון.

<תומר רוזנר:>
הוא חוזר למעשה על ההסתייגויות שהוא אמר בסעיף הקודם, כי הסעיף הזה חוזר על הסעיף שהיה קודם.

<עבדאללה אבו מערוף (הרשימה המשותפת):>
זה הריסה, שם הייתה הפסקת עבודה. כאן זאת כבר הריסה. אותו דבר ב-(2) "על אף האמור בפסקה (1), בית המשפט רשאי לתת צו עיכוב זמני במעמד צד אחד," להוסיף: שהוא המבקש או שני הצדדים.

<תומר רוזנר:>
לא הבנתי את ההסתייגות. מה אתה מבקש להוסיף?

<עבדאללה אבו מערוף (הרשימה המשותפת):>
להוסיף (1), שהוא המבקש.

<תומר רוזנר:>
מה זה הוא המבקש?

<עבדאללה אבו מערוף (הרשימה המשותפת):>
מבקש העיכוב.

<היו"ר אכרם חסון:>
מבקש העיכוב, מגיש הבקשה.

<רוני טיסר:>
אתה רוצה שבמקום צד אחד יהיו שני הצדדים.

<תומר רוזנר:>
במעמד מבקש העיכוב?

<עבדאללה אבו מערוף (הרשימה המשותפת):>
כן, בטח, מובן.

<לירון אדלר מינקה:>
זאת הכוונה.

<עבדאללה אבו מערוף (הרשימה המשותפת):>
אז שהכוונה תהיה ברורה. הנה, עוד פעם אנחנו עושים את זה.
<היו"ר אכרם חסון:>
מאה אחוז.

<תומר רוזנר:>
חבר הכנסת אבו מערוף, אנחנו חייבים לדאוג לגלדה.

<עבדאללה אבו מערוף (הרשימה המשותפת):>
"ובלבד שתוקפו לא יעלה על 7 ימים", להוריד, עד תום התהליכים. 

<לירון אדלר מינקה:>
כן.

<תומר רוזנר:>
להוריד את השבעה ימים.

<היו"ר אכרם חסון:>
להוריד שבעה ימים. "בלבד שתוקפו לא יעלה על 7 ימים".

<תומר רוזנר:>
כמו שהוא אמר בסעיף הקודם.

<היו"ר אכרם חסון:>
זהו, סעיף (2)?

<עבדאללה אבו מערוף (הרשימה המשותפת):>
כן, אנחנו ממשיכים ל-(ב). קראתם את (ב)? 

<תומר רוזנר:>
קראנו את כל הסעיף. 

<עבדאללה אבו מערוף (הרשימה המשותפת):>
שמעתי, בסדר. "בית המשפט לא יעכב ביצוע צו", עוד פעם חזרנו על אותו דבר. "לא יעכב ביצוע צו בבקשה שהוגשה לפי סעיף זה, אלא מנימוקים מיוחדים" – מה זה נימוקים מיוחדים? אפשר לפרט מה זה נימוקים מיוחדים?

<תומר רוזנר:>
בבקשה, נציגי הממשלה.

<היו"ר אכרם חסון:>
חברים, מי מכם יכול להבהיר לנו?

<בת אור כהנוביץ':>
שוב, מדובר בחובת הנמקה. בית-המשפט יכול גם לתת החלטות לא מנומקות, ומדובר בחובת הנמקה מיוחדת.

<עבדאללה אבו מערוף (הרשימה המשותפת):>
מה זה? מידע חסוי? מידע ביטחוני? מה זה?

<זאב בנימין בגין (הליכוד):>
לא.

<עבדאללה אבו מערוף (הרשימה המשותפת):>
אז תגידו מה זה.

<בת אור כהנוביץ':>
לא מידע חסוי, אלא הצורך של בית-המשפט להסביר, לנמק את ההחלטה כדי שבאמת יהיה ברור שהייתה פה הצדקה מיוחדת לעשות את המהלך הזה. 

<היו"ר אכרם חסון:>
תראי, מניסיוננו, בבתי-משפט התובעים לפעמים באים עם כל מיני גישות דרמטיות, מפחידים את השופטים לא בדברים עיקריים. לכן הסעיף הזה חייב להיות ברור, שאנחנו נבין על מה אנחנו הולכים להצביע. זה כוללני.
<בת אור כהנוביץ':>
הסעיף הזה ברור, וחובת הנמקה כללית כזאת נמצאת בהרבה מאוד דברי חקיקה של הכנסת, והרעיון הוא שוב, שבית-המשפט ינמק את הדברים. אם היינו מתרשמים כמו שאדוני מתרשם שהתובעים מהלכים אימים על בית-המשפט אז לא היינו פה בכלל עם כל הצעת החוק הזאת.

<היו"ר אכרם חסון:>
הנימוקים, את מתכוונת לבתי-המשפט או לתובעים?
<עבדאללה אבו מערוף (הרשימה המשותפת):>
סליחה, אפשר לחזור על הדברים?
<היו"ר אכרם חסון:>
זה מה שאנחנו שואלים כי זה לא ברור.
<זאב בנימין בגין (הליכוד):>
הנימוקים של בית-המשפט, שהם יסוד להחלטתו של בית-המשפט. אין פה בעיה.
<בת אור כהנוביץ':>
הנימוקים הם נימוקים של בית-המשפט.

<היו"ר אכרם חסון:>
אז צריך לכתוב שבית-המשפט צריך לנמק. נימוקים מיוחדים שיירשמו.
<תומר רוזנר:>
זה מה שכתוב.

<לירון אדלר מינקה:>
זה מה שכתוב. כתוב שבית-המשפט לא יכול לעכב סתם, אלא הוא צריך לתת נימוקים מיוחדים למה הוא מעכב. הוא צריך למצוא סיבות מיוחדות לעכב. לפי החלטה של בית-המשפט, הכוונה של הסעיף להגיד שהוא לא יכול לעכב סתם, אלא אם הוא מוצא סיבות מיוחדות לעכב. 

<היו"ר אכרם חסון:>
חברים, יש לנו רק חמש דקות. אנחנו מכבדים את הבקשה של אבו מערוף, ואנחנו נפסיק את הדיון מ-11:00 עד 11:20, 20 דקות.

<עבדאללה אבו מערוף (הרשימה המשותפת):>
25.

<היו"ר אכרם חסון:>
בסדר, עוד חמש דקות זו לא בעיה.

<תומר רוזנר:>
תרוץ מהר.

<היו"ר אכרם חסון:>
אז תרוץ מהר כדי שנאפשר, יש לנו עוד שניים-שלושה שביקשו לדבר.
<עבדאללה אבו מערוף (הרשימה המשותפת):>
אני תמיד רץ מהר, מה לעשות. 

<היו"ר אכרם חסון:>
אבו מערוף, יש לנו חמש דקות, ניתן גם את הכבוד לאחרים. 
<עבדאללה אבו מערוף (הרשימה המשותפת):>
אני אמשיך?

<היו"ר אכרם חסון:>
או שתמשיך עכשיו או שתמשיך אחרי זה, מה שתחליט, כי אנחנו רוצים לתת לאחרים. 
<עבדאללה אבו מערוף (הרשימה המשותפת):>
אתה יושב-ראש הוועדה.
<היו"ר אכרם חסון:>
אני נותן לך את הכבוד, אתה תחליט.
<עבדאללה אבו מערוף (הרשימה המשותפת):>
תודה רבה. מישהו רוצה לדבר? להתבטא? אז בבקשה, אני מוכן.

<היו"ר אכרם חסון:>
אז בדקה אפשר, בבקשה.
<עבדאללה אבו מערוף (הרשימה המשותפת):>
הוא מחליט.

<היו"ר אכרם חסון:>
אולי זה יעזור לך גם לשמוע. יש לך הערות לסעיפים האלה?
<יעלה רענן:>
יש לי הערות באופן כללי על חוק הזה ואיך שהוא - - -
<תומר רוזנר:>
כללי.

<זאב בנימין בגין (הליכוד):>
אנחנו בהקראה עכשיו. 

<היו"ר אכרם חסון:>
כללי, אנחנו מתנצלים, כי אנחנו בהקראת סעיפים עכשיו. אם יש לך הערה לסעיפים האלה שהוזכרו כאן, בבקשה.
<יעלה רענן:>
הייתי פה קודם, וכשרציתי לדבר קודם לא הייתה אפשרות.
<היו"ר אכרם חסון:>
אז ניתן לך דקה, בבקשה.

<יעלה רענן:>
תודה רבה. יושבים כאן הרבה מאוד אנשים מהכפרים הלא מוכרים, וכאשר יש חוק תכנון ובנייה שמחייב תכנון ואין תכנון בנגב, אז העונש על זה שכל הכפר שלהם אמור להימחק, לדעתי הוא עונש מספיק סביר. ולייצר חוק או לתקן חוק כדי שבנוסף לכך שמוחקים להם את כל הכפר גם נותנים להם עוד פלילי ועוד קנסות, לא רק שזה לא הוגן בצורה לא נורמלית, זה רק מוסיף חטא על פשע. והייתי רוצה שפה לאנשים שסובלים מאותה מחיקת כפר גם תהיה הזכות לדבר. יש פה את ראיד אבו אלקיעאן, ומעיגל יצא, מעיגל מהמועצה האזורית לכפרים הלא מוכרים. 

<היו"ר אכרם חסון:>
תודה רבה. ניתן לבחור לידך שביקש לדבר, על אותם סעיפים, בבקשה.
<מאיר דויטש:>
מר קמיניץ יצא אבל הוא התייחס להיתר שממש בהישג יד, השאלה מה זה אומר היתר שבהישג יד. הוא אמר משהו שלא היה ברור כל כך לגבי אם יש תוכנית מתאר מפורטת שעברה התנגדויות, אבל עדיין לא מאושרת. אם אפשר בבקשה רק להבהיר את הנקודה הזאת.

<היו"ר אכרם חסון:>
אפשר להשיב לו, בבקשה?
<אשר זליגר:>
הפסיקה קובעת כתנאי לעיכוב ביצוע של צווים זה שההיתר נמצא בהישג יד מיידי. הישג יד מיידי זה אומר שאך עיכוב פרוצדורלי מעכב את הוצאתו, זו הפסיקה של בית-המשפט העליון ועל-פיו אמורים היום בתי-המשפט לפסוק.
<מאיר דויטש:>
מה זה אומר עיכוב פרוצדורלי? זאת אומרת, באיזה שלב?
<אשר זליגר:>
פרוצדורלי זה אומר שניתן, לא התחלה של הליך תכנוני, לא הגשת תוכניות, אלא שעקרונית ניתן להוציא את ההיתר, אבל הוא עדיין לא הוצא.
<היו"ר אכרם חסון:>
תודה רבה. יש לך דקה, תתייחס לאותם סעיפים, לא בכללי.

<ראיד אבו אלקיעאן:>
אני מתייחס בכללי.

<היו"ר אכרם חסון:>
לא בכללי.

<זאב בנימין בגין (הליכוד):>
אנחנו בהקראה, חברים, כללי כבר היה.

<ראיד אבו אלקיעאן:>
אנחנו יושבים, וקבע את זה בית-המשפט העליון, שאנחנו ברי רשות. 62 שנה אנחנו יושבים במקומנו, ואף אחד מהרשויות המוסמכות במדינה לא תכנן לנו את היישוב. ואמרתי את זה מקודם, אין לנו בעיה עם אכיפת חוק, אבל אכיפת חוק, קודם כול לתת אלטרנטיבה. ב-18 בינואר, ביום רביעי השחור היה אסון שבו נספו שני אנשים ששילמו בחייהם. 

<היו"ר אכרם חסון:>
נסכם.

<ראיד אבו אלקיעאן:>
ועדיין את האסון הזה אנחנו שורדים יום יום.
<היו"ר אכרם חסון:>
נסכם. 

<ראיד אבו אלקיעאן:>
והמשפחות נשארו ללא קורת גג. האם החוק בא - - -

<היו"ר אכרם חסון:>
אני אישית גם מטפל באום אל-חיראן. בוא נסכם, בזמנך החופשי תבוא אלינו, נשב בארבע עיניים ונבדוק איך אפשר דרך מינהל התכנון לעזור לך. זה לא הדיון כאן וזה לא יעזור לנו. בבקשה.
<ראיד אבו אלקיעאן:>
אבל הסיוע ההומניטרי - - -

<היו"ר אכרם חסון:>
זה לא יעזור לנו כאן. בבקשה. יש עוד מהחברים כאן מנציגי משרדים?

<ראיד אבו אלקיעאן:>
אז זה מה שהוא אומר שהיום רוצים לחוקק חוק על מנת לכסות את מכסת הפשיעה שנמצאת בחוק הזה.
<היו"ר אכרם חסון:>
אנחנו נשב ונדבר. אבו מערוף, יש לך עוד דקה, אתה רוצה?

<עבדאללה אבו מערוף (הרשימה המשותפת):>
כן, בבקשה, ננצל את זה.

<היו"ר אכרם חסון:>
קדימה, ואנחנו יוצאים להפסקה.

<תומר רוזנר:>
נסיים את ההסתייגויות על הסעיף הזה.

<עבדאללה אבו מערוף (הרשימה המשותפת):>
ואם נוכח כי העבודה או השימוש שעליהם חל הצו אינם מסכנים את שלום וביטחון הציבור, נוסיף את המילה ביטחון. 
<היו"ר אכרם חסון:>
שלום וביטחון?

<עבדאללה אבו מערוף (הרשימה המשותפת):>
כן, שלום וביטחון הציבור. אחרי זה להוסיף את המשפט יעכב.

<זאב בנימין בגין (הליכוד):>
ביטחון או בטיחות?

<היו"ר אכרם חסון:>
בטיחות, סליחה.

<זאב בנימין בגין (הליכוד):>
בטיחות, לא ביטחון.

<היו"ר אכרם חסון:>
שאלתי בכוונה.

<תומר רוזנר:>
בטיחות מופיע.

<עבדאללה אבו מערוף (הרשימה המשותפת):>
אחר כך נקודה. להוסיף משפט: בית-המשפט יעכב את צו הביצוע עד לגמר התהליכים.
<זאב בנימין בגין (הליכוד):>
אז זה הדרא קושיא לדוכתא.

<תומר רוזנר:>
אין פה תהליכים, זה בדיוק העניין, התהליכים הסתיימו.

<לירון אדלר מינקה:>
איזה תהליכים?

<זאב בנימין בגין (הליכוד):>
עבדאללה, חזרנו לנקודת ההתחלה.
<עבדאללה אבו מערוף (הרשימה המשותפת):>
אני יודע, אז נחזור. תמיד יש התחלה.
<לירון אדלר מינקה:>
איזה הליכים?

<תומר רוזנר:>
לאיזה תהליכים אדוני מתכוון?

<עבדאללה אבו מערוף (הרשימה המשותפת):>
עד לגמר התהליכים המשפטיים בעמדת שני הצדדים.
<היו"ר אכרם חסון:>
אבל התהליכים הסתיימו.
<עבדאללה אבו מערוף (הרשימה המשותפת):>
עוד לא הסתיימו בבית-המשפט, הם עוד לא הסתיימו.

<לירון אדלר מינקה:>
ב-211 ההליך הסתיים.

<עבדאללה אבו מערוף (הרשימה המשותפת):>
אז למה הסעיף הזה עוד פעם? 

<זאב בנימין בגין (הליכוד):>
אבל ההליכים כבר הסתיימו בסעיף זה.

<תומר רוזנר:>
אלה הליכים שכבר הסתיימו, כל הסעיף הזה.
<עבדאללה אבו מערוף (הרשימה המשותפת):>
הלאה, סעיף (ג), בסדר.

<זאב בנימין בגין (הליכוד):>
אבל, עבדאללה, הם כבר הסתיימו.

<לירון אדלר מינקה:>
זה עוד עיכוב ביצוע. אחרי שנגמר כל ההליך המשפטי מבקשים עוד קצת זמן, זה מה שאומר הסעיף הזה, אין כבר הליכים משפטיים.

<זאב בנימין בגין (הליכוד):>
אין.

<עבדאללה אבו מערוף (הרשימה המשותפת):>
אבל כתבנו שיש לתת עוד אפשרות.
<תומר רוזנר:>
זה בסעיף הקודם.

<היו"ר אכרם חסון:>
אבו מערוף, אתה צודק אם ההליכים המשפטיים היו ממשיכים, אבל בגלל שאין הליכים משפטיים ההסתייגות כבר מיותרת.
<עבדאללה אבו מערוף (הרשימה המשותפת):>
זה אחרי, ואתם נותנים עוד שישה חודשים, עד שנה.

<לירון אדלר מינקה:>
כן.

<היו"ר אכרם חסון:>
עד חצי שנה. 

<תומר רוזנר:>
או חצי שנה או שנה, מה שתחליטו. 

<עבדאללה אבו מערוף (הרשימה המשותפת):>
נחליט שנה.

<היו"ר אכרם חסון:>
אנחנו צריכים להחליט אחרי זה. 
<עבדאללה אבו מערוף (הרשימה המשותפת):>
אז זה כתוב הלאה, בסדר גמור. את סעיפים (ג) ו-(ד) אני מציע להשמיט או לחילופין על אף הוראות סעיף קטן (ב) לא יעכב בית-המשפט את ביצוע של הצו, להוריד את המילה לא. 
<תומר רוזנר:>
מה זה?

<זאב בנימין בגין (הליכוד):>
לעכב?

<עבדאללה אבו מערוף (הרשימה המשותפת):>
חזרנו על אותו דבר. כל הזמן חוזרים על זה. 

<היו"ר אכרם חסון:>
אבו מערוף, בוא נעצור כאן, הזמן שלך. חברים, יש לנו הפסקה עד שעה 11:25. הוספנו חמש דקות, אבו מערוף. 
<עבדאללה אבו מערוף (הרשימה המשותפת):>
תודה, תודה.

<(הישיבה נפסקה בשעה 11:05 ונתחדשה בשעה 11:25.)>
<היו"ר דוד אמסלם:>
רבותי, אני מתכבד לחדש את הישיבה. בבקשה.
<תומר רוזנר:>
אין הסתייגויות של אבו מערוף.
<לירון אדלר מינקה:>
הוא לא כאן.

<היו"ר דוד אמסלם:>
הוא לא כאן, בואו נתקדם.
<תומר רוזנר:>
הסעיף הבא שאנחנו עוברים אליו הוא סעיף 257 לחוק הקיים. אנחנו מדלגים על הפרק שמתייחס למערכת הביטחון, בעקבות הניסיון להגיע להסכמה עם גופי מערכת הביטחון לגבי הליך האכיפה במסגרת מערכת הביטחון. יש כאן נוסח שבינתיים שנוי במחלוקת בין הממשלה לבין צוות הוועדה, ולבקשתנו ניתן עוד זמן כדי לנסות בכל זאת להגיע להסכמה, ולכן זה יובא ביום חמישי. 
כרגע הפערים מוצגים בנוסח שבפניכם, אבל לא נדון בו כרגע. ולכן נדלג לעמ' 13, תיקון סעיף 257. הסעיף הזה מתייחס לסעיף קיים שמטרתו בעצם לאפשר למוסדות התכנון לקיים בדיקות וסקירות לצורך הליכי התכנון, לא לצורך הליכי פיקוח. הסעיף המקורי עסק גם בנושא פיקוח. כאן ייחדנו את הסעיף לנושאים שנותרו שאינם על נושאי פיקוח, אלא כשוועדה מקומית צריכה להיכנס למקרקעין כדי לעשות מדידות, בדיקות, לצורך התכנון או לצורך מתן היתר בנייה.

<לירון אדלר מינקה:>
תיקון סעיף 257, סעיף 5 ב.

"במקום סעיף 257 יבוא:

כניסה לשם עריכתה וביצועה של תוכנית –
לצורך עריכתה או ביצועה של תוכנית או לצורך קבלת החלטה בבקשה להיתר, רשאי מי שהורשה לכך על ידי הוועדה המקומית או על ידי הוועדה המחוזית להיכנס בכל עת סבירה לכל מקרקעין ולסקור, למדוד או לבדוק אותם, ובלבד שלא ייכנס לבית מגורים אלא בהסכמת המחזיק ולא ייכנס למקרקעין שבהחזקת צבא ההגנה לישראל או שלוחה אחרת של מערכת הביטחון שאושרה על ידי שר הביטחון אלא באישור של מי שהוסמך לכך על ידי שר הביטחון."

<תומר רוזנר:>
גם לגבי הסעיף הזה בעצם יש לנו עוד כמה הערות שעוד לא לבנו אותן עם הממשלה. אני רק אגיד אותן בקצרה: אחד, אנחנו חושבים שכניסה לכל מקרקעין צריכה להיות מלווה בהודעה מראש, וכניסה למקרקעין שהם בית מגורים צריכה להיות בהסכמה של מחזיק שהוא בגיר. אלה שני הדברים העיקריים, לדעתי.

<לירון אדלר מינקה:>
ובשעות היום.

<תומר רוזנר:>
ושהכניסה תהיה בשעות היום. אנחנו עדיין צריכים ללבן את זה עם הממשלה.

<היו"ר דוד אמסלם:>
בסדר. 

<לירון אדלר מינקה:>
הסעיף הבא, תיקון סעיף 258 –
"בסעיף 258 לחוק העיקרי, במקום "ייצג את הוועדה מי שהיועץ המשפטי לממשלה הסמיכו לכך" יחול סעיף 252".

<תומר רוזנר:>
זה תיקון טכני שמבהיר שבעצם מי שמייצג את הוועדה המקומית, שהיא ועדה מרחבית, בהליכים פליליים בפני בית-המשפט הוא תובע שהוסמך על-ידי היועץ המשפטי לממשלה. בעצם אין פה שינוי. למעשה, זה שינוי טכני. הסעיף כבר הוקרא בפרק העיקרי. בעצם מי שמייצג את הוועדה המרחבית, כמו כל מוסד תכנון אחר שפותח בהליכים פליליים, הוא תובע שהוסמך על-ידי היועץ המשפטי לממשלה. 
<לירון אדלר מינקה:>
תיקון סעיף 259 – זה בעצם תיקון לסעיף שמדבר על התחולה של החוק על המדינה. יש לנו כאן מחלוקת עם הממשלה, אבל יש כאן דברים מחוקים, אז אקריא בעצם לפי הנוסח של הממשלה, שמציעה להגיד ככה:
"בסעיף 259 לחוק העיקרי – בסעיף קטן (א), במקום "פרט לסעיף 239" יבוא "פרט לסעיף220".

זאת אומרת, לפי כוונת הממשלה יש תחולה על המדינה.

<תומר רוזנר:>
אין תחולה על המדינה.

<לירון אדלר מינקה:>
החוק הכללי חל על המדינה, אבל פרק י' של האכיפה והעונשין לא חל על המדינה, חוץ מהאפשרות לתת למוסדות המדינה צו הפסקה שיפוטי.
<היו"ר דוד אמסלם:>
למה?

<לירון אדלר מינקה:>
אולי אסיים.

<אשרת מימון:>
זה הדין הקיים.

<לירון אדלר מינקה:>
זה המצב הקיים.

<היו"ר דוד אמסלם:>
קשוט עצמך, אחרי זה קשוט אחרים.

<תומר רוזנר:>
בוא נשמע את הניסוח. ניתן להם להסביר.
<לירון אדלר מינקה:>
ההצעה שהצענו היא שבסעיף קטן (א) –

"המילים: "אולם לא יחולו עליה הוראות פרק י', פרט לסעיף 239" יימחקו. אחרי סעיף קטן (ב) יבוא: "(ב1) הליך אכיפה לפי פרק י' כלפי המדינה ינוהל בידי היחידה הארצית לאכיפה או בידי המחלקה לאכיפת דיני מקרקעין, בלבד".
זאת אומרת שפרק י' של אכיפה ועונשין יחול על כל מוסדות המדינה, אבל את תהליכי האכיפה לא ינהלו תובעים של רשויות מקומיות. 

<היו"ר דוד אמסלם:>
בסדר גמור.

<תומר רוזנר:>
וכמובן לנושא של מערכת הביטחון יהיה הסדר מיוחד.

<לירון אדלר מינקה:>
ויש כאן עוד סעיף –

"בסעיף קטן (ג), במקום "לפי סעיף 239" יבוא "לפי הוראות פרק י'".
<היו"ר דוד אמסלם:>
תסבירו לי את המהות. 
<בת אור כהנוביץ':>
בסופו של דבר המדינה חייבת לפעול על-פי חוק.

<היו"ר דוד אמסלם:>
את בטוחה?

<בת אור כהנוביץ':>
לגמרי. בראש ובראשונה. 

<היו"ר דוד אמסלם:>
טוב. ברוך השם. לפחות זה.

<בת אור כהנוביץ':>
ולא נזקקים כלפיה הליכי אכיפה, אלא מספיקה אמירה ברורה של גורמי האכיפה, בראשם היועץ המשפטי לממשלה. אם יש חריגה מהוראות החוק, היועץ המשפטי לממשלה מנחה לפעול על-פי החוק, ודי בדבר הזה. 
<היו"ר דוד אמסלם:>
ועדיין, למה אתם מתנגדים לסעיף?

<בת אור כהנוביץ':>
רק אוסיף. צריך לזכור שהמאשימה בהליך הפלילי, המדינה עצמה, לא יכולה להעמיד לדין את עצמה, יש בדבר הזה קושי.

<תומר רוזנר:>
מה זאת אומרת?

<בת אור כהנוביץ':>
המאשימה בהליך פלילי לפי סעיף 11 לחוק סדר הדין הפלילי היא מדינת ישראל. 
<היו"ר דוד אמסלם:>
נו, ו-? מדינת ישראל יכולה לתבוע את משרד הבריאות, להגיש נגדו איזשהו הליך פלילי אם הוא לא עמד על החוק בנושא כזה או אחר? זה פקיד, זה מישהו שמבצע את הפעולה. זה לא איזשהו משהו אמורפי.

<בת אור כהנוביץ':>
אין שום בעיה עדיין לנהל הליכים נגד נושאי משרה, אבל לא נגד - - -

<היו"ר דוד אמסלם:>
תסבירי לי. המדינה, את מדברת אתי כאילו זה איזה משהו למעלה, אמורפי, שאנחנו לא יודעים מי זה. נניח שעכשיו בא מישהו והחליט שהוא בונה עכשיו את המשרד של עצמו. אין לו משרד. יורד לחצר, מזמין בלוקים ומתחיל לבנות. 
<קריאה:>
זה לא כמדינה. אז זו לא המדינה.

<בת אור כהנוביץ':>
אז הסעיף הזה לא מונע את המשך פעולות האכיפה נגדו גם על-ידי ועדה מקומית.

<היו"ר דוד אמסלם:>
לא הבנת. עכשיו הבן-אדם הלך, החליט שעל שטח ציבורי הוא בונה. 
<בת אור כהנוביץ':>
במצב כזה הוא לא המדינה, ואין שום בעיה גם שהוועדה המקומית תנהל נגדו הליכים.

<תומר רוזנר:>
הוא לא פעל בשם עצמו.

<היו"ר דוד אמסלם:>
הוא פעל בשם המדינה, הוא בנה את המשרד של המדינה.
<בת אור כהנוביץ':>
לא כל עובד מדינה כשהוא עושה פעולה הוא פועל בשם המדינה.

<היו"ר דוד אמסלם:>
לא הבנתי. מה שאת אומרת לי כרגע הוא שהמדינה חסינה בפני כל נושא?
<בת אור כהנוביץ':>
לא, חס וחלילה. המדינה כפופה כמו כולם לכל חוק, בוודאי לחוק התכנון והבנייה, אבל לא נדרשת בעניין - - -
<תומר רוזנר:>
מה שאמרת לא נכון לפי סעיף 42 לפקודת הפרשנות, כידוע.
<בת אור כהנוביץ':>
לא נדרשת כאן אכיפה נגד המדינה עצמה. צריך גם לזכור שכיוון שסעיף 222, כולל כל בעל זכות במקרקעין, ולמדינה יש בעלות בקרקע רבה.
<היו"ר דוד אמסלם:>
אז את אומרת שזה בא דרך הסעיף הזה?

<בת אור כהנוביץ':>
אני אומרת שבסיטואציה כזאת עלול להיות שימוש לרעה בסעיף הזה לצורך ניגוח והעמדה לדין של המדינה על קרקעות שבעצם לא היא מחזיקה, אלא היא מנהלת רק דרך רשות מקרקעי ישראל.
<תומר רוזנר:>
בת אור, את יכולה להסביר איך החשד הזה מתעורר?
<בת אור כהנוביץ':>
בגלל שהאחריות לפי סעיף 222 היא על כל בעל מקרקעין.
<תומר רוזנר:>
אכן.

<בת אור כהנוביץ':>
מדינת ישראל רשומה בטאבו כבעל מקרקעין. 

<תומר רוזנר:>
אבל מי יינגח אותה?

<בת אור כהנוביץ':>
הוועדה המקומית שתנהל. 

<תומר רוזנר:>
אבל אמרנו שרק יחידת אכיפה.

<בת אור כהנוביץ':>
אז תהיה לך פנייה ועתירה מינהלית נגד המדינה, למה לא במקביל הפלילי שמנהלת הוועדה המקומית לא מנוהל גם הליך נגד המדינה. כשברור לכולם שבעצם יש לה מעמד מיוחד מבחינת היכולת שלה להשפיע על מה שקורה במקרקעין על-ידי כל מחזיק ומחזיק בנפרד.
<היו"ר דוד אמסלם:>
אני רוצה להבין. בת אור, לא הבנתי את הרעיון. את כופרת בזה שאם נניח מישהו מרשויות המדינה, הסברתי, זה מישהו, יש לו שם פרטי ושם משפחה, זה לא המדינה בנתה, זה משה לוי החליט מתוך רצון טוב. חסר לו בתחנת הכיבוי עכשיו – ואני נותן לך דברים שקרו – חדר כושר, כי הוא רוצה לעשות כושר לכבאים. הוא בונה להם חדר, אומר להם: רבותי, תביאו בלוקים, נבנה מחר בחצר. מדינה. שואל.
<בת אור כהנוביץ':>
העובדה שהוא עובד מדינה עוד לא הופכת כל פעולה ופעולה שהוא עושה - - -
<היו"ר דוד אמסלם:>
איך את מגדירה מדינה?

<בת אור כהנוביץ':>
המדינה מוגדרת בחוק.

<היו"ר דוד אמסלם:>
תסבירי לי איך את מגדירה? כשאני מגדיר עבודה שהמדינה עושה, לכאורה, מישהו פועל מטעם המדינה. תסבירי לי את מה הכוונה שלך ב"מדינה". כשהמדינה עושה, בונה משהו.
<תומר רוזנר:>
בונה קומה נוספת לבית-חולים, למשל.
<היו"ר דוד אמסלם:>
קומה נוספת עם תוכנית שהיא ממציאה ולא אישרה אותה, מה? תסבירי לי איך.
<בת אור כהנוביץ':>
אם מדובר בקבלת החלטה במסגרת הסמכות המינהלית - - -
<היו"ר דוד אמסלם:>
תסבירי לי מי. קצין הכיבוי, זה לא טוב? היועץ המשפטי, זה טוב? מי מקבל את ההחלטה הלא חוקית?
<בת אור כהנוביץ':>
מנכ"ל משרד ממשלתי שמקבל החלטה.
<היו"ר דוד אמסלם:>
המנכ"ל מחליט, זה בסדר?

<בת אור כהנוביץ':>
זה לא תקין. 

<היו"ר דוד אמסלם:>
אני שואל. מפקד הכיבוי, זה לא בסדר, זה לא מדינה. 

<בת אור כהנוביץ':>
שניהם זה לא בסדר. 

<היו"ר דוד אמסלם:>
אני רוצה להבין איפה החיתוך. אני שואל שאלה, קצין משטרה בתחנה מסוימת – לא קצין משטרה, למנהל בית-ספר חסרות סככות, הוא רוצה לבנות – דרך אגב, משהו טוב, חסר לו קיוסק בבית-הספר. 
<תומר רוזנר:>
אלו לא דוגמאות אמיתיות.

<היו"ר דוד אמסלם:>
חסר לו קיוסק. באו הילדים ואמרו לו: אדוני המנהל, אין לנו קיוסק בבית-הספר. אמר להם: חבר'ה, אין בעיה. קרא לאב הבית, אמר לו: ממחר תביא בלוקים, נבנה אחלה קיוסק, גם נשתדל שהוא יהיה עם שולחנות, כיסאות. החליט לעשות אותו גדול, כי החבר'ה רוצים גם לשבת. זה לא המדינה.
<בת אור כהנוביץ':>
לא.

<היו"ר דוד אמסלם:>
ומנכ"ל משרד החינוך הוא המדינה?

<בת אור כהנוביץ':>
אם הוא קיבל את ההחלטה הזאת במסגרת תפקידו.

<היו"ר דוד אמסלם:>
גם זה קיבל את ההחלטה במסגרת התפקיד שלו. 

<בת אור כהנוביץ':>
זה לא במסגרת הסמכויות שלו.

<היו"ר דוד אמסלם:>
אבל אנחנו מדברים על משהו שהוא לא חוקי, לאף אחד אין סמכות לעשות אותו. 
<בת אור כהנוביץ':>
למנכ"ל יש סמכות לקבל החלטות. הוא לא יכול לקבל החלטה לפעול בניגוד לחוק.
<היו"ר דוד אמסלם:>
אני עוד לא שם, ברור.

<תומר רוזנר:>
אבל זה מה שהוא עשה.

<היו"ר דוד אמסלם:>
בת אור, אני רוצה לחדד רק את הרציונל. עזבי אם אני מסכים אתך. אני רוצה להבין מה זה המדינה אצלך, איפה את עושה את החיתוך בין הגנן לבין מנהל בית-הספר לבין קצין המשטרה הקטן לבין המפכ"ל לבין מנכ"ל משרד החינוך. תסבירי לי מי זה המדינה ומי זה על דעת עצמו.
<בת אור כהנוביץ':>
שוב, צריך להבין, קודם כול המדינה היא אישיות משפטית נפרדת, והיא יכולה להיתבע בעצמה בלי שבעל תפקיד מסוים בה עומד לדין, וזה חלק מהמשמעות של הדבר הזה. האפשרות להעמיד לדין נושאי תפקידים, נושאי משרות או עובדי ציבור מסוימים היא שאלה נפרדת. אבל כאן אנחנו מדברים על האחריות הפלילית של המדינה.

<היו"ר דוד אמסלם:>
אין דבר כזה אחריות פלילית של המדינה כמדינה. אחריות פלילית זה מול מישהו ספציפי. 
<תומר רוזנר:>
אורגן, תורת האורגן.

<בת אור כהנוביץ':>
כמו שאנחנו מעמידים לדין רשות מקומית או מעמידים לדין חברה, אין שום מניעה מבחינת המשפט הפלילי להעמיד לדין תאגיד, והמדינה היא תאגיד.
<תומר רוזנר:>
אתה מדבר על אורגן.

<היו"ר דוד אמסלם:>
אשאל שאלה אחרת, אם ראש העיר קיבל החלטה לבנות בית-ספר לא חוקי, אפשר להעמיד אותו לדין?
<בת אור כהנוביץ':>
כן.

<היו"ר דוד אמסלם:>
הוא לא מדינה. הוא עדיין לא מדינה, ונראה לך שזה בסדר?
<תומר רוזנר:>
את הרשות המקומית יעמידו לדין.

<היו"ר דוד אמסלם:>
את הרשות המקומית אנחנו יכולים להעמיד לדין פלילי?

<קריאות:>
- - -

<קריאה:>
אתה לא יכול.

<היו"ר דוד אמסלם:>
אני עוד לא שם. אני רוצה להבין את הרעיון. רשות מקומית אפשר להעמיד לדין פלילי כרשות?
<בת אור כהנוביץ':>
כן.

<היו"ר דוד אמסלם:>
מי זה הבן-אדם שם?

<בת אור כהנוביץ':>
לא חייב להיות בן-אדם.

<היו"ר דוד אמסלם:>
זאת אומרת, רק הרשות.

<תומר רוזנר:>
לרשות אין ידיים.

<היו"ר דוד אמסלם:>
אני רוצה להעמיד מישהו, אז אני רושם למשל, תיק פלילי נגד עיריית רמת-גן, אבל מי הבן-אדם שאני מעניש?
<קריאות:>
- - -

<בת אור כהנוביץ':>
העירייה משלמת.

<אשר זליגר:>
שם בדרך כלל נעמיד לדין גם בהליכים - - -

<היו"ר דוד אמסלם:>
נניח שזה לא קנס. נגיד שזה מאסר, מי נכנס? כל העירייה? 
<בת אור כהנוביץ':>
יש הוראות בדין הפלילי שמאסר אתה לא מחיל בסיטואציה כזאת, אבל אין מניעה מבחינת הדין הפלילי להעמיד לדין.

<היו"ר דוד אמסלם:>
אז למה החרגת גם את הגופים של המדינה להעמיד אותם לדין?
<בת אור כהנוביץ':>
כמו שאשר התחיל לומר, אין לנו מחלוקת לגבי הרציונל ולגבי החובה של המדינה, על כל רשויותיה, לפעול על-פי חוק בראש ובראשונה לפני שהיא אוכפת את זה כלפי אזרחים אחרים. אבל בסופו של דבר בהחלט אין מניעה מהותית שינוהלו נגדה הליכים. בסופו של דבר המניעה היא מניעה טכנית. יש קושי טכני לבצע את הדבר הזה.
<קריאה:>
מדינת ישראל נגד משרד הבריאות.

<היו"ר דוד אמסלם:>
אני לא רואה בעיה.

<בת אור כהנוביץ':>
מבחינת התפיסה לא יהיה זה נכון לומר – בעצם זה רק מחליש ומעמיד את המדינה, במקום להגיד שיש לכם חובה מוגברת, ולכן אתם לא אוכפים, אלא באמירה בודדת של היועץ המשפטי לממשלה אתם מיישרים קו ולא חורגים יותר משום דבר.

<היו"ר דוד אמסלם:>
אגב, זה לא סותר. להפך.

<בת אור כהנוביץ':>
אנחנו חושבים שהאמירה הזאת - - -

<היו"ר דוד אמסלם:>
זה בכלל לא סותר. נהפוכו, אני בהחלט חושב שהמדינה, מה שנקרא קשוט עצמך ואחר קשוט אחרים. דרך אגב, כלל שאתה יותר בכיר – זה לא אני קבעתי, וזה גם כללים שלא צריך להרחיב בהם יותר מדי, זה גם ברור מאליו – המדינה היא האחרונה שאמורה לעבור על החוק. קודם כול לשמור על החוק. זה לא פוטר אותה מעונש אם היא עוברת על החוק. יכול להיות שהיועץ המשפטי יגיד לה – הרי זה בסוף מישהו.

<בת אור כהנוביץ':>
וינהלו הליך פלילי נגד המדינה, והיא תשלם קנס שיכנס חזרה לאוצר המדינה?

<תומר רוזנר:>
אבל זה לא רק הליך פלילי.

<היו"ר דוד אמסלם:>
זה לא רק הליך פלילי.

<לירון אדלר מינקה:>
אפשר גם לחייב להרוס.
<היו"ר דוד אמסלם:>
אפשר אולי לחייב אותה להרוס.
<בת אור כהנוביץ':>
לחייב להרוס אני לא צריכה, כי אם המדינה - - -
<היו"ר דוד אמסלם:>
אפשר לחייב אותה לא להשתמש במבנה, להרוס, אפשר לחייב אותה להפסיק את העבודה.

<בת אור כהנוביץ':>
ודאי, אבל זה קיים. צו הפסקה שיפוטי קיים, ואין בעיה עם הדבר הזה. 
<אשר זליגר:>
תומר, אפשר להוסיף גם צו הריסה. 

<בת אור כהנוביץ':>
אין צורך, בעינינו, להטיל על המדינה צווי הריסה, כי בסופו של דבר המדינה יכולה לעשות את זה בעצמה.

<היו"ר דוד אמסלם:>
בת אור, הבנתי. אני מציע לכם רק אף פעם לא לנהוג במוסר כפול. אני רוצה להתקדם. 

<תומר רוזנר:>
אני רוצה להתייחס.

<היו"ר דוד אמסלם:>
בבקשה, תומר.

<תומר רוזנר:>
אני חושב שאנחנו פה בוויכוח עקרוני שהתעורר לא פעם ראשונה. זה התעורר לנו בנושא של אכיפה של הגנת הסביבה מול צה"ל, כזכור, ובנושאים נוספים. למרבה ההפתעה, כל הדוגמאות שיושב-ראש הוועדה ציין כדוגמאות היפותטיות כביכול, הן דוגמאות שקרו בפועל, גם לגבי הכיבוי שעשה את מה שעשה, לא אציין את המקום, אבל יש מקרה בדיוק כזה, גם לגבי תחנת המשטרה שנבנה שם מבנה נוסף, ויש מקרים נוספים.
<אשר זליגר:>
כל מוסדות המדינה בחריגה.

<תומר רוזנר:>
בית-חולים שמשתמש עד היום בכמה קומות של בית-החולים שבנה שלא כדין בעיר מסוימת, ועוד ועוד ועוד דוגמאות שהדברים לא מתבצעים לפי החוק. יש חקיקה פלילית לא מעטה מ-15 השנים האחרונות שמכילה הוראות פליליות על המדינה. אין בזה שום חידוש, עשינו את זה בוועדה הזאת במספר לא מועט של חוקים. ויש גם חוקים אחרים כמובן, לא בוועדה הזאת, לעניין אותו חוק דין המדינה כדין כל אדם. ובחוק גם קיימים סעיפים פליליים שלא הוחרגו. 
החוק היחיד – בדקנו את זה כשעשינו את הבדיקה לגבי כל החקיקה, וחיכינו להזדמנות לתקן – החוק היחיד שמחריג את המדינה בנושא של הליכים פליליים הוא חוק התכנון והבנייה. קיים סעיף 42 לפקודת הפרשנות שמקורו בכתר האנגלי, שכמובן הכתר האנגלי לא יכול לעשות טעות, וסעיף 42 לפקודת הפרשנות שירשנו מהמנדט קובע שחוקי המדינה לא יחולו על המדינה, אלא אם נאמר במפורש אחרת. הסעיף הזה זכה לביקורת נוקבת של בית-המשפט בשורה ארוכה של פסקי-דין, וההתנגדות כאן היא התנגדות שאנחנו לא יכולים להבין אותה. גם ציינו שכדי לעשות את האיזונים הנכונים, ההליכים האלה יבוצעו רק על-ידי היחידה הארצית ולא על-ידי הרשויות המקומיות.
<היו"ר דוד אמסלם:>
זו המדינה עצמה, היא תחליט. 

<תומר רוזנר:>
לאחר התייעצות עם היועץ המשפטי לממשלה, שהוא ראש התביעה, ואני מניח שאם תתגבש מדיניות אכיפה שבעצם מבקשת להסדיר את הדברים בהליכים טרום פליליים מול מוסדות המדינה, לא יהיה צורך בהגעה להליך פלילי. אבל כפי שאמר יושב-ראש הוועדה, האפשרות להליכים היא לא רק בהליך הפלילי עצמו, יש פה הליכים של צווים מינהליים ושיפוטיים אחרים, ולכן אנחנו ממליצים לוועדה לשנות את המצב הקיים בהקשר הזה.
<היו"ר דוד אמסלם:>
הבנו את הרעיון. בעיקרון, תרשמו את זה, אני מקבל את העמדה של תומר בעניין הזה. מה עוד שכפי שהוא אמר, קודם כול יש מראית עין. תראו, רבותי, בסוף אתם מבקשים להחמיר את הענישה ואת האכיפה עם הגורמים הפרטיים, והמדינה כאילו אומרת: אנחנו לא. אז קודם כול יש בזה טעם לפגם בעצם תפיסת העולם הזאת. היות שבעצם, כמו שהוא אמר, האיזון הוא ממילא שהמדינה מעמידה את עצמה לכאורה, והיא תחליט איפה כן ואיפה לא, אז ממילא המשחק הוא פנימי. אני חושב שיש לזה יותר שאלה ערכית מאשר משמעות מעשית. לכן, אני חושב שכדאי להכניס את זה פנימה ולו רק בשביל מראית עין, שזה ייראה כאילו ככה. 
<אשר זליגר:>
שוב, למהות אנחנו מסכימים, טכנית יש לנו בעיה.

<היו"ר דוד אמסלם:>
תחשבו אחרי זה על הניסוח. בואו נתקדם.

<תומר רוזנר:>
עכשיו אנחנו מגיעים לשני סעיפים שקשורים לחקיקה אחרת, שלא קשורים לתכנון ובנייה. אנחנו ממליצים לוועדה לפצל אותם. נושא קנייני של חוק פינוי קרקע, סילוק פולשים. 

<היו"ר דוד אמסלם:>
כרגע לא קשור לחוק תכנון ובנייה.

<תומר רוזנר:>
לא קשור לתכנון ובנייה.
<היו"ר דוד אמסלם:>
למה הכנסתם את זה?

<שירה תם:>
אנחנו רוצים להסביר. אנחנו חושבים שהסעיפים האלה הם לב לבה של האכיפה בכל מה שקשור לדיני מקרקעין, זה חלק ממכלול של הצעת הממשלה כדי לתת עוד כלי בידי המדינה לממש פסקי-דין חלוטים לפינוי, כדי להתמודד בדיוק עם הבעיה של הבנייה הלא חוקית ושל הפלישות.

<היו"ר דוד אמסלם:>
אבל מה זה קשור לתכנון ובנייה?
<שירה תם:>
אז אני אומרת, זה עוד כלי שנועד להתמודד עם הבנייה הלא חוקית. זה שני הליכים, אומנם התיקון הוא בחוקים אחרים, אבל גם הכלים האלה נועדו כדי להתמודד בדיוק עם אותה בנייה לא חוקית.
<תומר רוזנר:>
לא.

<שירה תם:>
בעצם זה מהות התיקון שמונח כאן בפני הוועדה. 
<היו"ר דוד אמסלם:>
שירה, תני לי טיעון טוב. תביאי טיעון נכון.

<שירה תם:>
טיעון נכון לחלוטין.

<היו"ר דוד אמסלם:>
לא על הדרך. תראי, אנחנו לא נמצאים בחוק ההסדרים, שאנחנו מעמיסים עוד ועוד בלי קשר.
<שירה תם:>
זה בכלל לא בא להעמיס. 

<היו"ר דוד אמסלם:>
גם ככה החוק הזה כבד, גם ככה יש לנו עוד הרבה עבודה לעשות אתו, גם ככה לוחות הזמנים הם בלתי אפשריים – אתם רוצים להכניס עוד דברים שמקשים על העניין?
<שירה תם:>
אז אסביר למה התיקון הוא אחד מהתיקונים המהותיים שאנחנו מבקשים להחיל כאן, שהמדינה תוכל לבצע פסקי-דין. כי מה שקורה היום, יש פסקי-דין שניתנים אחרי שהם עברו את כל הערכאות השיפוטיות האפשריות, וכשהם מגיעים לשלב הביצוע הם שוב שוכבים במגירה, נתקעים בהליך של הוצאה לפועל.

<היו"ר דוד אמסלם:>
של מה? של ההריסה?

<תומר רוזנר:>
פינוי פולשים. לא קשור בכלל לבנייה.

<שירה תם:>
גם של הריסה. אם אפשר להשלים. אנחנו מדברים על הריסה, אנחנו מדברים על פינוי - - -
<תומר רוזנר:>
על הריסה? איפה את מדברת על הריסה? סליחה, אני רוצה להבין.
<שירה תם:>
מה זאת אומרת? על פסקי-דין להריסה ופינוי, מה זה איך?
<תומר רוזנר:>
הריסה ופינוי? על איזה פסק-דין של הריסה ופינוי את מדברת? לפי חוק פינוי קרקע אין שום סמכות הריסה.

<שירה תם:>
לא, לא, אז יש כאן בלבול.

<תומר רוזנר:>
לא, סליחה, אי-אפשר להטעות את הוועדה.
<שירה תם:>
אסביר שוב, דקה. אני לא מדברת כאן על צו, אני מדברת כאן על פסקי-דין, על אפשרות לממש פסקי-דין שקיבלה - - -
<תומר רוזנר:>
לפינוי קרקע, לא להריסה.

<שירה תם:>
לא, לא, תומר.

<תומר רוזנר:>
מה כתוב?

<היו"ר דוד אמסלם:>
כתוב כאן בחוק: "ביצוע פסק-דין לפינוי או לסילוק יד ממקרקעי ישראל" לטובת המדינה, זה מה שכתוב. 

<תומר רוזנר:>
איפה ההריסה?

<שירה תם:>
נכון. פינוי וסילוק יד, חלק מהליך הפינוי זה גם להרוס את המבנה הקיים.

<תומר רוזנר:>
על סמך מה את אומרת את זה?

<היו"ר דוד אמסלם:>
אתם יכולים גם לגדל נענע שם, אבל מה זה קשור?

<שירה תם:>
אתה יכול להסתכל, תומר, בחוק מקרקעי ציבור מה ההגדרה של פינוי, פינוי כולל הריסה. תומר, אני יכולה להקריא מהסעיף מה כולל פינוי, אם אתה רוצה.
<היו"ר דוד אמסלם:>
נשמע.

<שירה תם:>
תומר, צריך להקריא מהסעיף מה כולל פינוי. פינוי גם כולל הריסה, זו ההגדרה שלו בחוק. פינוי מקרקעי ציבור, מכל אדם מטלטלין, מבעלי-חיים, מכל הבנוי והנטוע עליהם ומכל דבר אחר המחובר אליהם חיבור של קבע. בסדר?

<היו"ר דוד אמסלם:>
שנייה, שירה, אעשה לך סדר. תראי, חוק התכנון והבנייה כרגע עוסק בנושא של טיפול בבנייה בלתי חוקית, זה כל מהות החוק הזה. 

<שירה תם:>
אנחנו בדיוק מדברים על זה.
<היו"ר דוד אמסלם:>
עד הסוף. אני לא בא מזווית בעלות הקרקע, אני לא בא מזווית סכסוך שכנים, אני לא בא בכלל מהזווית הנכסית. אנחנו באים מזווית חוק התכנון והבנייה, זה מה שהסבירו לי מההתחלה. סיפור בעלות הקרקע ופולשים הם אירוע אחר לגמרי, לא קשור. אני אומר: אדוני, יש לך פולש, שבור את הראש אתו.

<תומר רוזנר:>
למה? אפשר לתקן. אני לא אומר שלא. אבל לא פה.

<היו"ר דוד אמסלם:>
אין בעיה. את רוצה לתקן את זה? זה לא קשור לחוק הזה, אני לא רואה קשר בין הדברים. דרך אגב, יכול להיות שאתה מפנה פולש ואתה רוצה דווקא לבנות, לא להרוס. אז אולי עכשיו נתקן גם את כל הסיפור של ההליכים התכנוניים? 

<שירה תם:>
אני רוצה להסביר, אדוני, שכשאנחנו מדברים לגבי פסקי-דין לפינוי, אנחנו מדברים במפורש על בנייה בלתי חוקית. יש אכיפה של בנייה בלתי חוקית שנעשית על-ידי המדינה, על-ידי רשות מקרקעי ישראל בקרקע שהיא בבעלות המדינה. 
<היו"ר דוד אמסלם:>
מה אתם רוצים? תבואי לסעיף.

<שירה תם:>
הסעיף הזה, כל מה שהוא אומר, הוא נותן אפשרות למדינה לממש את אותם פסקי-דין חלוטים שניתנו על-ידי בית-משפט, על-ידי רשות מקרקעי ישראל, שלא באמצעות הליך של הוצאה לפועל.
<תומר רוזנר:>
בצורה עצמאית.

<שירה תם:>
בסך הכול זה מה שהסעיף הזה אומר. הסעיף הזה הוא אפילו קל יותר מסעיפים הקודמים שדנו - - -

<היו"ר דוד אמסלם:>
הכוונה?

<תומר רוזנר:>
הם רוצים ביצוע עצמי.

<שירה תם:>
זה לא בדיוק ביצוע עצמי.

<תומר רוזנר:>
כן, זה ביצוע עצמי.

<שירה תם:>
אם אפשר לדייק? זה לא ביצוע עצמי, זה הליך שהוא בעצם איזשהו הליך מינהלי. זה לא כמו סעיף 18. זה עדיין נמצא באיזשהו מסלול שהוא הליך מינהלי, אבל אנחנו מדברים על פסק-דין חלוט שקיבל אישור בית-משפט.
<היו"ר דוד אמסלם:>
הבנתי. את חוזרת, חבל לי על הזמן, שירה. את אומרת שבעצם אם אתם רוצים לפנות מישהו שפלש לשטח - - -
<שירה תם:>
ובנה בנייה בלתי חוקית.

<היו"ר דוד אמסלם:>
או לא, לא חשוב. 

<שירה תם:>
בנה. גם להרוס את הבנייה הבלתי חוקית.

<היו"ר דוד אמסלם:>
אין בעיה, אתם יכולים להחליט להרוס. דרך אגב, לא בהכרח שיש שם בנייה בלתי חוקית, בכלל, כל פולש, אבל אתם רוצים להרוס גם את המבנה אם הוא בנה בנייה בלתי חוקית. הסיפור הוא לא בהריסה, הרי הסיפור הוא להוציא אותו מהשטח, מהמבנה. אחרי שהוצאתם אותו, תהרסו אתם את המבנה, אין בעיה עם זה.
<שירה תם:>
זה מכלול, זה פסק-דין.
<היו"ר דוד אמסלם:>
אני רק מסביר בגדול. הרי אתם לא באים מזווית הבנייה הבלתי חוקית, אתם באים מהזווית שהבן-אדם עלה לשטח שלא שלו, אחרת אתם לא צד בעניין בכלל. להרוס תמיד אתם יכולים, מה שאתם רוצים. 

<תומר רוזנר:>
לפי חוק תכנון ובנייה גם הם יכולים לעשות את זה. 
<היו"ר דוד אמסלם:>
כן, אין בעיה להרוס. 
<שירה תם:>
אבל אנחנו לא הורסים לפי חוק התכנון והבנייה. 

<תומר רוזנר:>
אתם יכולים.

<שירה תם:>
לא, זה לא הורסים לפי חוק התכנון והבנייה.
<תומר רוזנר:>
אבל אתם יכולים.

<שירה תם:>
לא, זה לא - - -

<תומר רוזנר:>
למה לא?

<היו"ר דוד אמסלם:>
בעצם מה אתם רוצים לומר כאן? בן-אדם שבנה על קרקע לא שלו - - 
<תומר רוזנר:>
הם יכולים.

<היו"ר דוד אמסלם:>
- - אתם מוציאים אותו, יש פסק-דין חלוט להוציא אותו. אתם רוצים עכשיו להרוס גם את המבנה. היום אתם לא יכולים להרוס את זה?

<שירה תם:>
לא. אני רוצה שוב להסביר. כל מה שהתיקון הזה אומר, זה בעצם תיקון לסברתי מאוד מאוד פשוט. הוא אומר שנוכל לבצע את אותו פסק-דין ללא ההליך שקבוע בהוצאה לפועל, זה כל ההבדל.
<היו"ר דוד אמסלם:>
מה ההליך בהוצאה לפועל?

<תומר רוזנר:>
הליך.

<שירה תם:>
הליך של ההוצאה לפועל הוא הליך מסורבל יותר שצריך ללכת לפתוח בקשה.
<תומר רוזנר:>
שהוא לכל אזרח.

<שירה תם:>
בדרך כלל סביב ההליך הזה של ההוצאה לפועל מתפתח איזשהו הליך סרק רק כדי למשוך את הזמן עם כל מיני טענות שקוראים להם טענות - - -
<היו"ר דוד אמסלם:>
שירה, תשמעי, אני רוצה להתקדם. על הסוגיה הזאת דברו אתי אחרי זה. 
<שירה תם:>
בסדר.

<היו"ר דוד אמסלם:>
נכון לעכשיו אני מקבל את העמדה של תומר שמדובר במשהו לגמרי לא שייך לעניין.
<שירה תם:>
אני מתנצלת, אבל אני באמת חייבת לחלוק על זה. 

<היו"ר דוד אמסלם:>
מותר לך. 

<שירה תם:>
זה משהו ששייך ללב לבו של העניין, והוא אפילו, לדעתי, פשוט יותר, בגלל שהוא מדבר על קרקע שהיא בבעלות מדינה ועל אכיפה של - - -
<היו"ר דוד אמסלם:>
תראי, על ההזדמנות, המדינה לא תעשה מה שהיא רוצה תמיד. אולי עוד מעט נבטל גם את בתי-המשפט, כי אנחנו צריכים הכול. 
<שירה תם:>
לא, זה לא.

<תומר רוזנר:>
בתי-משפט זה מסורבל.

<היו"ר דוד אמסלם:>
בוודאי, בית-המשפט זה דבר מאוד מסורבל, בוא נבטל אותו. ישר נבוא ונגיד שצריך להרוס תיק-תק, ושלום על ישראל. יש הליך הוצאה לפועל שאני לא מצוי בו, אני לא כל כך יודע איך, אבל אני מניח שזה איזשהו הליך פרוצדורלי שאזרח רגיל הולך להוצאה לפועל, הוא כנראה רץ להוצאה לפועל ויכול לעשות איזשהם הליכים מולם, אני לא יודע בדיוק. כמו כל אזרח רגיל.

<שירה תם:>
אז אשמח להסביר יותר בפירוט.

<היו"ר דוד אמסלם:>
באה המדינה ורוצה אקסטרה, לא הבנתי למה. למה, נניח, אם יבוא מישהו ויגיד: פלשו אלי לקרקע שלו, פרטית, בנה מישהו, לקחתי אותו לבית-המשפט. בית-המשפט אמר לו: תצא מהקרקע. אני יכול להביא מחר את השופל ולהרוס עליו את הבית או שאני צריך ללכת להוצאה לפועל? או שאתם אקסטרה? כמו שאמרה בת אור קודם.
<שירה תם:>
זה אנחנו. 
<היו"ר דוד אמסלם:>
לא, היא באה מזווית אחרת. 

<שירה תם:>
היום לפי חוק מקרקעי ציבור הוא בעצם נותן סמכות למדינה, וגם לפי חוק התכנון והבנייה, נותן סמכות למדינה להוציא צווים מינהליים ללא בית-משפט, וגם לבצע אותם. אנחנו כאן מדברים על משהו שבעצם מישור אחד אפילו פחות. אנחנו אומרים: זה לא שאני גם אוציא את הצו ואחר כך אבצע אותו, אני בעצם אממש רק פסיקה של בית-משפט.

<היו"ר דוד אמסלם:>
הבנו. 
<שירה תם:>
פסק-דין שניתן. אז אני אומרת, העדיפות שאדוני דיבר עליה למדינה כבר ניתנה. לא לפי התיקון הזה, היא ניתנה לפי חוק אחר. וכאן אנחנו לא מדברים על אותה עדיפות, אנחנו רק מדברים על האפשרות לממש פסקי-דין חלוטים של בית-משפט בדרך יעילה ומהירה יותר, מדובר על קרקע שהיא מקרקעי ציבור. ואם יש צורך אני אבוא ואסביר יותר בפירוט.

<היו"ר דוד אמסלם:>
את זה הבנתי. לא הצלחתי להבין את הרעיון. דרך אגב, אתם יכולים גם להסדיר את זה באופן פרוצדורלי מול הנהלת בתי-המשפט או מי שמוציא את ההוצאה לפועל שייתנו לכם priority בעניין.

<תומר רוזנר:>
יש להם בחוק.

<היו"ר דוד אמסלם:>
אז יש לכם. לא הצלחתי להבין, אבל לא חשוב. 

<שירה תם:>
לא, לא. לא נכון, זה לא קיים בחוק. זה התיקון הנוסף שביקשנו להחיל בחוק ההוצאה לפועל.
<היו"ר דוד אמסלם:>
תסבירו לנו אחר כך למה אתם רוצים שייתנו לכם אקסטרה בלי ההוצאה לפועל. 

<שירה תם:>
בסדר. שוב, אני אומרת שזה לא אקסטרה, אבל אני יכולה להסביר את זה יותר באריכות אם יש לי זמן עכשיו. אם אדוני רוצה אחר כך אז זה יהיה אחר כך.
<היו"ר דוד אמסלם:>
תסבירי לי אחר כך בגלל שנגמר כבר עוד מעט הזמן. אתם רוצים?
<תומר רוזנר:>
נדלג על שני הסעיפים האלה, שוב, ונעבור לתיקון.

<לירון אדלר מינקה:>
זה סעיף 10 בעמ' 15, תיקון חוק סדר הדין הפלילי, תיקון טכני.

"בחוק סדר הדין הפלילי {נוסח משולב}, התשמ"ב– 1982, בתוספת השנייה – (1) בפרט (19), במקום "לפי סעיף 204 לחוק התכנון והבנייה" יבוא "לפי סעיף 222 לחוק התכנון והבנייה";

(2) בפרט (20), במקום "לפי סעיף 204 לחוק התכנון והבנייה" יבוא "לפי סעיף 222 לחוק התכנון והבנייה"."
תיקון של הפנייה. 

<תומר רוזנר:>
איפה הנושא של ההסדרים המותנים?

<לירון אדלר מינקה:>
זה לא ההסדרים המותנים. זה לא קשור להסדרים המותנים.

<עבדאללה אבו מערוף (הרשימה המשותפת):>
זה שינויים טכניים?

<לירון אדלר מינקה:>
זה תיקון של הפניות. במקום שמפנים לסעיף של העבירה שהיה פעם מפנים לסעיף של העבירה הנוכחית.

<עבדאללה אבו מערוף (הרשימה המשותפת):>
אז אתם מפנים לסעיף של העבירות הנוכחיות.

<תומר רוזנר:>
זה טכני לחלוטין.

<לירון אדלר מינקה:>
זה טכני, זה פשוט מפנה לסעיף הנכון של איפה שכתובה העבירה היום בחוק החדש. זה לא ההסדרים המותנים. אתה רוצה להמשיך?
<היו"ר דוד אמסלם:>
נמשיך. יש עוד משהו?
<לירון אדלר מינקה:>
יש עוד כמה.

<תומר רוזנר:>
יש עוד כמה דברים. אלו הסעיפים הכי חשובים. 

<היו"ר דוד אמסלם:>
כמה זמן יש לנו?

<תומר רוזנר:>
הישיבה הייתה אמורה להיות עד 12:00.

<היו"ר דוד אמסלם:>
אז אם ככה אני חייב לנעול אותה, בגלל שאני גם צריך לעלות לוועדת הכנסת.

<זאב בנימין בגין (הליכוד):>
אולי נמשיך כמה שאפשר? אפשר לגמור את זה היום בעוד כמה דקות?

<תומר רוזנר:>
זה לא כמה דקות.

<היו"ר דוד אמסלם:>
זה לא כמה דקות.

<תומר רוזנר:>
זה עכשיו בנושא של מדיניות האכיפה.

<לירון אדלר מינקה:>
אולי אני אקרא עד סוף התיקונים העקיפים?

<היו"ר דוד אמסלם:>
תקריאי, ואחרי זה ניתן את זה להערות.

<לירון אדלר מינקה:>
"תיקון חוק העבירות המינהליות 11.

בחוק העבירות המינהליות, התשמ"ו– 1985 –

(1) בסעיף 1 א, אחרי ההגדרה "חוק העונשין" יבוא: ""חוק התכנון והבנייה" – חוק התכנון והבנייה, התשכ"ה– 1965 ;";

(2) בסעיף 5, אחרי סעיף קטן – (ב) יבוא: "(ב1) על אף האמור בסעיפים קטנים (א) ו-(ב) - לגבי עבירות על הוראות על הוראות לפי חוק התכנון והבנייה שהן עבירות מינהליות, יהיה רשאי שר האוצר למנות תובע לפי סעיף 12 לחוק סדר הדין הפלילי מטעם המדינה או מטעם ועדה מקומית עצמאית או ועדה מקומית עצמאית מיוחדת כהגדרתן בחוק התכנון והבנייה, להיות מפקח לפי חוק זה.";

(3) במקום סעיף 22 יבוא:"
<תומר רוזנר:>
כאן אני רוצה שב-5 שזה יהיה רק תובע.

<לירון אדלר מינקה:>
"22. "קנס שהטילו רשות מקומית, ועדה מקומית או

תאגיד שהוקם בחוק – 
קנס מינהלי שהטיל מפקח שהוא עובד של רשות מקומית או של תאגיד שהוקם בחוק, שהטיל מפקח מטעם ועדה מקומית כאמור בסעיף 5 (ב1) או שהוטל בבית משפט לעניינים מקומיים או בבית משפט אחר עקב הפעלת סמכותו של עובד הרשות המקומית או התאגיד או המפקח מטעם הוועדה המקומית כאמור, ישולם לקופת הרשות המקומית, לקופת התאגיד או לקופת הוועדה המקומית, לפי העניין.";

(4) בתוספת הראשונה, בטור א', בסופו יבוא:

"חוק התכנון והבנייה, התשכ"ה– 1965"

יש כאן עוד פעם את העניין של חוק מקרקעי ציבור פינוי קרקע תשמ"א–1981, זה חלק מהמחלוקת הקודמת.

<תומר רוזנר:>
לדלג על זה.

<היו"ר דוד אמסלם:>
דלגי על זה.

<לירון אדלר מינקה:>
"12. תיקון חוק איסור הלבנת הון –
בחוק איסור הלבנת הון, התש"ס–2000, בתוספת הראשונה, בפרט (18ג), במקום "עבירה של ביצוע עבודה או שימוש במקרקעין בלא היתר או בסטייה מהיתר" יבוא "עבירה לפי סעיף 222 ."

תחילה ותחולה 13 . (א)"
<עבדאללה אבו מערוף (הרשימה המשותפת):>
מה קשור חוק איסור הלבנת הון?

<תומר רוזנר:>
זה התיקון הטכני, זו הפנייה.

<לירון אדלר מינקה:>
תיקון של הפנייה.

"תחילה ותחולה 13 . 
(א) הוראות סימנים ב', ג', ה' ו-ח' בפרק י' לחוק העיקרי כנוסחו בסעיף 4 לחוק זה, יחולו על צווים שניתנו מכוח הסימנים האמורים מיום התחילה ואילך."
<תומר רוזנר:>
פה צריך להעביר את הסימנים שאנחנו מדברים עליהם, כי הצגתם סימנים אחרים. אני מציע שאת הסעיף הזה נשאיר לסוף כי המספרים משתנים.

<לירון אדלר מינקה:>
נשאיר לסוף.

"הוראות מעבר 14 .

(א) על אף הוראות סעיף 237 לחוק העיקרי כנוסחו בסעיף 4 לחוק זה, עד לקביעת צו בידי שר האוצר לפי הסעיף האמור, רשאית הרשות האוכפת לגבות מהמורשע את ההוצאות שהוציאה בפועל לביצוע צו כאמור באותו סעיף, בדרך שבה גובים חוב אזרחי.

(ב) על אף האמור בסעיף 257 ד(ב) לחוק העיקרי, אם במהלך שלוש השנים שלפני תחילתו של חוק זה נערך סקר נכסים בשטח השיפוט של רשות מקומית או סקר של עבירות בנייה במרחב תכנון מקומי, והסקר עומד בהנחיות מנהל היחידה הארצית לאכיפה והוגש ליחידה הארצית לאכיפה ולמחלקה לאכיפת דיני מקרקעין, יראו זאת כאילו הוגש סקר עבירות בנייה ראשון לפי הסעיף האמור לגבי שטח השיפוט של הרשות המקומית או מרחב התכנון המקומי, לפי העניין; בסעיף זה –

"הנחיות מנהל היחידה הארצית לאכיפה" – הנחיות שפרסם מנהל היחידה הארצית לאכיפה באתר האינטרנט של היחידה הארצית לאכיפה;

"סקר נכסים" – סקר למיפוי ומדידה של נכסים שעורכת רשות מקומית מכוח סמכותה לפי דין.

(ג) מנהל היחידה הארצית לאכיפה ומפקחים שהוסמכו לפי הוראות חוק התכנון והבניה טרם כניסתו לתוקף של חוק זה, יראו אותם כאילו הוסמכו לפי הוראות חוק זה, ויהיו נתונות להם הסמכויות הנתונות למנהל היחידה הארצית לאכיפה ולמפקחים לפי חוק זה, לפי העניין, ואולם סמכות שניתנה בחוק זה למפקח מיוחד תינתן רק למפקח שעבר הכשרה מתאימה לכך לפי הוראות חוק זה.

הוראות ראשונות 14 א.

הוראות ראשונות לפי סעיף 572 ד(ב1) לעניין סקר עבירות בנייה יפורסם באתר האינטרנט של היחידה הארצית לאכיפה בתוך 45 יום מיום פרסומו של חוק זה."
<זאב בנימין בגין (הליכוד):>
יפה מאוד.

<היו"ר דוד אמסלם:>
תן לנו הסבר קצר.

<תומר רוזנר:>
הסעיף של העבירות המינהליות זה סעיף מאוד מאוד משמעותי בהצעת החוק, הוא חידוש מאוד מאוד גדול, שבו מבקשת הממשלה להכניס מוסד של עבירות מינהליות למסגרת חוק התכנון והבנייה. עבירות מינהליות הן עבירות שלגביהן מפקח, שבמקרה הזה זה יהיה התובע, יוכל לתת קנס מינהלי.
<היו"ר דוד אמסלם:>
כמו פקח עירוני.

<תומר רוזנר:>
כמו פקח עירוני, אבל במקרה הזה - - -
<היו"ר דוד אמסלם:>
אתם רוצים שהוא ייתן כמו דוח תנועה כזה?

<בת אור כהנוביץ':>
אלה לא ברירות קנס, אלה עבירות מינהליות.

<היו"ר דוד אמסלם:>
שאלתי. אני שואל, האם בא בן-אדם עם פנקס דוחות ורושם לבן-אדם דוח כספי? באיזה סכומים מדובר? כמה שנראה לו?
<יפעת רווה:>
הסכומים ייקבעו בתקנות שאנחנו צריכים להחליט עליהם, וזה יהיה באישור ועדת החוקה, חוק ומשפט של הכנסת.
<היו"ר דוד אמסלם:>
למה?

<עבדאללה אבו מערוף (הרשימה המשותפת):>
למה החוקה, חוק ומשפט?
<היו"ר דוד אמסלם:>
אם אנחנו דנים על החוק, אולי תיקחו את כולו לשם?

<יפעת רווה:>
אתם יכולים להגיד את זה בציניות. אני אסביר, אתם יכולים לקבל או לא לקבל. חוק העבירות המינהליות ככלל, קובע שכל סט של עבירות מינהליות זה לפי החוק, זה לא משהו שאני ממציאה ברגע זה, זה עובר את ועדת החוקה, חוק ומשפט של הכנסת. זה ההסדר הכללי של עבירות מינהליות, אנחנו עושים אותו בהרבה מאוד תחומים. הסכומים שם בדרך כלל יותר גבוהים. 
הרעיון הוא באמת כמו בקנסות שמכירים, אבל הסכומים בדרך כלל יותר גבוהים, וכאן כנראה שירצו סכומים בשיעורים יותר גבוהים. אבל העיקרון הוא שנמנעים מהמערכת הפלילית הרגילה ומהעמדות לדין, במקרים המתאימים, במקרים שייקבעו, אני עוד לא נכנסת לפרטים, כי צריכים להציע לנו אותם. וכן, עבירות מינהליות לפי חוק העבירות המינהליות, זאת שרת המשפטים באישור של ועדת החוקה, חוק ומשפט.

<היו"ר דוד אמסלם:>
גם פה יש סנקציות כספיות שהוועדה הזאת גם קבעה – נכון, תומר?
<תומר רוזנר:>
כן, יש בהחלט גם דוגמאות של עבירות קנס שבסמכות ועדת הפנים, יש עיצומים כספיים, אבל כפי שאמרה גב' רווה, העבירות המינהליות כרגע טעונות אישור של ועדת החוקה, חוק ומשפט. 
<היו"ר דוד אמסלם:>
בכל מקרה זה לא נראה לי כל כך באופן כללי. זה נראה לי איזה משהו לא סביר, בגלל שלא נראה לי שבן-אדם, פקח עירוני, בא עם - - -

<תומר רוזנר:>
הם מבקשים מהתובע.

<יפעת רווה:>
לא, זה לא יהיה פקח.

<בת אור כהנוביץ':>
לפי הסעיף, מי שמוסמך להיות מפקח הוא בעצם תובע. זאת אומרת, בין עורך-דין שמחזיק הסמכה מטעם היועץ המשפטי לממשלה.

<היו"ר דוד אמסלם:>
אני חושב שזו בעיה.

<עבדאללה אבו מערוף (הרשימה המשותפת):>
ומה המטרה? אחרי התשלום, מה הלאה?
<היו"ר דוד אמסלם:>
הרי מה הרעיון?

<בת אור כהנוביץ':>
הרעיון הוא להוריד ממה שאפשר מהפליליות של החוק, ולהעביר את אמצעי - - -
<היו"ר דוד אמסלם:>
בן-אדם שעשה עבירת בנייה, מה ניתן לו?

<תומר רוזנר:>
קנס.

<בת אור כהנוביץ':>
ולהעביר את האכיפה לאמצעים מינהליים ולקנסות, לאמצעים כלכליים. 
<היו"ר דוד אמסלם:>
הרי בסופו של דבר, לטעמי, בן-אדם שנותן על דעת עצמו איזשהו קנס, אז זה צריך להיות קנס של 100 שקל, 200 שקל, אלה הסכומים. הרי אתה לא יכול לאפשר לבן-אדם לתת קנס על דעת עצמו בסכומים של 30,000, 40,000 שקל, זה לא עובד ככה.
<בת אור כהנוביץ':>
לבן-אדם על-פי חוק העבירות המינהליות יש אפשרות לבקש להישפט.

<היו"ר דוד אמסלם:>
זה תמיד נכון. גם בדוחות חנייה אתה לא נותן לפקח את שיקול הדעת, ואומר לו: אתה יודע מה, דפוק לו את איזה 300,000, ואחרי זה ילך להישפט.

<יפעת רווה:>
שיעור הקנס קבוע בתקנות מראש.

<היו"ר דוד אמסלם:>
לכן אני אומר, בגדול, בוודאי ובוודאי אם תיתן לו קנס של 300-200 שקל אז אתה עושה צחוק מהעבודה, אז עדיף שלא תיתן לו כלום. 
<יפעת רווה:>
זאת לא הכוונה.

<היו"ר דוד אמסלם:>
סכומים גדולים זה בוודאי ובוודאי לא יכול להיות שיקול דעת של בן-אדם אחד. אני גם לא יודע מה יקרה ברשויות. אני לא יודע מה יעשו לפקח ומה ידברו אתו עם אותו תובע. אחרי זה מה יגידו לו, ואם תבטל, לא תבטל, מה קרה, מה עשית, לא עשית. לכן, אני רואה את זה כדבר לא הגיוני בבסיס. למרות שלחשיבה יש איזשהו רעיון, אני כרגע ברמת היישום לא רואה בזה דבר נכון, אבל נשאיר את זה להמשך. 
<בת אור כהנוביץ':>
חשוב לי לחדד שזה אחד מהרכיבים המשמעותיים של החוק שהחלטת הממשלה מתייחסת אליה במפורש.

<היו"ר דוד אמסלם:>
הבנתי. בגדול עוד נדבר על זה.

<תומר רוזנר:>
אומר שני דברים משמעותיים בהקשר הזה: אחד, באמת לעבירות הקלות מציעה הממשלה, זה חוק שקיים כבר, אפשרות של מה שקוראים הסדר מותנה, אפשרות לסגור תיק בהסדר מותנה על-ידי תובע.

<היו"ר דוד אמסלם:>
זה משהו אחר, שמישהו בא להסדר והוא מוכן, בסדר.
<תומר רוזנר:>
בזה מדובר יחסית על עבירות קלות. פה מדברים דווקא על עבירות יותר חמורות וכנראה שבאמת הסכומים יהיו סכומים יחסית יותר גדולים, ולכן מתעוררת השאלה שאדוני העלה. 

הנושא השני שבאמת בעבירות מינהליות רגילות יש מערך בקרה ופיקוח שכאן אנחנו צריכים לחשוב איך אנחנו מאפשרים אותו. הנושא השלישי, כפי שאמרת, הנושא של אישור התקנות בוועדת החוקה. 

נושא נוסף שיש פה, יש פה אפשרות לשימוש בפקודת המסים גבייה לגבי גביית הקנסות המינהליים, שזה מאוד בעייתי בעינינו בעיקר לגבי הרשויות המקומיות והסכומים שמדובר בהם. ויש כמה בעיות נוספות שבאמת צריך יהיה לחשוב עליהן ואיך מתגברים עליהן, ולנסות לפתור אותן.

<היו"ר דוד אמסלם:>
אני חייב לעלות לוועדת הכנסת.

<עבדאללה אבו מערוף (הרשימה המשותפת):>
נמשיך אחר כך עם העבירות המינהליות?

<היו"ר דוד אמסלם:>
עכשיו כבר לא.

<לאה קריכלי:>
ביום חמישי.

<היו"ר דוד אמסלם:>
ביום חמישי נמשיך.

<עבדאללה אבו מערוף (הרשימה המשותפת):>
אז זה עדיין לא סגור.

<היו"ר דוד אמסלם:>
אכרם, יש לכם עוד משהו לחדד עם זה? אתה רוצה שאני אמשיך בקטע הטכני חוץ ממה שאמרת? 
<תומר רוזנר:>
תראה, יש את הנושא של הוראות התחילה והוראות המעבר שחשוב שתהיה.

<היו"ר דוד אמסלם:>
נמשיך. עד אז אני רוצה לסגור את הפינה הזאת, זו הסוגיה אולי אחת המהותיות בסיפור של החוק הזה. אני עולה למעלה. תמשיכו לשבת כאן, יש לנו עוד ישיבה ב-12:00.

 <הישיבה ננעלה בשעה 12:11.>

